
Zamona xotini

Fojia

SHUNIGINA DEYMAN…

(So’zboshi o’rnida)

Bu asar Moskvadagi vaqtimda “Bilim yurti” qoshidag’i jamoat tashkilotlarining o’tinishlari bo’yicha, 8-mart xotin-qizlar kuni uchun ikki pardali qilib, “Zamoka xotini” nomi bilan yozilg’on edi. Unda havaskorlar tomonnidan shoshiliqliq bilan juda tez, ahamiyatsiz tez o’ynaldi…

So’ngra men uni biroz kengaytirib muosir bir pьesa holida yozdim. U na kulgu, na fojia bo’lmag’onlig’idan «peьsa» deyishga to’g’ri keldi. So’ngra Markaziy Davlat truppasi muni qo’ymoqchi bo’lib, o’rtoq Uyg’urg’a havola qildi. Uning topshirishi bo’yicha, men uni ko’prak kulgidan iborat bo’lg’on burung’i holidan chiqarib fojiaga aylantirdim. SHuyday qilib, bu asar uch daf’a yozilib chiqqan bo’ldi. Emdi bas qildiq.



***




Mana qo’likgizda muosir turmushidan bir fojia. To’g’risi, u yo’lda bir va birinchi tajriba. Biz sahna, san’at olamida tajriba davrini kechiramiz. Bir aniqlab tutilgan bir usulimiz yo’q. Sahnaning «moli» (materiali) bo’lg’on asar ham tajriba elagidan o’tmay bo’lmaydi. Tajribalar qanday natija bersa bersin, oxirida bir narsaga olib chiqadi-ku!

Ko’z oldimizda rus teatru olami. Keng, «quloch yetmas» olam…

Muosir asar topolmasdan qiynalib yotdi. Muosir asar bor, muosir asar yo’q! Bizda… bizda hali o’rtoq S.Husayn aytganicha, «juda ko’p kuch sarf qilmoq kerak». Mana bu yaxshiliq va tuzuklik da’vosidan yiroq bo’lg’on asar o’sha ko’p kuchning bir zarrasi.

Zarra-oz.

Lekin sahnamizda u ham yo’q. Hozirg’a zarra ham kerak. Zarra, zarradan millionlar!.. «Toma-toma ko’l bo’lur»!

O’zim uchun ikki oson yo’lda, “ko’rinish” yo’lida yozdim. Naridan-beri pardalarga ham bo’ldim. Uni qo’yg’uvchi qanday qilsa, yana qilaberadi. Meniig yolg’iz ikkitagina tilagim bor:


	Yaxshiroq rejisser qo’ysin, kuchsiz to’dalar qo’yib ovora bo’lmasinlar. So’zga men ahamiyat berdim (ayniqsa, qiz majlislarida), qo’yg’uvchilar ham ahamiyat bersinlar.

	Asarning ketida tiplar xususida fikrlarim bor. SHuni qarab o’tsin.


CHo’lpon.

1928 yil 14 may, Samarqand.

Aralashuvchilar (fixrasi) har pardaning o’zida.


	Birinchi parda

	Ikkinchi parda

	Uchinchi parda

	To’rtinchi parda















BIRINCHI PARDA

(Ikki ko’rinish)

SHAROFAT – Jamoat ijroqo’mi raisi, Rustam akaming qizi, 18 yoshlarda.

JO’RA – Ijroqo’m poyloqchisi, qoravuli, militsiyasi, har narsasi. Sodda, oq ko’ngil, lekin seruyqi va qiziq, mashrab odam. 50 yoshlarda.

PARANJILI XOTIN (Jahonbu).

RAHIMA XOLA – SHarofatnimg onasi, tetik, sog’lom, erkaknusxa xotin, 40 da.

. . . . . . . . . . . . . . .  ..

ADHAMJON -10-11 larda.

MUALLIM (Abdullahad) – 25 larda.

JO’RA.

QISHLOQ YIGITLARI.

SHAROFAT.

ARIZACHI XOTIN.

O’LMAS AKA.

BIR BOLA.

JAHONBU (paranjilik xotim)

ABDIXALIL, uning o’g’li – 14-15 yoshlarda.

BIRINCHI PARDA

BIRINCHI KO’RINISH

BECHORA XOLA ULIB-TOLADI

Jamoa ijroqo’m raisi Rustamboynmng tomorqa bog’ida. CHekka va salqin bir joy. To’ri omon pastak duvol. Baьzan talada ishpab yurgan dehqonlarning munglanib aytgan qo’shiqlari yiroq- yaqindan eshitilib qoladi. Bog’chada SHarofatxon yolgiz o’zi munglanib astagina qo’shiq aytib, kashta tikib o’tiradi. Nomozgar vaqtlari.

Majlis: 1

SHarofatxon yolg’iz. Kashta tikib o’tirib, «Bir-bir bosib astogina» kuyiga qo’shiq aytadi. Ovoz yosh, so’zlari ochiq anglashiladi. Avjlarigina biroz ko’tarila tushadi.

SHAROFATXON SHaftoli pishdi-to’kildi, tergali kelsang-chi yor,

SHamsi anbar kokilingni o’rgali kelsang-chi yor.

Ul tumorni o’qisam, Abdilahadjon nomi bor…

(O’ng tomondan, daraxtlar orasidan qo’pop, hunuk

bir ovoz eshitiladi. SHarofat cho’chib ketadi).

OVOZ. Bevafodir og’angiz, o’zim bo’lay og’angiz… (Jim bo’ladi).

SHAROFAT. (U yoq-bu yoqqa qarab). Voy, kim bo’ldi bu? Ahadjonmikan? Yo’q… Do- vushi unikiga o’xshamaydi. (Biroz quloch bergach, yana kashga boshlab, qo’shiq aytadi).

Toshg’a yomg’ir kor qilarmi, muttasil yoqqan bilan,

Davlatingiz kam bo’lurmi, bir kiyo bokqan bilan?

Bir qiyo bokdim-ilindim to’tining zanjiriga,

Hech iloj topolmadim o’ynoq ko’ngilning dardiga…

SHAROFAT. Voy bu yigit yana men bilan aytishgani turdiyov. Yo DEHQON yigitlardan bitta-yarimtasimikan? Mening qo’shiq aytganimni eshitib javob qaytarib yotqondir. SHu topda ko’ngilga sig’sa ham go’rga ekan… Ko’ngildan qil ham o’tmaydi… (Turib devol tomon- g’a boradi; devolning pastrak joyiga osilib qarab turadi. Bu yoqdan sekingnna Jo’raboy chiqib keladi).

Majlis: 2

SHarofat, Jo’ra.

Jo’ra oyoq uchi bilan sekingina bosib chiqadi-da, o’tirib SHarofatning kashtasini tika boshlaydi. Bir-ikki igna sanchg’och, SHarofatni do’rab-taqlid qilib, ingichka tovush bilan qo’shiq boshlaydi).

Men seni xo’p bilaman, ko’ngling manga moyil emas,

O’ltirib zor yig’lasam sendan murod hosil emas!

(Qo’shiq tugaguncha hayron bo’lib, kulib qarab turg’och, irg’ib tushadi).

SHAROFAT. Voy o’laqolay? Kimsan?

JO’RA. Men tog’angiz, Jo’raxon!

SHAROFAT. (Jiddiy, biroz ermak bilan). Ha… Jo’ramisan! Qachondan beri “Jo’- raxon” bo’lib qolding?

JO’RA. SHamshi anbar kokilingiznig izii ko’rib… xushtor bulg’onimdon beri!

SHAROFAT. (Qayg’ili, hafa. Jo’raning qiziq so’ziga muvofiq javoblar berib, kulib ko’ngil ochmoqchi bo’ladi, lekin musaffaq bo’lolmaydi), Voy o’laqol! Senga xushtorlik tushib qolibdirmi? Bu yoqqa ber kashtamni! (Olib o’tiradi-da, uni tikaboshlaydi. Jo’ra bir chekkaga (borib o’tiradi. SHu orada gap o’tadi).

JO’RA. Ie, bu nima deganingiz! Hali bizda sezaturg’on ko’ngil yo’q deysizmi? Ijroqo’mda otangizning oldida mayda-chuyda xizmatlarni qilib turish bilan kishi odamlikdan chiqib qoladimi? Otangizg’a nima uchun xizmat qilib yurganimdan hali xabaringiz yo’q ekanda. Barakalla! Agar jinday xabar topsangiz, yuragingiz «jiz-z!» etib qoladi-ya…

SHAROFAT. (Ermak bilan), Ha… SHundaymi hali? Qani aytginchi, otamning oldida nimaga xizmat qilib yurasan?

JO’RA. Ha… Barakalla! Munday deng! (Sekin). Men… otangizning oldida… sizni yaxshi ko’rganligimni hurmat qilib yuribman..,

SHAROFAT. (Ermak bilan). Meni yaxshi ko’rganingdan?

JO’RA. Ha, sizni yaxshi ko’rganligimdan…

SHAROFAT . Voy tavba!.. Hali sen meni yaxshi ko’rasanmi?

JO’RA. Ko’rganda ham qanday deng! Endi men o’zim ota-onasi yo’q yetim, bechora bir yigit bo’lsam ham… Ko’ngil ekan-da! “Poshshoning ko’ngli qurbadag’a tushubdir” deyiladi- ku… Eshitmaganmisiz!

SHAROFAT, Ha… Hali men qurbaqa bo’lib qoldimmi?

JO’RA. Albatta! Yo’q-ey, lavzi halol qurbaqa men… Siz – poshsho!

SHAROFAT. Bo’lmasa mening ko’nglim senga tushgan ekan-da?

JO’RA. Yo’q-ey… .Mening ko’nglim… Ey qo’ying,  u yog’ini o’zingiz bilasiz!

SHAROFAT. Meni yaxshi ko’rar ekansan, nimaga shu choqqacho aytmading?

JO’RA. (Hovliqib ketadi). Nimaga aytmading? Aytsam bo’larmidi? Voy men o’lay ey… Nimaga shu choqqacha aytmadim ekan? (Birdan). Hoy, “SHamshi anbarxoi!” Agar burunroq aytsam, tegarmidingiz.

SHAROFAT. Ehtimol (Pauza). Azimjon qimorbozning devnusxa o’g’lig’a tekkuncha senga tegsam durust-da!

JO’RA. (Vahimali). Voy! . Aylanay oyim-ey… Azimjon qimorbozning haligi To’xtasin boyvachchasini aytasizmi?.. Uni “To’xtasin bordon» deydilar… (Qornini chiqarib yurib ko’rsatadi). Mana shunaqa! Yo’q, bo’lmaydi, xuddi o’zi bo’lib beray (To’nini yechadi, qornig’a ikkita bolish qo’yadi. So’ngra to’nini oldi tomondan kiyadi, belini bog’laydi). Mana, mana! Xuddi o’zi ijroqo’mg’a kirib kelishlari! (Sekin yurib kelib, eshikdan sig’may kolg’onini qilib ko’rsatadi). Voy-ey!.. Ijroqo’mning shunday katta eshigidan sira sig’maydi-ya! Men etagidan tortdim, militsiya bola orqasidan tepdi. SHundan keyin zo’rg’a o’tdi! O’zi shuncha semizligiga yana o’lgudak pakana! Mana bu yurishini qarang (Bo’yini past egib, haligi qiyofat bilan yurib ko’rsatadi).

SHAROFAT. Voy! Vuy! Qo’y, ko’zimga ko’rsatma! Afti qursin! (Yuzini qo’li bilan berkitadi).

JO’RA. Men ung’a qarag’anda qanday “barno” yigitman-a!

SHAROFAT. Jo’ra, qo’y endi o’sha gaplaringni! Ko’nglim sira-sira ko’tarmaydi. Boyadan beri har xil qizik gaplarni gapirib yotibsan, hech bir ta’sir qilmaydi. Gapla- ringga qo’shilib kulib, biroz ko’ngil o’lgurni yozay desam bo’lmadi. SHuncha kuchladim, o’zimni ochiqroq tutay dedim, sira bo’lmadi… G’amu g’ashlar shunday bosib qolibdir…

JO’RA. Sizda bor g’amu g’ash boshqada yo’qmi? Biz ham dunyosida o’lganimiz kunidan yuribmiz…

SHAROFAT. Oh, shu erkaklarning nima g’amlari bo’lar edi. Nima qilsangiz ixtiyo- ringiz.

JO’RA, Rost aytasiz, dunyoda o’sha siz aytgan erkakpar ham ko’p, undan keyin bizg’a o’xshag’on supurindilar ham to’lib yotibdi.

SHAROFAT. Ha. barakalla, burun ermak bilan hafa eding, endi men sho’rlikka hasratlaringni to’k! Juda ko’taraturg’on bo’lib turibman o’zim… (sekingina yoshlarini artib oladi).

JO’RA. Kuldiray desam, unamasangiz. Hasratlaringizga qo’shilay desam, yana unamasangiz. Nima qilay endi. Xayr (O’rnidan turadi). Rahima xolamni so’rab qo’ying.

SHAROFAT. Kap-kata odam arazlab o’tirsa juda qiziq ekan… (Xoholab kuladi). Turushingni qara (Juda ham kulib yuboradi). Kel endi aytib bera qol, nimaga kelib eding?

JO’RA. (Xohlar-xohlamas keladi}. Nima deysiz?

SHAROFAT. (Ochilib kuladi). Nimaga kelib eding deymai?

JO’RA. Bunday deng! Odamni juda yomon «kufur» qilib yubordingiz-ku? Men birinchi Rahima xopam bilan ba’zi bir to’g’rilarda gaplashgali kelgan edim. Ikkinchi… Aytib bo’lmaydi!

SHAROFAT. Ko’ngil o’lgur zo’rg’a ochilg’anda odamni yana hafa qilasan juda! Ayt: tag’in nimaga kelib eding?

JO’RA. Ikkinchi ish to’g’risida men o’zim kelganim yo’q, birov yubordi… SHAROFAT. (CHo’chib tushadi). Kim u? Nimaga yubordi?

JO’RA. Sizni hafa bo’lib qolg’ondir deb o’ylab, ko’nglingizni ochtirg’ali yubordi…

SHAROFAT. (Anglag’an, fakat «bilmasga» solib so’raydi). Jo’ra, umringni bersin! Kim ekan u!

JO’RA. Kim bo’lardi? Sizni kim hammadan ortiq sevsa, o’sha!

SHAROFAT. (Jo’rttaga). Azimjon qimorbozning o’g’limi?

JO’RA. Sizni hammadan ortiq sevgan o’shami hali? Unday bo’lsa, o’sha ekanda. Xayr, biz bilmay yurgan ekanmiz-da.

SHAROFAT. U o’zi shunday der emish… (Darrov), Jo’ra, qo’y endi hazilni. Haligi o’lgur nima qilayotibdir? Erta bo’lmasa-indin Azimjon qimorbozga kelin bo’lib ketsam, undan keyin harakat qilar-u, hech narsa chiqmay qolar.

JO’RA. (Jo’rttaga). Kimni aytayotirsiz?

SHAROFAT. O’shada… Usha beparvo o’lgurni…

JO’RA. Nimaga uyapib o’tirasiz,  aytaberning-da: Abdulahadjon to’ra…Muallim afandi… (SHarafat qizaradi, yuzini to’sadi). U kishi qishloqni ontar-to’ntar qilmoqchi… Hukumat ishlari, bilan ovora… Otangizdan alamzada bo’lg’onlar hammasi o’shaning ketida… Menga qarang, bu gaplarni men sizga aytayotibman, u ham bo’lsa, o’sha Abdilahadjonni yaxshi ko’rganingiz uchun! Hech kimga ayta ko’rmang. Agar el og’ziga tushsa, uning ishlari rasvo  bo’ladi…

SHAROFAT. Men jinninmidim birovga aytib? Unaqa gaplarning o’zi bir qulog’im- dan kirib, yana biridan chiqib ketadi… Hukumat bilan nima ishim bor? Menga shunisi alam qiladiki, meni yaxshi ko’rgan odam otamg’a kishi qo’yib, so’ratib harakat qilmaydi-mi? Azimjon bo’lsa, ishlab yotibdir, Erta-indin to’y kelganda ko’zi ochiladi uning…

Majpms: 3

SHAROFAT, JO’RA, PARANJILI XOGIN

Bular so’zlashib o’tirg’an vaqtida paranjili bir xotin sekin-sekin bosib, to’xtab- to’xtab bularning so’zlarini tinglab kela boshlaydi. Bular sezmaylar. Yaqin kelgach, tek to’rib bir on tinglaydi. Yana bilmaylar. So’ngra ko’lidag’i ro’molchasini yerga yozib o’tiradi).

JO’RA. (Ko’rib kolib). Turing, anovi xolamga xayr qilib keling. Qolg’on gapii undan keyin gaplashamiz.

SHAROFAT. Ie! Bu xolam kim ekanlar? (O’rnidan turadi). Xola, xudoyingiz bor- midi? Un uyda zdi, siz o’tirib turing, men darrov olib chiqib beraman (Uyga qarab yuradi. Biroz naridan yana qaytadi). Xolamning qimligini bir bilay. (Yaqinlashib yuzlarini ochmoqchi bo’ladi).

PARANJILI. (Mahkam o’ranadi, so’ngra jag’li tovush bilan). Aylanay qizim, ber- sangiz, yuzimni ochmasdanoq beravering. Bu xudoyi narsa… Yuzimni ochaturg’on bo’lsangiz, bermay qo’ya qoling. Uningizni olmayman. Bu xudoyi degan narsa nozik bo’ladi… Men arvohlarga shart qilib qo’yg’onman.

SHAROFAT. Xafa bo’lmang, xola, unday shartingiz bo’lsa, yuzingizni ochmayman (Yura boshlab). SHoshmang, hozir xayr olib chiqaman (Yugurib keladi).

JO’RA. Xola, nima qilasiz? “Bibisheshanba” qilasizmi?

PARANJILI XOTIN. Ha, aylanay,  har yili bir marta shunaqa xudoyi qilish odatim bor edi.

JO’RA. “Bibiseshanba” deganlari xotinlarning nimasi? Payg’ambarimi yo avliyosimi?

PARANJILI XOTIN. Endi bolam chiltonlarning kattasi-da.

JO’RA. O’zi chiroyliqqinami?

PARANJILI XOTIN. Voy tovba-ey, u nima deganing, bolam?

JO’RA, Yo’q… munday bir didga kirgundaymi deyman…

PARANJILI XOTIN. Voy bolam-ey… Xudodan qo’rqmaysanmi? Azizlarni shunaqa deysanmi?

JO’RA. U aziz deganingiz xotin kishimu? Erkakmi?

PARANJILI. Xotin, bolam, xotin. Xotin bo’lsa ham, chiltonlarning eshoni-da…

JO’RA. Xotin kishidan avliyo tugul, payg’ambar chiqsa ham ishonmayman! Xotin kishi so’pi bo’lib qayoqqa borar edi?

PARANJILI XOTIN. O’zingning xotining-chi?

JO’RA. Xudoga shukr, mening xotinim yo’q.

PARANJILI XOTIN. U-chi? Haligi juvon-chi? U… o’ynashingmi?

JO’RA. SHunga yaqinlash… Yo’q… Lavzi halol: boshqa birovning o’ynashi…

PARANJILI XOTIN. Yaxshi, chiroyliq juvon ekan… Har kim olsa ham arziydi…

JO’RA. Nimasini aytasiz! Dunyolarg’a arziydi, dunyolarg’a! (SHarofat kelib kiradi).

SHAROFAT. Kim u dunyolarg’a arziyturg’on?

JO’RA. Siz! Yo’q, yo’q! Siz emas, haligi… Anovi… qo’shnimizning mushugi!

SHAROFAT. Ha, yolg’onchi! Rostini aytaber! (Unni paranjili xotinning ro’molchasi- g’a solib beradi).

JO’RA. Ros! Ros! Sizga ros gapirib bo’ladimi?

PARANJILI XOTIN. Xayr, omin! Xudo bitmas umr, ketmas davlat bersin, ollohu akbar! Endi chiqay. Juda yaxshi, hushchaqchaq, gapga usta, shoir qarindoshingiz bor ekan… Unga ham xudo ko’ngildagi armonini bersin!

JO’RA. Omin! Omin-ey! Ov… min!… (Paranjili xotin chiqa boshlaydi. Bular gap bilan bo’lib sezmaylar. Paranjili xotin nariroqqa bnr narsa tashlab ketadi).

Majlis: 4

SHarofat, Jo’ra

SHAROFAT. Senga toza bo’lib bera qoldi. Ko’nglingga yoqaturg’on bir og’iz gapga shuncha hovliqasanmi?

JO’RA. Siz ham odam bo’lib, dunyog’a kelib bir og’izg’ina ko’ngilga yoqaturg’on gap qilsangiz. O’sha kampir xotincha ham ixlosingiz yo’q… Tegmasangiz ham «Yaxshi ko’raman» deb qo’ysangie nima bo’lardi? Ey… Sizday Laylidan menday Majnun!..

SHAROFAT. Senga hushyoqsin deb yolg’onni gapiraymi? CHinakam «Yaxshi ko’raman» deyturg’on ham chiqib qolar… Dunyoda nima ko’p? Odam!

JO’RA. Tegishaman-da, oyim poshsho! Bo’lmasa bizga xotin qayoqda deysiz? Otangiz- ning ming xil ishini qilib, yana ma’qul bo’lmay, so’kish eshitib o’tib ketamiz-da. Pesho- namizg’a yozilg’oni shu!

SHAROFAT. Bizning ham peshonamizga birovning quruq muhabbatiyu boshqa bi- rovning cho’rilig’i yozilg’ong’a o’xshaydi…

JO’RA. (Og’ir bir “uf” tortib jim bo’ladi, SHarofat sekingina o’kiydi).

(«Galdir» kuyi)

SHAROFAT.  Bu baland tog’ ustiga

CHiqsa tusholmaydi kishi.

Na balosi bor ekan,

Ko’ngul uzolmaydi kishi?

SHishani zargarga berdim,

Kimiyo bo’lg’aymi deb.

CHin ko’ngilni yorg’a berdim,

Oshno bo’lg’aymi deb…

JURA (Sekin va bo’shang aytadi).

Gulni uzdim, xumg’a soldim,

Kechalar tortdim aroq.

Bir qo’limg’a jom olibon,

Bir ko’limg’a sham chirog’.

Yonmog’ini yaxshiroq.

Mundaqa yor bo’lg’onidan

Bo’lmag’oni yaxshiroq….

Yor o’zi yonimdadir…

Bu orada qo’lida kichkina bir tuguncha bilan Rahima xola kirib keladi. Bular sezmaylar. U qo’shiqni tinglab kulib keladi. Uning boshida paranjisi bor. Ammo chimmati yo’q. U Jo’ra qo’shig’ining ikkichchi band boshida «SHamchirog’ning yong’onidan» degan joyida kirgan. Yolg’iz bildirmay tikilg’on bo’ladi. Jo’ra “Yor o’zi yonimdadir” degach, xola gap boshlaydi.

Majlis: 5

SHAROFAT, JURA, RAHIMA XOLA

RAHIMA. Yoningdag’i yoringning hech bir uni chiqmaydi-ku, Jo’ra! (Ikkovi ham bir qur cho’chib oladilar).

JO’RA. Onasig’a o’xshag’on indamas-da… Keling, xolajon!

RAHIMA. Keldim, o’zing kel, bolam. Nimaga ashulangni to’xtatib qo’yding? Aytaber! Ezilgan yuraklarga bir hushyoqib yotibdirki…

JO’RA. Bo’ldim. O’zim ham aytaberib ovozlarim bo’g’ilib qoldi.

SHAROFAT. Ros, erta bilandan beri hofizliq qiladi…

RAHIMA. (O’tiradi) Uh! Juda yomon charchab ketdim, SHarofat qizim, bir piyolagina sovuq suv bergil.

SHAROFAT. Ariqdan bo’lsa ham maylimi? Ariq suvi issiq-ku!

RAHIMA. Mayli… Ishqilib suv bo’lsa bo’ldi. O’lib bo’ldim bu kun… Ilohim, otang o’lsin, bolam, otang!

SHAROFAT. (Suvdan berib) Tag’in nima bo’ldi?

RAHIMA. (Suvni ichib bo’lib). Ie… Bu kun «Qo’shchi»ning majlisida menga bo’l- mag’on to’hmatlarni qildi.

JO’RA. O’zim aytgan! O’zim aytgan! O’sha to’g’risida yangi gaplar tashib kelgan edim. SHuni sizga aytaman deb qanchadan beri o’tiraman. Siega shuncha ixlos qilsam ham, siz asti menga qaramaysiz.

RAHIMA. Ixlosingizni bilaman Men ham sizni yaxshi ko’raman. Boshqa nima qilay, Hech narsa qo’limdan kelmaydi.

JO’RA. Ixlos qilg’on odam yo qizini beradi…

SHAROFAT. (Sekin). Voy o’la qolay…

JO’RA. Yo bo’lmasa… (Sekin xohlamasliq bilan). O’zi tegadi… (Kuladilar)

RAHIMA. Qizimning ixtiyori, o’zing ham bilasanki, o’zida. Meni boshingga urar- miding, bolam? Men onang bilan teng xotinman. Qo’y, xudo senga yoshrog’ini bersin.

JO’RA. Bersinu… Endi… Xayr, qo’ying. «Qo’shchi”dog’i gaplardan gapiring.

RAHIMA. Avval sen gapir. Qani, sen nima gaplarni topib kelding ekan.

JO’RA. (Boshini qashlab turadi). Gap hammasi o’shaningiz Rustam aka ustida…

RAHIMA. Nima bo’ldi? Gapirib ber axir.

JO’RA. Siz «Qo’shchi»g’a noib saylanganingizdan beri bechora tinchlana olmay qoldi. «Ha» deb Sizning raisingizni chaqirtirib olib gaplashadi, visir-visir qilishadi. Kursining ustiga mushtlashadi…

RAHIMA. Hech bir gapni eshitmadingmi?

JO’RA. Eshitdim, Sizning raisingizga aytib yotibdirki, majlislarga Rahimani chaqirmanglar, majlis bo’lg’onini bilmay qolsin, shaharga bir ish bilan odam yubora- turg’on bo’lsanglar, yana Rahima bilmasin, shaharda bo’laturg’on majlislarga odam chaqirsalar Rahima ishni buzib qo’yadi, boshqa bir odamni yubor. Undan keyin… (O’ylanib ketadi). Yana qiziq bir gap bor edi… (Boshini qashib o’ylanadi). Nimaydi? Ha… Topdim. Aytadiki, dehqonlar ba’zi bir ishlar to’g’risida iltimos qilib ariza olib kelsalar, «bo’lmaydi» deb javob yoz, agar dehqon sababini so’rasa, «Men rozi bo’lib edim, noyibim Rahima xola unamadi», de. Uning nomidan dehqonlarg’a zararli ishlarni qila ber. Qishloqning uziqora yigitlarini «Qo’shchi»g’a a’zo qilib olib, shularni ishga sol, Rahimadan «dod» deb shaharga borsinlar, chaqirib «pul berdi», deb gap o’rgatadi… Ilgari kuni erta bilan «Qo’shchi» a’zosi bo’lib olg’on qimorbozlardan to’rttasi ariza ko’tarib, shaharga tushib ketishibdilar…

RAHIMA. Ana o’sha arizani tekshirgali bukun shahardan odam chiqqan ekan. Erta bilandan beri «Qo’shchi»da majlis qildiq. Ana janjal bo’ldi, Rustam akang menga bo’lmog’on to’hmatlarni qildi.

SHAROFAT. (Qizib ketib). Siz indamay turaberdingizmi? Siz ham yuragingiz- dagilarni aytib bermabsiz-da?

RAHIMA. (Kuladi). Men ham xo’p gapirdim, qizim. Yig’lab turib gapirdim. «Nimaga qo’shchig’a kirdik», deb turg’onlarni aytib berdim. Hech narsa qolmadi…

JO’RA. Ha, barakalla! Boplabsiz. Nima bo’ldi oxirida?

RAHIMA. Nima bo’lar edi: haligi arizani rustam asang yozdirg’oni bilinib, o’zi sharmanda bo’ldi, shahardan kelgan vakil uzoq gapirib “Qo’shchi” raisini, Rustam akangni toza, so’kdi. “Sizlar o’tirg’on mansablaringizga noloyiq ekansizlar”, dedi….

JO’RA. Ular nima deyishdi?

RAHIMA. Nima deyishardi, indamay o’tiraberdilar…

JO’RA. Hayriyat… Hayriyat, ertaga ijroqumda avzoyini ko’ramiz ekan-da… Lunji toza tushib qolg’ondir…

RAHIMA. (O’ychan). Endi bu noinsof birda bo’lmasa birda meni o’ldirib qo’ymasa go’rga edi. Agar biror bahomn bilan qo’lg’a tushsam, qo’ymaydi. Hatto odam buyurib o’ldirtirishdan ham toymaydi…

SHAROFAT. (Onasining bo’ynig’a osilib). Qo’ying, buvi, unday demang! Xudo saqlasin. Sizg’a qasd qilg’onlar o’zlari juvonmarg’ bo’lsinlar.

JO’RA, Ha, siz bir mushtipar kampirsiz. Sizgakim, choh qazisa, o’zi tushadi… Xayr endi! Men boray, kech kirib qoldi. Jindak ishim ham bor.

RAHIMA. Hozir oshg’a urinaman, osh yeb ketsang bo’lmaydimi?

JO’RA. Yo’q -ey… Boray, bir-ikkita zarur ishlarim bor edi.

RAHIMA. Mahkamaning ishlarimi?

JO’RA. Ha, mahkamaning ishlari. Ertaga bir-ikki odamni chaqiraturg’onman.

RAHIMA. Xayr, unday bo’lsa, bor.

JO’RA. Xayr, omin! (Turib chiqadi).

RAHIMA. Kelib turgil, Jo’raboy! Yangi gaplardan bilib kelib tur!

JO’RA. (Ovozi). Xo’p, xo’p, albatta.

Majlis: 6

SHAROFAT, RAHIMA

RAHIMA. Qizim, ukang qani?

SHAROFAT. Adhamjonmi? Aytgancha, shu choqqacha kelmayotibdir,

RAHIMA. Domlasinikidamidi?

SHAROFAT. Ha, tushdan ilgari ketib edi. Nomozsham bo’lib kelayotir, daragi yo’q,

RAHIMA. Domlasinikida o’tirib qoldimikan? Yo biror joyda o’ynab o’tirgan- dir. Yugurib o’tib xabar olib kelsammikan? Juda charchab qoldim men… (O’ylab). Aytgancha, Jo’raga aytsang, xabar olib berar edi, ketib qoldimi ekan? CHaqirib ko’r-chi! (SHarofat nari borib chakiradi, javob yo’q). Ketib qolibdir.

SHAROFAT. O’zi kelib qolar.

RAHIMA. O’zi yolg’iz yurishi yaxshi emas-da, yosh bola bo’lsa…

SHAROFAT. Muallim afandisi olib kelib qo’ymasmikan? Olib chelib qo’yar. Esli odam.

RAHIMA. (Ma’noli qarab). Qizim, sening Abdilahadjoning albatta eslik odam… O’ning yonida bo’lsa, o’zi olib kelib qo’yadi. Basharti o’ynab-netib boshqa joyda yurgan bo’lsa, yomon! (O’ylab). Anovi havli bilan o’tib, sen o’zing xabar olib kelsang bo’lmaydimi? Avval maktabdan, u yerda bo’lmasa, machitdan xabar olg’och kelasan.

SHAROFAT. (Og’ir). Mayli…

RAHIMA. Boshingga chopon-mopon tashlab ol.

SHAROFAT. Qorang’i tushib qoldi-yu?..

RAHIMA. Mayli, qorang’i tushsa ham yopib ol, yosh qiz, yaxshi emas.

SHAROFAT. (Og’ir). Xo’p…

RAHIMA. S avzi-piyoz qaerda? Men archib turay.

SHAROFAT. (Kaytib). O’yda, burchakdagi tokchada. Aytgancha, bir xotin xudoyig’a deb un tilanib kirib edi, bir kosa un berib chiqardim.

RAHIMA. (CHo’chib tushib). Qachon?

SHAROFAT. Sizdan jindak burun…

RAHIMA. Jo’ra ham bormidi?

SHAROFAT. Ha, Jo’ra ikkovimiz edik.

RAHIMA. Paranjisi qanaqa edi?

SHAROFAT. To’g’ri, oq, parpasha paranji, chimmatida ikkita yamog’i bor, paranjisi ham yirtiq.

RAHIMA. Un solg’on ro’moli ham bormi?

SHAROFAT. Bor, oq, chit ro’molcha, qora gullik.

RDHIMA. Voy aylanay, qizim-ey, bilmay qolibsan-ey…

SHAROFAT. (Yaqin keladi). Ha, nima bo’ldi? Qo’rqmang, nima gap ekan?

RAHIMA. Men uni ko’chaning boshida ko’rdim. O’… kundosh o’lgurning onasi: Jahonbu! U seni poylab kelgan! Jo’ra bilan o’tirganiigni ko’rgan bo’lsa, butun qishloqni gap-so’zga to’lg’azib yuboradi endi…

SHAROFAT. (Qo’rqib onasig’a sig’inadi). Voy buvi-ey, endi nima qildig’-ey… Men o’lay-ey… Nimaga tanib olmapman-ey… Jo’ra o’lgur ham garang bo’lmasa, bilib olmaydi- mi. Qancha gaplashib turdi…

RAHIMA. Jo’ra o’lgur bir balolarni gapirib qo’yg’on bo’lmasa degan! U galdir jovray beradi… Xayr mayli, bolam, sen borib ukangni xabar ol. Bemahalda yolg’iz-yarim qolmasin. SHuncha vaqt hech narsa qilolmadi bu kundosh, mundan keyin ham hech narsa bo’lmasin (SHarofat hafa, zo’rg’a-zo’rg’a chiqib ketadi. Rahima xola u yoq-bu yoqni yig’ishtira boshlaydi). Har narsaning yomonig’a chidasa bo’lar ekan-u, erning yomonig’a chidab bo’lmas ekan-da. Voy bu er o’lsin! Butun umrimni zahar bilan og’uda tamom qildi… (Erda bir narsani ko’rib qo’rqib qo’lig’a oladi. Rangi o’chgan, qo’l oyog’i qaltiraydi). Voy bolam SHarofat-ey, kundoshning qasdini bilmay qolibsan-ey! Kundosh o’lgur yomon “irim” tashlab ketibdir-ey! (“Irim” qo’lidan tushadi, o’zi darmonsiz supaga o’tirib qoladi).

(Parda tushadi).

BIRINCHI PARDA

IKKINCHI KO’RINISH

Kurash va sevgi…

Maktab boqchasining bir cheti. Muallimning tegrasi chiy bilan to’silgan yozliq, joyi. To’ri burungi pardadagicha duvol. Muallimning asboblari: kursilar, ustol, kitob javoni, kitoblar. Bir chekada oq yog’ochdan — bo’yolmag’on sodda bir «parta». U yer, bu yerda maorif rahbarlarining rasmlari: Lunacharskiy, o’sha vaqtning (er isloxatidan biroz burung’i) O’zbekiston maorif kommissari va boshkalar…

Majlis: 1

MULLLIM, ADHAMJON

MUALLIM. (Yozib turib, ba’zan ovozini chiqarib o’kiydi). «Modamiki ikki yoshning ko’ngli bir-biriga tushibdir, har qanday qora quvvat ham ularni ajrata olmaydi…»

ADHAMJON. (Og’zida to’la meva bilan baqiradi). Afandim! Qaysi yosh ko’ngil u?

MUALLIM. (Kuladi). Yosh ko’ngil? Ie… Haligi… nima… Sen bilan O’lmasjon…

ADHAM. Men bilan O’lmasjon? Bekor aytasiz! O’lmasjonni men juda yomon ko’raman… Undan keyin O’lmasjom yosh bo’lmay o’ladimi? 17 ga kirib qolibdi-ku…

MUALLIM. Unday bo’lsa, sen bilan Ashur.

ADHAM. Boring-ey, Ashurning otasi kal!

MUALLIM. (Adhamning aytganini tez yozib qo’yadi). “Ha… Ashurning otasi kal bo’lg’onlig’idan…” (Eslab). Ie! Men nimalarni yozib qo’ydim (Buzadi). Adhamjon! Gap aralashtirmay turgil, uka, men xatimni yozib olay.

ADHAM. Ie, bo’ling, men, men zerikib ketdim.

MUALLIM. SHoshma, hozir bo’laman.

ADHAM. Boring-ey… Qorang’i tushib qoldi, o’zim yolg’iz ketgani qo’rqaman.

MUALLIM. Qo’rqma, o’zim birga olib borib qo’yaman.

ADHAM. Boring-ey… Zerikib ketdim.

MUALLIM. (O’ylab). SHoshma bo’lmasa (Borib javondan suratli kitob oladida, Adhamjonga beradi). Ma, mana bu kitobda juda g’alati suratlar bor. Ko’rib tur!) (Uzi yozuv ustoliga qaytadi).

ADHAM. (Ochmay turib). Afandim! Mundagi suratlarning ichida ajina, alvastilar ham bormi?

MUALLIM. (Xatga mashg’ul), Ha… bor… Hammasi bor…

ADHAM. Ie, afandim! Tunov kun ajina, olvosti degan narsalar yo’q gap demabmidingiz? Siz ham yolg’on gapirasiz ekan-a?

MUALLIM. O’zi yo’g’-u, kitobda surati bor…

ADHAM. (Ochadi). Voy, qo’rqaman-ey… Ie, poyizning surati chiqib qoldiyu… Mana kichkinagina g’ildiraklari bor ekan. Mana bunisi zangbozning bachchasiga o’xshaydi. Voy tavba (O’zicha so’zlanadi).

MUALLIM. (Bu ham o’zicha so’zlanib xat yozadi). «Otangizning o’jarligidan qo’rqmang! Sizni mendan boshqa hech kim ololmaydi… Hozir qizni kuchlab erga beraturg’on zamon emas. Muni biz otangiz kabilarg’a yaraymiz. Xotirjam bo’ling! Hech bo’lmag’onda to’y kuni bo’lsa ham to’yni buzib ikkovimiz shaharga qochamiz. U yerda sizni men qizlar maktabiga beraman… O’qib menday muallim bo’lasiz. Undan keyin sizni muallima deydilar, muallima!»

ADHAM. (O’zicha sevinib ketadi). Mana munisi xuddi To’xtasin akamning sigiriga o’xshaydi… Mana, bizning malla bo’zak ham chiqib qoldi! Qani!… Mana bu ilonni-ey… olachipor ilon ekan… Bir kun havlida SHarofat opamni quvlag’on ekan, shu bo’lmasin tag’in?

MUALLIM. «Bilaman, Azimjon o’g’li sizni qulg’a tushirmak uchun joni boricha harakat qilib yuribdir. Otangiz unga quyuq-quyuq va’dalarni berib ham qo’ydi. U va’dalar balki sizni biroz qo’rqitar. Lekin siz hamma vaqt esingizda tutingki, Azimjon qimorbozlarning zamoni o’tib ketgan. Ularning qo’llari kaltalik qiladi…»

ADHAM. Voy, afamdim-ey, ajinaning juda kattasi chiqib qoldi-ey! Burnig’a, labiga “shaklda” taqib olibdir… Voy, chochlarini-ey. Jingalak-jingalak bo’lib, SHarofat opamning taramoqchi bo’lib yozg’on vaktdagi chochlariga o’xshab ketibdir…

MUALLIM. «…Taramoqchi bo’lib yozg’on vaqtingizdag’i jingalak-jingalak sochlaringizdan o’pib so’zimni tamom kilaman…»

ADHAM. Voy, mana bu otni! Poyiz bilan teng chopishib ketaytibdir-a! Usgidagi kim ekan? Afandimga o’xshab keladi. Afandim, siz emasmisiz?

MUALLIM. (Xatni konvertga solayotib xayol bilan). Ha, men… Men…

ADHAM. Juda g’alagi shapka kiyib olg’on ekansiz-a. Qani o’sha shagjangiz? SHarofat opamlarga bir aytib beray!…

MUALLIM. (Xatni Adhamjonga olib kelib beradi). Adhamjon, mana bu xatni hech kimga ko’rsatmasdan, buvingizga ham bildirmasdan sekin… opagingizga beribqo’yasiz, durustmi?

ADHAM. (Ko’zi kitobda). Afandim, mana bu nima, ajdahomi?

MUALLIM. Yo’q… Bu timsox degan narsa…

ADHAM. “Qumsoq”?… Ha … Qumda bo’ladimi? (Xatni ustol ustiga tashlab qo’yib kitobni varaqlaydi).

MUALLIM. Ahmadjon! Kitobning qolg’onini ertaga kelib ko’ring. Hozir men sizni uyingizga olib borib qo’yay! Mana bu xatni mahkam qo’yningizga joylab oling (Beradi).

ADHAM. SHoshmang! Xatni ertaga olib ketay! Ie! Mana bu qo’ylarni qarang, afandim! Xux-xu! Muncha ko’p! Achinib-bijib yotibdir! Kimning qo’li bu, afandim! Siznikimi?

MUALLIM. Ha, meniki. Ko’zichog’imni sizga beraman, turing ketaylik!

ADHAM. Qo’zichog’i nechta? Bittami?

MUALLIM. Kup… O’nta… Yuzta…

ADHAM. Ie, SHarofat opamg’a bermaysizmi?

MUALLIM. Beraman, unga ham beraman!

ADHAM. Nechtasini berasiz?

MUALLIM. Hammasini!

ADHAM. Boring-ey. Hammasini o’zim olamam! SHarofat opamg’a mana 6u bittasini, mana bu suv ichib turg’onini bersangiz bo’lardi. Unga o’zining kuyovi olib beradi…

MUALLIM. Ha, kuyovi olib beradi. Xo’p, turing endi, ketaylik, buvingiz kutib yotg’ondir…

ADHAM. SHoshmang! Mana bu suratlarni ko’rib olay!…

MUALLIM. (O’ylab). Bo’lmasa kitobning o’zini olib keta qolaylik. Uyingizga borib, SHarofat opangiz bilan birga ko’rasiz…

ADHAM. Ha! Ha! Bo’libdir! Bo’libdir! (Darrov yopib qo’ynig’a soladi).

MUALLIM. Qani yuring, bo’lmasa (Borib chirog’ning birini-yozuv ustolidagini o’chiradi. Ish ustolidagi fonarni pastlaydi. CHiqib netayotqon vaqtlarida ko’zi kelayotg’on birovg’a tushadi). Jindak shoshmay turing, Adhamjon! Birov kelayotibdir. Kim bo’ldi? (Qattik). Kim u?

OVOZ. (Borib fonarni balandlatdi). Adhamjon! Keling, o’tirib kitobni ko’ra bering (Adhamjon sevinib borib kitobni ko’rgali o’tiradi) Indamasdan, gapirmasdan o’tirib ko’ring.

Majdis: 2

MUALLIM, ADHAMJON, JO’RA

JO’RA. (Kelib kiradi). Xo’sh, qaerga ketayotib edingiz, afandim? Agar ishingiz zarur bo’lsa, ketaman. Mening qam u yoq-bu yoqqa boraturg’on ishim bor.

MUALLIM. O’tir, uncha zarur ishim yo’q. Bir-ikkita mehmon kelmoqchi edi, shularni kutib o’tiribman. Adhamjonni uyiga qo’yib kelay deb edim. O’zi yolg’iz qo’rqadi, Men chiqib ketsam, mehmonlar kelishib qolishadimikan.

JO’RA. Unday bo’lsa, men qo’yib kelaman.

MUALLIM – Agar bemalol bo’lsa, shunday qilsang yaxshi. Bir-ikki og’iz qiziq gapim bor edi, aytib qo’yay, undan keyin…

ADHAM. (Kattiq gapira boshlaydi). Ie, mana bu nima? Toshbaqa-ku! Ilon bilan urishib yotibdir! Tavba!.. Ilon, yarim beligacha tikka bo’lib olib, og’zidan o’t sochayotibdir… Hamayoqni changitib yuboribdir… (Ular ikkalasi ham biroz jim qoladilar).

MUALLIM. Bizdan ilgari ana bu chechak gapga tushdi. Endi muni to’xtatish qiyin.

JURA. Bu shunday javrab tursa, gaplashib ham bo’lmaydi. Nima qilsaq? Men borib qo’yib kelsammi?

MUALLIM. SHunday qilmasang bo’lmaydi shekilli…

JURA. Yaxshisi, qo’yib kelay bo’lmasa! Qani, turing, Adhamjon!.. (Yonig’a boradi).

ADHAM. Boring-ey, men surat ko’raman.

MUALLIM. Qolg’onini uyingizga olib borib ko’rasiz… O’sha kitob sizniki. Turing!

ADHAM. Qaytib olmaysiz-a?

MUALLIM. Yo’q, olmayman, bosh oyog’i bilan sizniki…

ADHAM. (Kitobni yopib qo’ltig’iga soladi). Jo’ra akamga ham bermayman.

MUALLIM. Ha, bermaysiz…

JO’RA. (CHetga). Pishiqlikda opangni ham sharmanda qilasan shekilli. Sen tirrancha… (Unga), Qani yuring, boybachcha?

ADHAM. Ha! Men muallim afandi bilan birga boraman.

MUALLIM. Mening jindak ishim chiqib qoldi, Jo’ra akangiz olib borib qo’yadi.

ADHAM. – Boring-ey… Bo’lmasa SHarofat opamg’a bergan xatingizni bermayman!

MUALLIM. Bo’lmasa men ham kitobni tortib olaman. Mundan keyin kitoblarni Ashurga beraman!

ADHAM. Yo’q, afandim, unadim, unadim… Jo’ra akam bilan ketaman…

MUALLIM. Xatni, ham opangizga topshirasiz

ADHAM. Xo’p, undan keyin suratli kitoblarni Ashurga bermay menga berasiz-a?

MUALLIM. Albatta sizga beraman-da!

ADHAM. Bo’libdir (CHiqadilar)

Majlis: 3

Muayalim yolg’iz

MUALLIM. Zokirjon, Zokirjon! Tabiatdagi yomonlikka, pastlikka zo’r kela olarmikan, yo’qmi? SHu kunlarda avzoyi buzukroq… Biz bilan qololmayturg’onga o’xshaydi… Azimjon qimorboz bilan Rustam aka toza ishlatib yotibdi. Zokirjonni qo’lg’a olsalar, shu bilan dunyo guliston bo’ladi, deb o’ylaydilar… Albatta… Bu xato, Zokirjon iflos bo’lsa, u ham qolmaydi, suriladi… (Gazetni ochadi, biroz jim). Xu-xuf! Xalitdan boshlanib qolibdir-ku! Mana «boshqarmag’a xat, muxbirga javob». Imzo: Zokirjon Rahim o’g’li… Qani, qani… (O’qiydi, ba’zida ovozini chiqarib qo’yadi). “Muxbir xato qiladi. Uning jamoa ijroqo’mig’a shaxsan adovati bor..” Mening ijroko’mg’a qanday shaxsiy adovatim bo’lmog’i mumkin? Bu qip-qizil yolg’on! “Azamatjon aka o’rta dehtson! Yer-suvi oz, o’ziga yetguli”. Mana munga kim ishonadi endi? Ox, Zokirjom, Zokirjon! O’zining pas tinatligini ko’rsatdi! (Biroz jim). Balki u majbur bo’lib yozg’ondir? Rustam aka qo’ymag’ondir? Xayr, o’zi bilan bir gaplashaychi, qani, nima der ekan? (SHarpa ovoz). Birovlar kelayotibdir. (Turib nariroq boradi)O’?

AVAZ. Biz… Muallim afandi, bormisiz? (Kirib keladilar).

Majlis: 4

Muallim, so’ngra Hasan, Egamberdi,

Xushnazar degan qishloq kishilari

MUALLIM. – Keling, Hasan aka! Men sizlarni kutib o’tiribman, o’tiringlar! (Ko’rishib o’tiradilar).

HASAN. Ertarak kelardik, mana bu Egamberdining ishlari bitmay qolib biroz kech qoldik. Xushnazar hali sal kechikib qeladi…

MUALLIM. Zarari yo’q. Qani nima qildinglar? Borasizlarmi?

HASAN. (Sekin). SHu kecha chiqib ketmoqchi bo’ldiq. Otlarimiz ham tayyor. Sizga uchraylik deb keldik.

MUALLIM. Bo’lmasa mening hech bir gapim yo’q, Mana bu xatlarni joy-joyig’a topshirasiz. Hamma gapni o’sha Aminov o’rtoqqa uqdirasiz. Kerakli joylarg’a sizni o’zi olib borib ko’rsattiradi. SHu bilan, albatta, bularning ishlari to’g’rilanadi. Zokirjon biroz ularga yon bera boshlabdir… Rustam aka bilan Azimjon o’g’rini maqtab gazetaga bir narsa yozibdir. Ular pulning kuchi bilan ish qilayotibdilar. Lekin qo’rqish kerak emas, biz haqmiz, yutamiz! Bular viloyatdan, u – markazdan bir-ikkita tarafdor oshiribdilar. Bo’lmasa ularni ko’pdan saranjom qilg’on bo’lar edik… Hali ham qo’ymaymiz! Mana, xatlarni olib jo’nay bering! Hamma gapni tunov kun gaplashib ol- ganmiz-ku!

HASAN. Xo’p, bo’lmasa, biz ketaylik. To’g’ri, o’sha Aminov degan o’rtoqning uyiga bora beramizmi?

MUALLIM. Ha, to’ppa-to’g’ri… (Ularni jo’natadi).

HASAN. (Ovozi). Yanagi haftagacha yetib kelarmiz, xudo xohlesa!

Majlis: 5

Muallim yolg’iz. So’ngra SHarofat

MUALLIM. Man bu ish Rustam akaning naq beliga tepadi. Bular serharakat «Qo’shchi» a’zolari, o’zlari ham juda kambag’al odamlar… SHularga ishonmasalar, kimga ishonadilar? (Bu vaqtda orqa tomondan duvolning ustidan SHarofatning boshi ko’rinadi. U pastga tikilib qarag’ach, boshini yana darrov ketga berkitadi).

SHAROFAT. (O’zi ko’rinmasdi). Adhamjon! O, Adhamjon!

MUALLIM. (Irg’ib o’rnidan turadi. biroz hayajon bor.,.), Kim u?

SHAROFAT. Men, Adhamjonning opasi bo’laman. Xabar olg’ali kelib edim. Adhamjon shu yerdami?

MUALLIM. (Dadil). Adhamjon shu yerda edi, hozirgina Jo’ra bilan jo’natib yubordim,

SHAROFAT, Yaxshi bo’libdir, men ham bora qolay.

MUALLIM. (Tezgina devor yoniga boradi, dadil gapirmoqchi bo’ladi. SHunday bo’lsa ham biroz qovshash bor…). SHoshmang, bir-ikki og’iz gapim bor…

SHAROFAT, Nima gapingiz bor? Ayta qoling, men shoshib yotirman… (Unda ham hayajon bor…).

MUALLIM. Siz devorning ketida tursangiz, qanday gapira olaman? Hamma yoqqa eshittirib baqiraymi?

SHAROFAT. Yo’k, sekin gapirabering.

MUALLIM. Siz eshitmay qolasizmi deb qo’rqaman…

SHAROFAT. Yaxshi gap eshitila beradi…

MUALLIM. Eng yaxshi shirin gaplar quloqqa aytilg’uchi edi-ku? (SHu choqda yosh bir yigitcha daraxtlar orasida yurib poylaydi gapga quloq soladi).

SHAROFAT. Hali ham mening qulog’img’a aytasiz-da,.. Sizning gapingizni mendan boshqa kim eshita oladi deysiz? Gapirabering!

MUALLIM. Mumkin bo’lsa, bu yoqqa tushsangiz… Xotirjam gaplashsak!

SHAROFAT. (Boshini duvoldan biroz chiqarib, yuzini ro’mol bilan jindak to’sadi). Xotirjam gaplashaturg’on gaplarni Azimjonboynikida aytarsiz… Hali vaqt bor-ku!

MUALLIM. (Kuladi). Siz toza qo’rqib qolg’onga o’xshaysiz-a? Nega ko’rqasiz?

SHAROFAT. Men siz bo’lsam, albatta qo’rqmas zdim…

MUALLIM. Azimjonboy emas, undan kattasi ham bu zamonda ikki sevishgan ko’ngilni ajrata olmaydi…

SHAROFAT. Mana shu siz aytgan zamonda ham ko’p sevishgan ko’ngillarni qars- qars ajratishib yuborishmoqchi!.. (SHarpa ovozi, SHarofat duvol orqasig’a berkinadi, muallim yugurib boradi).

MUALLIM. (SHarofatga). SHoshmay turing! Yana gaplashamiz! (U yoqqa). Kim u? (Paranjili bir xotii kirib keladi),

Majlis: 6

Muallim, SHarofat, bir xotim

XOTIN. Muallim afandim, sizmisiz, aylanay?

MUALLIM. Ha, menman, oyi. Nima ishingiz bor edi?..

XOTIN. Bir arzim bor edi sizga.

MUALLIM. Yaxshi, o’zingiz kim bo’lasiz? XOTIN. Keyin aytaman.

SHAROFAT. (O’zicha). Bu muallim afandi shunaqa odammikan?..

MUALLIM. (SHarofatga tez qaraydi, qaqshag’an). Xo’sh, gapiring gapingizni.

XOTIN. Mening gaplarim o’zingizdan boshqalarg’a aytilmayturg’on gaplar… Aytabersam, birov eshitib qolmaydimi? (Poylag’on yigitcha yo’qoladi).

MUALLIM. (Tamom qaqshag’an, biroz jim qoladi. SHarofat hayron, tez-tez boshini chiqarib qaraydi). Aytabering hech kim eshitmaydi…

XOTIN. (O’tiradi). Mening gaplarimga ishonmassiz deb qo’rqaman… Ilgari mening o’zimni bir ko’rib olsangiz, undan keyin ishonardingiz… (Muallim jim, hayajonda, xotin yuzini ochadi). Xudo menga boshqa hech narsa bermasa ham biroz husn berib qo’yibdir… (Yana berkitadi).

SHAROFAT. SHularni ko’rgandan ko’ra ko’zlarim quyilib tushsa bo’lmaydimi?

MUALLIM. (Qaltirag’on). Nima demoqchisiz? Gapiring tezroq!

XOTIN. Nimaga qaltiraysiz? SHundaqa, afandim. Mening husnim ko’plarni qaltiratib ko’yib, boshimg’a balo bo’ldi…

MUALLIM. (Sekin o’tiradi, oyoq og’rig’on), Gapiring…

XOTIN. SHu husnim o’lgur boshimga balo bo’ldi, aylanay, Yaqinda soy bo’yida bir suv janjali bo’lib, bir-ikki odamni urib yubordilar-ku, eshitgandirsiz?

MUALLIM. Xayr, eshitganman, Tezroq gapiring!

XOTIN. O’sha to’polondan bir hafta-o’n kun keyin dehqonlarni urg’on deb mening erimni qamadilar… (Yig’laydi). SHundan beri bechora shaharda ovaqtada yotadi… Rustam aka, mirzasi, ishqilib hukumatning katta amaldorlari qog’oz yozishib, uni qoralab, sudga beribdir… (Poylog’on yigitcha onasini boshlab keladi, u paranjisiz boshig’a ro’mol tashlag’on).

MUALLIM. Nima deysiz endi? Kaltaroq gapiring!

XOTIN. Erim nohaq qamalg’on, ajratib olish to’g’risida maslahat bering, deb keldim…

MUALLIM. Eringiz ham janjallarg’a aralashg’anmi?

XOTIN- Ha, u ham kaltak yeb keldi…

MUALLIM. Bo’lmasa uni qamag’onlari to’g’ridir… Agar gunohi bo’lmasa, sudda ma’lum bo’ladi… (SHarofat diqqat bilan tinglay boshlaydi).

XOTIN. SHuncha odamdan hech bittasini qamamay yolg’iz mening erimnigina qamag’onlari to’g’ri bo’ladimi? Qandam odamsiz?

MUALLIM. Bo’lmasa nimaga qamashdi uni?

XOTIN. U janjalning ichida bo’lsa xam birovg’a bir kaltak solmag’on, qayta ajratmakchi bo’lib kaltak yegan; o’sha kuniyoq menga aytib edi…

MUALLIM. Bo’lmasa boshqa bir ayb bilan qamalg’ondir?

XOTIN. Ie, aylanay… Azimjon qimorboz bilan ana u Rustam aka necha martadan menga odam qo’yishdi… “Bazmga kelsin” deyishdi… “Eriga ko’p yer beraman, navbatdan tashqari suv berdiramiz”, deb aytdirishdi men unamadim… Xadeb odam ustiga odam kelib bezor qilg’och, erimga aytib qo’ydim… u borib Azimjon qimorboz bilan so’kishib keldi. SHundan bir oy o’tar-o’tmas qamab qo’yishdi…

SHAROFAT. (O’zicha). Voy yashshamagurlar-ey!…

MUALLIM. Ha, gap bunday deng! SHuchdan beri hech qaerg’a uchrab, ariza berib ko’rdingizmi?

XOTIN. Rustam akaning buzuq niyatlarini hech kimga aytganim yo’q. Erimda gunoh yo’q, chiqarib yuboradir deb ariza yozdirib, ana u mirza yigitga – Zokirjonga berib edim, “erta keling”, “indin keling” deb 5-6 kun ovora qilg’ondan keyin bir kun “Bir kecha bir joyda xilvat qilib gaplashaylik, undan keyin zringizni bir kun ichida chiqartirib yuboraman», dedi yashshamagur… SHundan keyin uning yoniga bormadim…

MUALLIM. (O’zicha). Ey, Zokirjon, Zokirjon! O’zini halok qildi bu yigit…

SHAROFAT. (O’zicha). Voy yashshamagurlar-ey!…

MUALLIM. (Biroz o’ylang’och). Xo’p, oyi, siz endi borabering. Men biroz o’ylab sizga yo’l-yo’riq, ko’rsataman. Bu ishingizni shunday qilib to’g’rilaymizki, eringiz ham tezda chiqib qoladi, eringizni nohaq kamattirg’onlar ham adabini yeydi…

XOTIN. Xudo yorlaqosin, uka! Yana qachon kelay?

MUALLIM. Endi kelmang, Bu kelganingizni ham hech kim bilmasin. Sizning uyingizga Jo’raboy borib turadi.

XOTIN. Jo’raboy kim?

MUALLIM. Rustam akaning qoravuli..,

XOTIN. Voy unga bilintirib bo’ladimi, qalay?

MUALLIM. Ishingiz bo’lmasin. Eringizni qutqarib bersak bo’ldimi?

XOTIN. (Yig’lamsirab). Xudo umringizni uzoq, kilsin, uka! Oyday qayliq bersin! Orzu-havasingizni ko’ring!

SHAROFAT. (O’zicha). Bechora…

MUALLIM. Uyingiz qaerda?

XOTIN. Soy bo’yida, «Nishonboyniki» deb so’rasangiz hamma biladi.

MUALLIM. (Yozadi). Soy bo’yida, Nishonboy). Xo’p, oyi, bo’ldi (xotin chiqadi).

Majlis: 7

Muallim, SHarofat

MUALLIM. Ancha besaramjon bo’lib oldingiz-a?

SHAROFAT. Boshida men hayron bo’lib edim: bu muallim afandining shunaqa yomon odatlari bormikan deb…

MUALLIM. Yo’k, biz u to’g’rida juda xotirjammiz. Siz bilan qo’shilmoqchi bo’lg’on odam, shu choqqacha sizni eplab olalmayman-u! Hozir unaqa narsalar ko’ngulga sig’maydi. Hozir qishloqning og’zi kattalari, mushtumzo’rlari, yaramas amaldorlari bilan bel bog’lab kurashga tushdik. Yo yiqilmay, yo yiqitmay turib tinish yo’q!

SHAROFAT. Siz iiqitib-yiqilg’uncha men Azimjon qimorbozning toratiga suv quyaturg’on bo’lib qolaman…

MUALLIM. Yo’q, bunday emas! U narsalarni xayolingizga ham keltirmang! Ular o’zlari o’zlariga handaq qazib yotishibdilar… Haligi xotinning arzidan nimalar chiqadi, bilasizmi? Ha-xo’v!.. (Yo’tal ovozi). Obbo, tag’in kim keldi? (Boradi).

Majlms: 8

Muallim, SHarofat, O’lmas aka

O’LMAS. Assalomu aleykum, afandim!

MUALLIM. Vaalaykum assalom. Ha, O’lmas aka, keling. Qani o’tiring! (Ustoldan joy ko’rsatadi),

O’LMAS. (Ustolga zo’rg’a o’tirib, duo qiladi). Domla, bevaqt kelganimga xafa bo’lmang. Bir kichkina ish bilan kelib edim.

MUALLIM. Xo’sh, ayting.

O’LMAS. Yaqinda bir nevaracha ko’rib edik. Anchadan beri shunga ot quyolmaymiz. Kampir bilan shu to’g’rida urishib qoldik.

MUALLIM. Ha, nimaga?

O’LMAS. Kampir «Ilg’oy» quyaman, deydi. Ilg’oyday pishiq bo’ladi, deydi. Men «Ilyos qo’yaman», deyman. Ilyos payg’ambarday uzun umr ko’rsin, deyman. U ham o’zicha ot topdi, menga ma’qul emas, men ham o’zimcha topdim, unga ma’qul emas. Oxirida mana hozir ishdan keyin kampir bilan yana urishib qolib, sizning yoningizga chiqib keldim.

MUALLIM. Men nima deyman endi? Men ham hayron bo’lib qoldim… Men qo’yg’on ot sizlarga mavqul bo’larmikan.

O’LMAS. O’zimiz topg’on otlarni bir eshiting, undan keyin siz ham o’zingiznikini ayting.

MUALLIM. (Ko’zi SHarofat tomonda). Xayr…

O’LMAS.  Meniki: Ilyos, Hizir, Umar, Horun, Aziz, Luqmon, Sulaymon, Haybar, Muslim… Abumuslimning nomi bo’ladi-da. Sayyor, “Nasri Sayyor”niki… Balki Kitob… Ravshan… Boboyi Ravshanniki…

MUALLIM. (Kuladi). Xayr…

O’LMAS. Endi kampirniki bo’lsa, juda bo’lmog’ur. Aytmasam ham bo’ladi.

MUALLIM. Yo’q, unikini ham ayting.

O’LMAS. Xayr, aytsam, aytay, u ham o’ksub qolmasin: Ilg’oy, Tosh, Metin, Bo’ron, Yo’lchi, To’pti, Qamchi, Tesha, Bolg’a, O’roq, Uzoq, It, Mushuk, Balo-battar .. Ey, qo’ying-ey, bo’ldi! Endi siz, mana bu bolshovoylarg’a yoqaturg’on bir nom qo’yib bera qoling, zamonamizning nomlaridan…

MUALLIM. Sizning aytganingiz ham emas, kampirning aytgani ham emas, qishoqqa eng munosib ism —Dehqonboy. SHuni qo’ying.

O’LMAS- Xayr… Men-ku, unayman-a, kampir unarmikan?

MUALLIM. Meni aytdi, deng!

O’LMAS. Ishonmaydi!

MUALLIM. Sizga ishonmaydimi?

O’LMAS. Mening kampirim juda ayjoyib: xonlarning qizig’a o’xshab torang qiladi! Mening gapimga sira ishonmaydi, qarang! Bir enlik xatga bitib bersangiz, otincha kelinim bor, o’qib bersa, undan keyin ishonadi, SHunday qila qoling!

MUALLIM. Xo’p, yozsam, yozib beray (turib yozib beradi).

O’LMAS. Endi yaxshi bo’ldi, Iloxi eson bo’ling! Xayr endi!

MUALLIM. Xayr! (Biroz uzatib boradi),

Majlis: 9

Muallim, SHarofat

SHAROFAT. (Duvoldan boshini chiqaradi). Kim bu odam? Juda ezma chol ekan?

MUALLIM. (Yaqin boradi). SHugina narsani so’rag’ali chiqibdir, bechora… Ilyos ota degan chol. Tegirmonchining otasi.

SHAROFAT. Yoningizg’a har narsani so’rab chiqaverar ekanlar-da! Sizni ishingizdan qo’yishmaydimi bular?

MUALLIM. Qanday qilayliq? Biz bular uchun ham zakunchi, ham a’lam, ham mufti, … (Yana yo’tal ovozi, yoshroq bir bola kirib keladi).

MUALLIM. (Boradi). Yana bittasi keldi.

SHAROFAT. Men qo’rqib qoldim.

Majlis: 10

Muallim, SHarofat, Bola

BOLA. (Kirib). Afandim! Bir kasalimiz bor edi, holi og’irlashib qoldi, bir ko’rib qo’ysangiz! SHuni so’rab kel deb yuborib edilar.

MUALLIM. Yo’q, uka, men kasalni bilmayman. Borib aytgil, bir ish qilib, shaharga olib tushib doktorga ko’rsatinglar. Podsho xalq doktori bekorga ko’radi, yaxshi dorilar beradi. Bor, uka, shunday degin.

BOLA. (Sekin). Otamlar sizning o’zimgizni olib kel, deb edilar…

MUALLIM. Men kasalni bilmayman, uka. Doktor yaxshi…

BOLA. Doktor yiroq-da .. (Ketadi).

Majlis: 11

Muallim, SHarofat

MUALLIM. Endi munisi menga doktorlikni yuklamoqchi.-.

SHAROFAT. Men juda qo’rqib qoldim.

MUALLIM. Nimaga?

SHAROFAT. Siz 6ilmaysiz. Buvimning kundoshining onasi juda yomon xotin. Boya Jo’ra jinni biznikiga kelib, buvim kelguncha bog’da men bilan gaplashib o’tirib edi… Bir paranjilik xotin un tilanib keldi. Xudoyig’a otag’andir deb olib chiqib berdim, chiqib ketdi. Keyin, buvim kelgandan keyin bilsam, o’sha kundoshning onasi ekan… Meni poylab kelgan ekan…

MUALLIM. Tanib ushlab olmabsiz-da!

SHAROFAT. Men ham bilmay qopibman. Buvim kelib aytdi. Juda yomon afsus yedim. Bilsam, mahkam ushlab olardim… Endi butun qishloqqa bo’lmag’ur gapparni yoyadi…

MUALLIM. Yoysa yoyabersin, qo’rqmang! Yaqinda ularning ham oyog’i osmondan keladi.

SHAROFAT. Bilmayman, siz nimaga ishonib muncha beparvoliq qilasiz? Azimjon qimorboz hazil odammi? Otam yosh bolami?

MUALLIM. Men hech narsaga inonmayman. Men yolg’iz zamonga ishonaman. Zamon bizning tomonda! Qo’rqmang! Zamondan kuchli narsa bo’lmaydi dunyoda! Zamonxohlag’anini qiladi. Yaxshi ko’rganini ko’klarga chiqaradi, yomon ko’rganini yetti qavat yerlarga kirgazadi! Azimjon qimorboz, O’lmas O’lmas akalaringiz zamon oldida, albatta hazil va go’dak odamlar…Zamon to’xtovsiz aytib turadiki, SHarofatoylar xohlag’onlarig’a tegsin. Ota-onasi qarshi turmasin, qarshi turg’onlarni ag’daraman!… (Yaqinlashib boradi).

SHAROFAT. Yo’q, qo’ying! Azimjon qimorbozdan beruxsat menga hech kim tega o         lmaydi!

MUALLIM. Nima? Nima? Azimjon qimorbozdan beruxsat hech kim tega olmaydi? X,ech kim? SHoshmang, shoshmang, bo’lmasa! (Bir irg’ib ko’lidan ushlaydi, osilib turib o’pmakchi bo’ladi. Endi o’pay deganda naridan ovoz chiqadi. Jo’ra orqadan kelib-poylab turgan xotin bilan yigigni yelkalaridan ushlab sudrab kiradi).

SHAROFAT. Voy, nima balo bo’ldi? Bular kimlar? (Berkinadi).

Majlis: 12

Muallim, SHarofag, Jo’ra, Abdijalil, Jahonbu

JO’RA. Afandim, mana bular sizni boyadan beri poylab o’tirg’on edilar. Ko’rmay qolibsiz.

MUALLIM. Kimlar bular?

JO’RA. Bu kishi Rahima xolaning kundoshlari!

SHAROFAT. (Boshini ko’taradi). Voy, Jahon! Jahon! Jahon g’ar! Jahon lo’li!

JAHONBU. Men hech kim bilan xilvatda o’ynashganim yo’q, qizim…

MUALLIM. Xola, og’zingizga qarab gapiring. Ishongan tog’ingiz Rustam akami? Undan qo’rqaturg’on kishi yo’q! Qizim yurtning kattasida deb dunyoni kuydirasizmi? Nima ko’rdingiz? Nima?

JAHONBU. Hech narsa ko’rmadim, bolam… Hech narsa ko’rmadik… To’g’ri ekansiz.,, Birovlar bilan yomon muomilada bo’lmaysiz ekan…

MUALLIM. Kesatib gapirmang, xola. Bu pichinglaringizni ko’taraturg’on kishiga, Rustam akadan qo’rqaturg’on hezlarga qiling. Mening SHarofat bilan gaplashganimni ta’na qilasizmi? Unga sizning nima huquqingiz bor? U meni sevadi, men uni! O’rtaga tushganlar bekor yanchilib qoladilar… U mening xotinim, bari bir uni mendan hech kim tortib ololmaydi…

JAHONBU. Xo’p gapga usta ekansiz, yaxshi yigit… Birovning pardadagi qizi bilan siz o’ynaysiz, isnodi otasig’a tegadi…

SHAROFAT. Og’zingga qarab gapir, dalli! Kim o’ynashibdir? Gaplashish bo’lsa, gaplashdim, undan tonmayman! O’ynashqanim yo’q!

JAHONBU. O’ynashish bundan ortiq bo’ladimi? Yarim kechada bir bo’ydoq yigit bilan xilvat qilib gaplashsang, o’pishsang… Seni qarab tur, otangg’a aytib, nimalar qildirar ekanman!

MUALLIM. SHoshmayroq qildirasiz! Bu yoqdag’ilar cho’p emas, odam! O’zingizga o’zingiz qilasiz! (Yaqin kelib). Kechasi yarim kechada beruxsat birovlarning bog’iga tushib, o’g’riday poylab yurganlaringizni qonun bo’yicha nima qiladi, bilasizmi?

ABDIJALIL. Konunni siz bilasiz-da, afandim, biz qaydan bilaylik.

MULLIM. Bu ishingiz uchun sizni turmaga tiqadilar, bilsangiz?

JAHONBU. Bizga Rustam akadan boshqa hech kim tega olmaydi. Yurtning kattasi Rustam aka bo’laturg’on bo’lsa, o’shandan boshqa hech kim hech narsa qilolmaydi.

MUALLIM. SHoshmang bo’lmasa! Jo’ra, sen bularni hozir olib borib qamaysan. U tarafini erta bilan o’zim borib to’g’rilayman.

JAHONBU. Qamoqqa buyurib, nima, siz amaldormidingiz?

JO’RA.  Men hayronman, afandim… Rustam akam…

MUALLIM. Rustam akang bu yerga sig’maydi. Men ijroqo’mning rayosat a’zosiman. Qamaysanmi-yo’qmi?

JO’RA. Men endi…

MUALLIM. Hozir borib menga maktab bolalarimdan Rafiq, SHukur, G’ani, Nematjonlarni so’rab kel! Bor tez! Yo menga ham unamaysanmi?

JO’RA. Mayli, xo’p… (Keta boshlaydi).

MUALLIM. SHoshma! (Qo’lig’a toppanchasini oladi) SHarofat, siz ham bu yoqqa tushing. Jo’ra sizni uyingizga qo’yib, undan keyin u yoqqa 6oradi. Tushing. Borib bog’dan o’zingiz yolg’iz qaytmaysiz. Jo’ra, bor, ulashib qo’y! (Jo’ra borib, SHarofagni tushiradi. U indamasdyan bo’ynini bukib, ro’molini to’sib sekin bosib o’tadi. Jahonbuning qarshisig’a kelgach, ikkalasi bir-birlariga g’azabli qarashib oladilar).

JO’RA.  Biz ketdik, aytgancha, haligi gaplarim yana qoldimi? Qachon gaplashamiz!

MUALLIM. Bolalarni olib kel, mana bularni bir joyg’a joylab qo’yib erta bilangacha gaplashaberamiz.

JO’RA. Xo’p…

MUALLIM. O’sha bolalarni olib kelguncha men shunday o’tiraman! Bildingmi? Qamashqa sn yaramasang, ular yaraydi!… (Ularning ro’parasida topponchasini ushalab o’tiradi. Yigitchaning rangi oppoq oqarib, Jahonbu ham qo’rqqan, indamasdan qatib o’tiradi). Rustam aka qo’li bilan o’ziga choh qaziydi, siz ahmoqlar bo’lsa, uni choh qazishdan to’xtatish o’rnig’a yonig’a kirib, birga qazishasiz! Tezroq chohqa tiqkuncha o’lib bo’lasiz! SHoshmang, chohqa ham tushur, ko’nglingiz ham tinar!..

(Parda tushadi)













IKKINCHI PARDA

(Ikki ko’rinishda)

ARALASHUVCHILAR;

SHAROFAT.

QUMRI, SHarofatning o’rtog’i.

RUSTAM aka

JO’RA.

JAHONBU – PARANJILI XOTIN. RAHIMA XOLA.

QUNI-QUSHNILAR ( xotinlar, qizlar, bolalar).

RUSTAM aka.

BIR YoSH IIGIT.

SHAROFAT.

ZOKIRJON.

JO’RA.

QISHLOTS YIGITLARI: Rahmat, Tursunali, Sodiq, Yunus, O’ktam, Bo’ta, bir yosh, ikki va boshqalar.

IKKINCHI PARDA

BIRINCHI KURINISH

YaNA BIR DUSHMAN ORTDI

Rustam akaning hovlisi. CHapda ayvon, ayvondan ichkariga bir eshik va bir teraza ochiladi. Ayvon oldida bir-ikki tup daraxt. O’ngda supacha, o’ra, duvol.

Majlis: 1

SHAROFAT, SO’NGRA QUMRI

SHAROFAT. (Supada ayvong’a qarab o’tirg’on, kashta tikadi. Kashtani qo’yib orqasig’a kayrilib gapiradi). Qumrixon! Hay, jonimni qoqay! Bu yoqqa tushing. Birpas gaplashib olayliq. Juda siqilib ketdim…

QUMRI. (Tovushi). Bir chiroylik qo’shiq aytib, guldak kashta tikib o’tirg’oi kepinchak qiz ham siqilar emishmi? Siqilish – bizga chiqqan, aylanay: o’gay ona o’lgur bir nafas tinch qo’ymaydi. Endi shu topda tez “Ko’k terib o’tasan, chuchvara qilamiz”, deydi. SHuning uchuy talag’a o’tayotirman.

SHAROFAT. Men ham sizga o’sha to’grilarda hasrat qilmoqchi edim-da.

QUMRI. (Tovushi). Qo’ying, aylanay, hasratga sira tobim yo’q.

SHAROFAT. Qumrixon! Gapimni yerga tashlamang, aylanay. Bir nafasgina o’tirib chiqasiz. Talag’a o’tmakchi bo’lsangiz, ana u darcha tarafdan o’taberasiz, Tushing, bo’yidan! Huv, aylanaqolay…

QUMRI. (Tovushi). SHarofatxon-ey, qo’ymaysiz shekillik, Ana u o’gay o’lgurimga nima deyman endi.

SHAROFAT. Gunohizni o’zim tilab olarman. Tushing, jon o’rtoq!

QUMRI. Qanday tushaman, bu duvolingizdan, Biror yerim mayib bo’lib qolmasin teg’in: er olmay qo’yadi…

SHAROFAT. Ie… Nariroqdan, tandurning ustidan tushing, aylanay. Bora qoling, ha… (O’zicha). Odam hammasi bir jil bo’labermas ekan-da. Bu qizning boshida ham tog’-tog’ g’am bor, hech parvo qilmaydi. Kupgani kulgan, o’ynag’ani o’ynag’an!..

QUMRI. (Ko’lida qoshiqdon savat, ichida bir pichoq, qo’shiq aytib chiqib ketadi).

Ko’kkina kaptar bo’lib

Uchsam qanotimni suzib.

Tog’u toshlarda yo’qolsam

Ro’zg’orimni buzib…

(So’z). Ha, oyim qiz qalaysiz?

Yuragim choydishmidi,

CHoyni solib qaynatdilar

Avji uyquda edim

G’amni solib uyg’otdilar

(So’z), – deb o’tiribsizmi? Aylanib ketay sizdan (O’tiradi, biroz jim).

SHAROFAT. Xuddi mening ko’nglimdagi gaplarni topib aytdingiz. SHunday kulfatlar tushayotibdirki, yurak-bag’rim laxta-laxta qon bo’lib ketgan edi.

QUMRI. Onangiz o’gay emas-ku? SHukr qiling!

SHAROFAT. O’gay ona har qancha yomonliq qilsa, bitta o’zingizga  qiladi. Yolgiz boshingiz bo’lg’ondan keyin tortib ketaberasiz. Kuchdoshning ishi qursin, kundoshning!

QUMRI. Erga tegmay turib nimaga kundoshdan gapirasiz?

SHAROFAT. Onamning kundoshini aytaman: bir kun tinch qo’ymaydi, kavlab yotqon… qavlab yotqon… Onam ikkalamiz nax o’lib bo’ldik. Bir kun Jo’ra jinni bilan o’girganimda bo’lg’on gaplarni-ku eshitib edingiz, undan keyich Adhamjonni aytgali maktabxonag’a o’tsam, Jahonning katta o’g’li Abdijalil paylab turibdi. Muallim afandi bilan qolib, tutib oldi. O’shandan beri otam “muallimni haydayman” deb yurgan emish. SHunday qilib, ham ona dardi, ham o’z darding, ham birovlarning dardini tortasan kishi…

QUMRI. A… O’sha muvollim afandingiz ham g’alati kishi ekan… O’sha yashshamag’urlarni o’chashtirib nima qiladi? Onangiz rozi bo’lg’ondan keyin sekin kishi bilmas bitishib, naroroq go’rga borib nikoh o’qitib olmaydimi? Kim aytadi uni “zakun” biladi, deb. Bo’shashmay qolsin! U “zakun” topib bo’lg’uncha, ana u Azimjon qimorboz otangiz bilan bitishib, so’zini olib ketadi…

SHAROFAT. Bu turg’on gap. Men ham shuni yo’lab kuyaman-da! Ota degan onadan kuchli emasmi? U muallim o’lgur munday bir g’am yesa-chi? Yo’q, yo’q, yo’q! Bahuzur dehqonlarning arizalarini eshitib yuribdir… (Jim), Voy, Qumrixon, o’sha beparvoga bermasa bermasin, mayli, Azimjon qimorbozning haligi katta to’ng’izig’a ikki xotin ustiga beraman deganiga chiday olmayman…

QUMRI. U o’lgur po’rdok, ham ichki xotin ustiga tag’in olmasa nima edi, Yer yutgur!

SHAROFAT. Ikki xotindan bola yo’q emish…

QUMRI. Ikkitasidan bo’lmag’om bola, sizdan bo’lar emishmi, aylanay? O’zidan ko’rsin, yashshamagur! Ayb o’zida…

SHAROFAT. Unaqa deb bo’ladimi, qalay? Hamma ayb xotinda!.. Ayb erkakda desangiz kim ishonadi, aylanay?

QUMRI. (Hazin, sekin), O’zim…

SHAROFAT. (Xazin, sekin). Siz yolg’izsiz…

QUMRI. (Hazin, sekin). Biz hammamiz yolg’iz… (Biroz jim).

SHAROFAT. (Sekin ming’iydi, kashta tika boshlaydi).

Bog’boning o’lmasin,

Boqg’an maningdek bo’lmasin,

Talada qo’y haydagan

CHo’pon manday bo’lmasin…

QUMRI. (Hazin). Hali sizning hech gapdan xabaringiz yo’q…

SHAROFAT. (Darrov kashtani tashlaydi, tusi jiddiylashadi).

QUMRI. Men ham kundosh ustiga ketib yotibman…

SHAROFAT. (Ko’rqqan). Gapirmang?! (Tikiladi).

QUMRI. Sizniki hali, ehtimol… Sizning hali picha umidingiz bor… Meniki bo’lib qoyag’on…

SHAROFAT. (Yana o’shanday). Qanday!? (Tikiladi).

QUMRI. (Xazin). O’gay o’zi aytdi… O’shaning qarindoshi… Elliklarg’a 6orib qolg’on… Uning bitta xotini bor ekan, uch oydan beri kasal yotqon emish… Ko’li uputi yo’q, deydi…

SHAROFAT. Voy yer yutsin, dori-darmonni qilsa, bo’lmas ekanmi? Xotin kasal bo’lsa, er uylana bersin emishmi?

QUMRI. Dori-darmon qayoqda: uch oydan beri o’zi bir martagina ahvolini so’ramabdir. “Kasalga tobim yo’q”, deydimish…

SHAROFAT. Voy o’la kolsin!

KUMRI. O’sha xotinning bir qarindoshi kelib qarab yotqon emish… O’zi tag’in uch marta haj qilg’on emish… SHunga otam o’lgur ham unab o’tiribdir… O’gay o’lgur indamasdan bordi-keldisini qilayotibdi…

SHAROFAT. Men sizga hasrat aytmay o’lay…

QUMRI. Men qiynalib yurib-yurib oxiri o’zimni ko’ndirdim. Mayli, peshonamg’a yozilg’onini ko’raman. Hech qaerda umidim bo’lmag’ondan keyin kuyub nima qildim?.. Sizning oz bo’lsa ham umidingiz bor… (Endi bir oz hazil aralash g’ayrat bilan). O’sha muvallim afandingizga to’g’ri borib ayting, sizni olib qochsin! Tezraq olib qochib,o’g’irliqcha nikoh qildirsin. Otangiz ham, Jahonbu ham, Azimjon go’shna ham, To’xtasin bo’rdoq ham bormoqlarini tishlab qolishaberadi… Men ham hech nima demasdan o’sha hoji o’lgurga tegaman, to’yg’acha ana u bechora kundoshim ham o’lib ketdi… U bechora bevafo erdanu yomon dunyodan qutilar, men bo’lsam, kundoshdan qutilib qolarman…undan keyin, xudo bersa, nasibga yarasha, orzu-havasini ham ko’rib qolurman. Tug’masam, tez qarimasman, aylanay. Hoji o’zi bezurriyot narsa ekan, xudoga shukr…

SHAROFAT. (Biroz yuzi ochiladi). To’rt og’iz gap bilan ko’nglimni ancha ko’tardingiz, aylanay… Qanaqa? narsasiz?.. (Kuchoqlab oladi, peshonasidan o’ladi).

KUMRI. Ishqilib, siz fursatni o’tkazmang… Muvallim afandingizni xilvat qilib xo’p gapiring,

SHAROFAT. Tunov kuni Adhamjonni izlab borganimda juda qulay kelib edi, xo’p gapirdim. Quloq solmasa qandoq qilay? Men bog’dan kelsam, u tog’dan tushadi, aylanay Bizni tuzuk-kuruq gaplashgali ham qo’ymadilar: dam u keladi, dam bu keladi. Biri ariza desa, biri xat deydi, biri dori deydi, boshlarimni gangitib ketdi…

QUMRI. O’zi amaldor emas-ku, muncha? Bizning qishloq odamlari ham bekorchini topsalar, uyalab oladilar…

SHAROFAT. Bitta chol “O’g’limg’a ot ko’yib berasan», deb kelibdir…

QUMRI. Yonidan yel o’tmagan-da… Vaqti yo’q deb qo’yib bersangiz, qiyomatgacha keta beradi… Qattig’roq ayting, “tezroq ilojini qilmasang, mayli, o’sha Azimjon po’rdoqqa tegaman”, deng. Qarab o’tirasizmi? Qo’ymang, aylanay, unating… Mahkam etagiga yopishing! “Zakunchi bo’lmay o’l” deng, “Meni deng, borib deng To’xtasin bordonning qo’ynidan ajratib kelasizmi?” deng. Uyatmang, bitta-yarimta o’pish ham berib qo’ying… Bo’nak olib tursin… Mazasiga tushunadi…

SHAROFAT. (O’ylab). O’laqoling… O’zingiz o’ptiring!

QUMRI. Men sizning o’rningizda bo’lsam, allaqachonlar tegib olardim. Bo’nak bersangiz, qarzdor qilsangiz… (Qattik cho’zib). Aylanuy!.. (Quchoqlab o’padi). O’rguluy… (Eshikdan Rustam aka kirib keladi).

Majlis: 2

SHarofat, Qumrm, Rustam aka

RUSTAM AKA. (Qovog’i soliq, “qoaog’idan qor yog’adi”, qo’pol, to’ng ovoz, kalta-kulta, uzuk, jumlalar, so’zlar, yolg’iz savoldan iborat). SHarofat!

QUMRI (Aylanib). Voy! Otangiz kelib qoldi, aylanay, men endi chiqay.

SHAROFAT. (Qo’rquv aralash, lekin ochiq yuz bilan muloyim va tez harakat qilib). Keling, ota! (Qumriga). SHoshmay turing, o’zim darchagacha birga olib chiqib qo’yaman (Qumri daraxt orqasiga berkinadi).

RUSTAM AKA. 0nang qani, onang?

SHAROFAT. O’tiring, ota!

RUSTAM AKA. Onang qani, deyman, senga?..

SHAROFAT. Erta bilan “ishga” deb ketgandan beri kelgani yo’q. Bilmadim… O’tiring, ota, choy-poy damlay (Yura boshlaydi).

RUSTAM AKA. U machag’aringni erta bilandan beri istayman, yo’q! Qaysi go’rlarda vag’za aytib yurar ekan?..

SHAROFAT. Ota… Jindak o’tiring, choy damlay, kelib qolar…

RUSTAM AKA. CHoying boshingni yesin!,. Sening menday otang yo’q, mening senday qizim yo’q! (CHiqa boshlaydi. Og’ir, o’ychan bir-ikki qadam bosqoch, qaytadi). Hoy, senga aytaman! Azimjon boyning o’g’liga tegmayman deya ko’rma! SHular-bular degunday bo’lsang, yerlarning tagiga kirgizib yuboraman! Zokirjon sendan so’raydi – “Kimni xohlaysan?”, deydi, o’shanda “Azimjon akaning o’g’li To’xtasinni!” deysan! Eshitdingmi? Bo’lmasa ko’zingning oldida onangni so’yib tashlayman! Undan keyin o’zingni To’xtasin boyvachchaga emas, Jo’ra bangiga beraman! Allaqanday muvollimlar bilan duvol oshib gapdashaturg’on qiz bangilarga yarashadi, bangilarga!.. Bildingmi?.. Ha!.. (SHarofat rangi o’chib qotib qoladi. Rustam aka boyog’iday bosib chiqadi. So’ngra SHarofat sekin, bo’shashib o’tirib qoladi).

Majlis: 3

SHarofat, Qumri

QUMRI. (CHiqib kelib SHarofatni yo’laydi). SHarofatxon, xoy SHarofatxon! Ko’zingizni oching, aylanay! Xafa bo’lmang, ota degan shunchalik qiladi, SHarofatxon! SHarofatxon! SHarofatxon, deyman! Voy o’laqolay (Yugurib borib suv olib keladi). SHarofatxon, suv iching, aylanay! (Ichiradi). Ko’zingizni oching (SHarofatxon suvdan biroz ichgach, ko’zini ochadi). Odamni mnaqa qo’rqitmang, jonim qoqay…

SHAROFAT. (Zaif). Onam kelmadimi? (U yoq-bu yoqqa qaraydi).

QUMRI. Yo’q, endi kelib qolar. Turing, aylanay, boyog’iday qo’shig’ingizni aytib, kashtangizni tikib o’tirabering. Ota degan shunchalik qiladi-da. Siz “xo’p, ota” deng-da, bilib ishingizni qiling. Bir ish qilib alvatta-alvatta tezlik bilan haligi “zakunchi”ni ko’ring mahkam etagiga soling, tezlik bilan sizni olib ketsin.

SHAROFAT. Endi bu safar chinakamiga gaplasholshamu ishni bir yoqlik qilaman… Bo’lmasa sho’rim quriyturg’ong’a o’xshaydi. Otam gapni tamom qilib qo’ydi…

QUMRI. SHunday qiling. aylanay. Men endi ko’k tergali chiqay. Tag’in o’gay o’lgurim qo’g’irib qolmasin…

SHAROFAT. (O’rnidan turadi). Yuring bo’lmasa, darchagacha uzatib kelay.

QUMRI. (Keskin). Qo’ying, SHarofatxon, ovora 6o’lmang!

SHAROFAT. Yo’q, darchani zanjirlagach kelaman (CHiqadilar. Orqadan Qumrining “Pishiq bo’ling, puxta bo’ling! Ana u bo’shang muvollimingizni to’g’rilang!” degan ovozlori keladi. Sahna biroz bo’sh qolg’och, bo’shashib Jo’ra kirib keladi. Ko’zi kir bir chorsi bilan bog’lang’on. Jo’ra hafaliq bilan turadi. Baьzida bog’long’on ko’zining tegrasini chimirib, baьzan ko’li bilan ushlab, silab-siypab og’rig’onini bildirib turadi. Kelib indamasdan supag’a o’tiradi va boshini quyi soladi. U yoqdan hazin, ming’illab, ko’shiqsiz SHarofat keladi).

Majlis: 4

SHarofat, Jo’ra

SHAROFAT. (Kulimsirab). Kel, Jo’ra, senmisan? Hushxabarni eshitib darrov yetib kelibsan-da? (Jo’ra mim), Nimaga indamaysan? Voy, ko’zingni ham, bog’lab olibsanmi? Nima bo’ldi?

JO’RA. (Hazin). Nima bo’lardi? Otangiz…

SHAROFAT. Ha, otam o’lsin! Tag’in nima qildi?

JO’RA. Bir joyda bazmda edik. Otangiz mastlik bilan betimga aroq to’la piyolani irg’itdi: ham piyola zaho qildi, ham “spirt” degan dori…

SHAROFAT. Voy, bazmlari boshini yesin otamning, yomon zarar qildimi?

JO’RA. Ha, albatta, bir ko’zdan ajraldim-da endi.

SHAROFAT. SHu topdag’ina otam kirib onamni so’radi. “Hozir kelib qolar, o’tiring, choy iching” desam, menga ham bo’lmag’on gaplarni aytdi. Ranglarim oppoq paxtaday oqarib, yerga o’tirib qolib edim, ana u Qumrixon degan qiz yo’lab-netib zo’rg’a tikladi. Fe’li o’chsin, ilohim!

JO’RA. Ming qilsa ham sizning otangiz, sizga og’ir kelar. SHunday bo’lsa ham, gapning rostini aytganda, otangizni bir urib o’ldirib qo’yg’ol kishi savobga qoladi…

SHAROFAT. U gaping ham ros. (Kulimsirab). Nimalar deydi degin? “Zokirjon kimga tegishni xohlaysan, deb so’raydi. O’shanda Azimjon akaning o’g’li To’xtasin degin”, dedi. “Bo’lmasa,—dedi, onangni o’ldirib, o’zingni Jo’ra jinniga beraman”, dedi… SHuni senga suyunchilamoqchi edim.

JO’RA. Hali ham berib yotirlar-ku! Mana, boshlab birinchi ko’zimga tegdi… (Jim). O’zingiz ham xafa bo’lib o’tirg’on ekansiz, undan xabarim yo’q, men ham sovuq xabar topib kelibman.

SHAROFAT. Voy, Jo’ra aka-ey, tag’in nima balo bo’ldi? Onam ham shu vaqtgacha kelmaydi…

JO’RA. Onaning tezroq kelsa, yaxshi bo’lar edi, unga aytib qo’yib ketar edim. Bir joyg’a boraturg’onman.

SHAROFAT. Tag’in qanday qazo boshimga tikildi ekan? Menga aytmaysanmi?

JO’RA. Nega aytmayin, aytaman (Biroz jim). Yana bitta dushman orttirdi. Lekin katta dushman…

SHAROFAT. Voy, men tug’ilmay o’lay, onam hukumat ishiga aralashmay o’lsin! Nima balo hamma bizga dushman bo’lib qoldi, munisi kim ekan tag’in?

JO’RA. Zokirjon.

SHAROFAT. Voy o’lay! Zokirjon? Haligi otam aytgan Zokirjonmi? U o’lgur muvallim afandi bilan jon-jon do’st emasmidi?..

JO’RA. (Biroz kulibroq), O’zingizning muvollim afandingiz… Ha, uning bilan Jo’ra qalin edi-yu, narigilar qo’yishmadi-da, yo’ldan urishdi…

SHAROFAT. Kimlar? Azimjon gushnalarmi?

JO’RA. Ha, o’shalar. Boshida otangiz. Yaqinda otangiz, Azimjon gushna, uning qamma itvachchalari – Zokirjonni olishib ovg’a chiqishdi. SHundan beri Zokirjonning gaplari boshqacha bo’lib qoldi. Azimjon akaga “Muallimni tezda haydataman, qizni albatta sizga kelin qilib olib beraman”, debdir. Hozir otangizga yo’l-yo’riq ko’rsatib, ishga solib yotibdir. Oningizni “Qo’shchi”dan haydatish to’g’risida ham allanima balolarni ko’zib yuribdi.

SHAROFAT.  Endi umidlar uzildi, desang-chi. Muvallim afandi yolg’iz qolibdir-da?

JO’RA. Zokirjon yomon dushman, burun necha yil mingboshiga mirzalik qilgan. U “yo’l-yo’riq”ni yaxshi biladi. Bir ishga kirishsa, qo’ymaydi. Erta-indin muvollimni haydaydilar, qo’ymaydilar (Ikkovi ham jim)

SHAROFAT. Jo’ra aka! (Qo’lini yelkasiga tashlaydi]. Jo’ra aka… Nima deyman endi… Bir gapim bor edi… Yuq, qo’ying… Bo’lmayturg’onga o’xshaydi.

JO’RA. Gapiring, gaperabering, meni bilasiz. Men siz uchun, onangiz uchun jonimni ham ayamayman. Undan keyin muvollim afandi “O’zingni o’tqa tashla” desa ham, tashlay beraman.

SHAROFAT. Qanday qilib aytaman… Nima deyman… (Biroz jim). Haligi, nima… Muvallim afandiga ayting, meni olib qochsin, shaharga tushib o’g’irliqcha nikoh o’qitib olayliq. Ammo keyin bu gapni onam ham bilmasin…

JO’RA. Onangiz ham g’alati xotin, unga bu gapni aytib bo’lmaydi.

SHAROFAT. U bilsza unamay qo’yadi.

JO’RA. Lekin muvallim afandiga bu maslahatni ma’qul qilib bo’larmikan? U onangiz bilan bir yo’lda. Ular ochiqdan-ochiq olishib borib, otangnzni hukumatdan yiqitmoqchi bo’ladilar. Ikkalasi ham o’lgudak o’jar: lekin o’zlari ham tek yotqonlari yo’k… Ish bo’layotibdir.

SHAROFAT. Ie, ular Azimjon go’shna bilan o’ynashadilarmi? Butun qishloq undan qo’rqadi. Tag’in ular tarafda hukumatning kattasi bo’lg’on otam o’lgur bor. Qo’ying, Jo’ra aka, unday deb meni badtar ezmang. Siz gapirsangiz muvallimni ko’ndira olasiz. Yana bir aytib ko’ring, jon aka…

JO’RA. Xo’p, unga o’zingizdan boshqa odam ta’sir qilolmaydi. Bu to’g’rida o’zingiz gaplashsangiz, bir ish chiqadi. Dadil bo’ling, qattiq gapiring.

SHAROFAT. (Biroz jim qolib o’tirg’och, og’ir) Tevara-atrofim shundoqqina Jahonbuning oyoqlari bilan to’la, qanday qilib ko’rishamizu gaplashamiz.

JO’RA (Kulib, tez). Uni yo’lini men topqanman. Siz unasangiz bo’ldi… Lekin qo’rqmang… Mundan, albatta bir ish chiqadi. Bu maslahatga muvollimni ham ko’ndiramiz.

SHAROFAT. (O’ychan). Boshqa chorasi yo’q bo’lsa, na chora. Unga ham unayman-da. (Jo’ra og’ir). Ayting,

JO’RA. Bitta qalpoq, bir juft yaxshi etik, bir qator forma-kiyim, bitta ko’zoynak, bir quti “popirus” olib kelamai. Kiyimlarni kiyasiz, ko’zoynakni taqasiz, popirusni tutatasiz-da, xuptondan keyin ijroqum oldig’a chiqib, tong otguncha muvallim bilan gaplashasiz, hech kim tanimaydi, hech kim bilmaydi…

SHAROFAT. (Kuladi). Voy o’laqolay! Bo’larmidi?

JURA. Bo’ladi. Dadil bo’ling. Bo’shashsangiz Azimjon akaga kelin bo’lishga ko’ngan bo’lasiz. O’ylab o’tirmay xo’p deng. SHu kechaning o’zidayoq ishni to’g’rilaymiz. Men hozir usti-bosh keltirgali, undan keyin muvollim bilan gaplashgali ketaman! (SHarofat jim). Bo’ling tezroq.

SHAROFAT. (O’yda). Onamdan qanday so’rayman?

JO’RA. (Kuladi), Onasini aldayolmag’on qiz qiz emas! Nima ko’p, qo’ni-qo’shni ko’p. Nima ko’p, o’rtoq ko’p… Bo’ling tezroq, kech kirdi.

SHAROFAT. (Jilmayadi). Xo’p… (Yana birdan). Voy, qanday bo’ladi?

JO’RA. (Irg’ib o’rnidan turadi-da keta boshlaydi). Juda yaxshi bo’ldi-da!!! Damingizni chiqarmang!.. (Ketadi. SHarofat yarim tiz cho’kkan, kulimsirab, jilmayib bir nuqtaga tikilib qoladi. Birozdan so’ng yana yugurib Jo’ra kiradi).

SHAROFAT. (CHo’chib ketib). Ha, yana nima?

JO’RA. U… tunov kuni un tilagan xotin yana shu yoqqa qarab kelayotibdi. U onangizning kundoshi ekan-ku. O’tgan safar ham yomon qasd bilan kelgan ekan-ku!

SHAROFAT. Ha, ha. Irim ko’mgani kirgan ekan. Yana o’shanga kelayotgandir. Voy, yashshamagur-ey1

JO’RA. Bo’lmasa o’tgan safar qilolmay qolg’on ekan. SHoshmang, bu safar tutamizu qiziq qilamiz. Darrov o’zingiz ham berkining, men ham berkinaman. Tez boring, siz uyga kirib turing. CHaqirsa ovoz bermang. Men shu yerga berkinaman. Irim ko’mayotganda chiqib tutasiz, chaqirasiz, men ham boraman (SHarofat turib uyga kiradi, bu supaning orqasiga berkinadi).

JAHONBU. (Xuddi o’tgan safargi qiyofag bilan kiradi. To’g’ri ayvon oldig’a kelib o’tiradi. Uni bor ro’molchasini yoyadi. Jim, indamay o’tirib ancha kutadi. So’ngra uyoq- buyoqka qaraydi. Jahlli tovushi bilan). Hech kim yo’q? Hoy, uy egalari! Xayr tilab keldik: xudoyi oshig’a un tilab keldik! (Jim). Hech kim bormi? (Qattiqroq). Hoy, yaxshilar! Aynalaylar! (Jim). Hech kim yo’qqa o’xshaydi. Ko’ni-qo’shninikiga iqib ketishdimi ekan? Ye uyda uxshalib yotibdilarmi? (Qattiq). Hoy, uy  egalari bormi? (O’rnidan turib uyoq-buyoqni qaraydi. Bynini cho’zib uyga qaraydi). Yo’q, hech kim yo’q. Bu safar mehnatim bekor ketmayturg’onga o’xshaydi. Yo bemolol! (Yonidan pichoq olib yerni qavlay boshlaydi. Bir qo’lida bir tumorcha). Ilohim, yostig’i qurib ketsin bu kofirlarning!.. (SHarofat sekin poylab chiqadi-da birdan tashlanib mahkam tumorli qo’lidan ushlaydi. Pichog’i bir qo’lidan tushib ketadi).

SHAROFAT. (Baqiradi). Tutdim! Tutdim! Dushmanni tutdim, dod, kelaberinglar!

JO’RA. Ha, nima gap, nima gap? (Yugurib keladi. Jo’ra pichoq bilan tumorni olg’och, SHarofat xotinning paranjisini ko’tarib yuboradi Jahonbu rangi o’chgan, qaltiraydi. Hech narsa deyolmaydi. SHovqinni eshitib qo’ni-qo’shni chiqadi).

OVOZLAR. Voy, nima gap?

« – Nima bo’ldi?
« – Voy, Jahonbu-ku!
« – Voy, nima qildinglar>
JO’RA. Bu xotin Jahonbu, Rustam akaning xotinlari. Kundoshnikiga yomon irim ko’mgali kelgan ekan. Qo’lga tushdi!

SHAROFAT. Ilohim, iriming o’zingga qaytsin!

OVOZLAR. Voy tavba!

« – Uyat emasmi?
« – O’lgani yaxshi!
OVOZLAR. Irim boshingni yesin!

« – SHuncha qilg’onlari yetmag’on ekanmi?
« – Tavba!
« – Qaltirashini!
« – Rangi ham o’chib ketibdi.
« – Ajab bo’lsin!
JO’RA. Bas endi, xolalar. Muni eson-omon uyiga jo’nataylik!

OVOZLAR. Muni hukumatga tutib beringlar!

« – Muni qozixonaga olib boringlar!
« – Rahima xola o’zi beradi adabini!
« – Bechora Rahima xola nimalarni ko’rmadi!
« – Hoy, sen o’zing hukumatning «menisasi», qamab qo’ysang bo’lmaydimi?
« – Yo’q, amaldorning suygulik qaynonasini qamab bo’ladimi, qalay?
– « – Amaldor, fuqoro — hammasi bir! Bu hukumat unaqa qilib ajrat- maydi!

JO’RA. Xolalar! Zakundan tashqari ish qilib bo’lmaydi. Biz “menisa” bo’lsak ham zakun bo’yicha qamay olmaymiz. Muni qamayturg’on Rustam akamning o’zlari!

OVOZLAR. Voy sho’rim qursin!

« – Ana bo’lg’on ekan!
« – Qiyomatgacha qolmas ekan bo’lmasa!
JO’RA. Siz shoshmang. Men zakunga to’g’rilay: chimmatini olib qolamiz! Qo’lini orqasiga bog’laymiz. Paranjisini yopintiramiz! Bo’ynig’a ro’molchasini uni bilan osamiz! Tumorchani Rahima xolamg’a deb saqlaymiz. (SHarofatga beradi). Pichoqni, yaxshi, toza pichoq ekan — omonat saqlaymiz. (Yoniga soladi). SHu kepata bilan uyiga haydaymiz (SHu ishlarning hammasini bitta-bitta qiladi. Bu orada SHarofat voqeani aytib berib turg’on bo’ladi). Mana, tayyor! Qani, haydang!.. (Itaradi. Jahonbu indamay yurib chiqa boshlaydi. Orqasida qiyqirg’on olamon. Endi ko’zdan yiroqlag’onda boshini va bir qo’lini ro’mollar bilan bog’lag’on, rangi o’chg’on Rahima hola kirib keladi. Bog’lang’on ro’mollar qip-qizil qon bilan ho’llanmishdir. Ikkala kundosh bir-birini ko’rgach, olamonning kuchli hayrat-lollig’i ostida ortga chekinadilar-da, so’ngra birdan Rahima xola Jo’raning quchog’iga yiqiladi. Hamma hayron, lol, jim. Jahonbu sekin chiqib ketadi, hech kim unga qaramaydi).

(Parda tushadi)

IKKINCHI KO’RINISH

OYDIN KECHALARDA

Jamoat ijroqo’mi oldida ko’cha. To’g’ridagi duvolning tagiga “znak” kabi bir narsa qo’yilg’on. Ijroqo’m binosiga duvolg’a yoqilgon chirog’dan xira yorug’ tushadi. Lekin oploq oydinda uning ahamiyati ham qolmaydi. Xuftonda, undan keyingi vaqtlar. Bir to’da qishloq yigitlari qator chizilishib so’zlashib va qo’shiq aytishib o’tiradilar.

Majlis: 1

Yigitlar. (Rahmat, Turdali, Sodiq Yunis, O’ktam, bir yosh yigit va boshqalar)

Bo’ta. (Bir chekkada o’zi yolg’iz. mushayib o’tirib sekin qo’shiq aytadi).

(“Do’st menga ishonma” kuyiga)

Uzun-uzun arg’amchi

Erda qolsa maylimi

Qora ko’zli yorimni-ey

Boshqa olsa maylimi? (ey do’st)

Do’st unga ishonmay, doda

O’gay hafa bo’ladi…

Ushlama bilagidan-ey, doda

Hojim  hafa bo’ladi…

Qator-qator tuyalar

Oshar davon ustidvn.

Kimga borib arz qilay (ey)

Puli ko’pning dastidan? (Ey do’st!)

Do’stingga ishonma-ey, doda

Ugay hafa bo’ladi

Ushlama bilagidan, ey doda, »

Boboy xafa bo’ladi…

SODIQ. Hoy, Bo’ta! Nima bo’ldi senga? SHuncha gap bo’layotibdir, aralashmasdan o’zing yolg’iz mushayib o’tiribsan? Nima balo, boshingga g’am tushdimi?

YuNIS. Ha, nima bo’ldi, sen ham muallimga o’xshab birorta “qo’l yetmas”ga ilinib qoldingmi?

O’KTAM. Hoy, gapirsang-chi! Yigitchilikda rasmi shunaqa gaplar bo’ladi.

OVOZLAR. Ha, gapir!

« – G apiraber!
« – Bizga gapirmay, kimga gapirar eding?
TURDALI. Yigitni yigit qo’llamasa kim qo’llaydi? Ayt!

OVOZLAR. (Birdan).

« – Hay, ayt! (O’ta jim).
RAHMAT. Qo’yinglar, bola bechorani ko’p qiynamanglar. Aytgisi kelmagandan keyin aytib bo’lmayturg’on gapdir. Har kim, har kimga har narsani aytaberadimi?

O’KTAM. (Ermak qilib). Ha, rosda. Qo’yinglar, bir bechoraning o’z ko’lankasidan ham yashirib yurgan sirini dunyoga yoyasizlarmi? Yaxshi emas! Aytaber qo’shig’ingni, Bo’tako’z, ha! (Uni duray boshlaydi).

Hech bandaning boshig’a

Munday dardni solmasin.

Ko’nglimdagi dodimni

Ko’zim bilib qolmasin…

(Kuladilar)

BO’TA. Juda bo’lmag’ur ekansizlar-da. Sizlarning dastingizdan odam jiyadak qo’shiq aytib ko’nglini yozolmaydimi? Dardi bor odam qo’shiq aytadi-yu, boshqa aytmaydimi?

O’KTAM, (Yana boyagiday). SHuni aytgin-a, Bo’tako’z-a. Dardi bor kishi “ha” deb ashula qila berarmidi? Mana muvalim afandi. SHuncha katta dardi bor turib bir matta ashula aytadimi?

YuNIS. Ey, u kishi bayt yozadi, bayt…

TURDALI. Rahima xolaning sandiqlari xat bilan, bayt bilan to’lib ketgan emish…

O’KTAM. Bo’tako’z, sen ham bayt yoz. Samonxonasi to’lsin… (Kuladilar).

BO’TA. Sizlarning dastingizdan qishloq ko’chalarida ham yurolmayturg’on bo’lamiz shekillik (O’rnidan turadi). Ashulani uyimizda aytsak ham bo’laveradi.

RAHMAT. Bo’ta, bu nima qilganing, uka?. SHeriklaring bir tegildi-qo’ydi-da, shunga ham shuncha zardami?

O’KTAM. Sirkasi suv ko’tarmay qolibdir.

OVOZLAR. Bolasi tushgur nozik bo’lib qolibdi!

« – Yesh turib muncha tajanglikni kim qo’ydi?
«–Ha, bola bechora-ya!
BO’TA. (Naridan). Sizlarning bu sassiq gaplaring odamni qishloqda ham qo’ymaydi shekillik. (Ketadi).

MAJLIS: 2

OVOZLAR. Obbo!

« – Qashqarg’a ket!
« – Qishloq tor bo’lsa, shaharga tush. Tor ko’chalarda yayraysan!
« – Olibsotarlik qilasan!
« – Aitambilga tushusan!
O’KTAM. O… Qurg’urning zardasi-ey! Munga nima bo’ldi, o’rtoqlar!

SODIK. Bir balo bulg’onga o’xshaydi.

BIR YoSH YIGIT. Uning dardini men bilaman!

O’KTAM. Nimaga bo’lmasam, boyadan beri og’zinggi loy choplab o’tiribsan?

YoSH YIGIT. Uning oldida gdpirgani tortindim.

ObOZLAR Gapir endi!

OBOZLAR. (Hammaniki). Gapir!

YoSH YIGIT. Bu yigit Qumrini yaxshi ko’radi.

SODIQ. Qaysi Qumrini?

YoSH YIGIT. Qumri jikkak bor-ku? To’xfa buvining o’gay qizi? Rustam cho’loqning qizi?

OVOZLAR. Ha, ha! (bir nechtasi birdan).

« – Bo’ldi, bo’ldi.
« – Qaqajon Kumri…
« – Qizlarning shaytoni.,.
« – Yaxshi ketgan ekan, xo’sh?
YoSH YIGIT. Endi bu sho’rlik bir chorakar bola, qaysi davlati bilan qizni oladi? O’zi bir umr birovning yerini ekib, bir umr yeri bordan qarzdor bo’lib o’tib ketsa?

RAHMAT. Unday deb o’tira bergan bilan bo’larmidi? Harakat qilib ko’rsa bo’lar edi-da. “CHorakarmiz, uylangali pulimiz yo’q”, deb o’tirabersak, bizning qaysi birimiz uylana olurdik? Ishqilib, uy-joyni sotib, qarzdor-afgor bo’lsak ham uylanib oldik.

YoSH YIGIT. Harakat qilib nima qilar edingiz? Rustam cho’loqqa ayttirgan ekan, “o’z tengi, men yo’q demayman. Gap ko’prak onasida”, debdir.

O’KTAM. Onasi o’sha To’hfa g’armi? Bo’lg’on ekan toza!..

YoSH YIGIT. Ana endi o’sha To’hfa g’ar unamay qo’yibdir! U o’zi qizni bitta xotin ustiga o’zining amakisiga bermoqchi bo’libdir.

SODIQ. Amakisi kim ekan?

YoSH YIGIT. Bo’taning o’z xo’jayini…

OVOZLAR. Ie, ana u Hoji bobomi?

« –Bir oyog’i yerda, bir oyog’i go’rda-ku?
« – Esizgina qiz!
« – SHunday sho’x qiz-a?
O’KTAM. Avji o’ynayturg’on vaqtida shunday o’ynoqi qiz bir bog’ poxolg’a tegar ekan- da. Attang, attang!..

YoSH YIGIT. Qiz bo’lsa, avval yig’lab-yig’lab, endi unab qolibdir.      ,

SODIQ. Unagani ham durust, Hoji bobo ko’p yashamaydi.

O’KTAM. Unday bo’lsa, Bo’ta ham xafa bo’lmay kuta tursin (Hamma jim), Lekin, o’rtoqlar, SHarofatxong’a qiyin! To’xtasin bo’rdoq hali-beri o’lmaydi ham, qarimaydi ham!

SODIQ. To’xtasin bo’rdoq otasining haromdan topgan davlatini katta-katta yeb kundan-kun yasharib ketayotibdi.

RAHMAT. To’xtasin bordon hali SHarofatxonlardan nechtasini qaritadi, SHo’rliq qiz!

SODIQ. Bu iqlimda bunday yaxshi qiz yo’q…

YuNIS. Muaallim afandi hech narsa qilolmadi-da, a?

RAHMAT. Ie, ko’y o’sha muvallimni! U nima o’zi, domlami, kuyovmi yo bepul zakunchi- mi? Aralashmagan ishi yo’q, azbaroyi xudo)

SODIQ. U unday bo’lganga yarasha Rahima xola durust bo’lsaydi, degin. O’zi amaldor bo’lib turib ham eriga kuchi yetmaydi.

O’KTAM. Ie, “Qo’shchi” soyuziga noib bo’lish ham amal bo’libdimi? Dehqong’a aytishdan boshqa hunari yo’q.

YoSH YIGIT. Bo’lg’ong’a yarasha mingboshi yo amin bo’lsin-da!

YuNIS. Ijroqo’m degin. Ijroqo’m! Rustam aka ijroqo’m bo’lg’ani uchun Rahima xolag’a zo’r keldi-da…

O’KTAM. Ie, o’sha ijroqo’ming ham mening nazarimda bir pul. O’zlari “qum” deb qo’yibdir-ku, qumning ustiga oyoq qo’yib bo’larmishmi? Bo’lg’ong’a yarasha Oxunboboev bo’lish kerak! Ana unda qumlarni ham gullatib yuborasan!..

RAHMAT. Qo’y, o’rtoq. Oxunboboev bo’lish ham qiyin. SHuncha katta yurtni eplash osonmi? Sizu biz qornimiz to’ysa, shukr qilib, xursand bo’lib yuraberamiz. U bechora Oxunboboev har qancha qorni to’ysa ham, ko’ngli tinchimaydi. Bir mahkumga amaldor bo’lish qanday qiyin-u, necha mahkumni sarishta qilish hazilakammi?

YuNIS. U gaping-ku to’g’ri-ya. Lekin bizning ijroqumlarimiz ham chakki emas. Bu mahkumning ixtiyori o’shalarning qo’lida. Mana, bu kun SHarofatning to’g’risida urishib turib Rustam akam Rahima xolaning boshlarini yorib, qo’llarini sindirib yuboribdi. Ko’rarsan, unga hech narsa bo’lmaydi. Bizday hashakilar shu ishni qilsak, bormi, to’g’ri Sibirga jo’nab kolamiz.

RAHMAT. Yo’q, o’rtoq, bu hukumat o’zining amaldorlarini ham hech ayamaydi. Qanchakattalarni o’zi yubordi! Abdullajon minboshini bilasanmi, kim edi u? “Bu hukumatning xudosi menman”, der edi, bachchag’ar! O’shani ham “poq” etib otib yubordi.

TURDI. Ha, nimasi ko’p-sylovi ko’p hukumat ekan. Qo’ymasa qo’ymasin, albatta.

YuNIS. Sekinroq gapir, birov kelayotibdir (Qaraydi).

SODIQ. Kim bo’ldi? Ikni kishi-ku!

YoSH YIGIT. (Turib qarab). bittasi muaallim afandi.

YuNIS. Indama. Jim tur hammang! O’tib ketsin!

O’KTAM. Bekor aytibsmz, gaplasha beramiz, U nimasi? Har kim o’z ishida-da. (O’ng ko’lida Abdilahad bilan erkakcha kiyingan SHarofat chiqadilar),

Majlis: 3

ABDILAHAD. Esonmisizlar, birodarlar!

SODIQ. SHukr, afandi, SHukr, yo’l bo’lsin?

ABDILAHAD. (To’qtalib). SHunday, shahardan mehmon kelgan edi, aylantirib yuribman.

YuNIS. Xizmatda bo’layliq, bo’lmasa!

OVOZLAR. SHunday bo’lsin!

ABDILAHAD. (Gapida davom qiladi). Gaplaringiz ma’qul, yaxshi qiz. Lekin qo’rqqanlaringiz bekor. Siz sabr qiling. Hamma ish to’g’rilanadi… (CHap tomonga chiqadilar).

Majlis: 4

Yigitlar o’zlari

O’KTAM. Afandimning mehmoni yoshqina, mayda qadamgina bolaga o’xshaydi. Besaqolmi deyman?

SODIQ. Yo’q, O’ktam, undaqa gaplarni gapirma! Muvallim afandi bolaboz emas.

YuNIS. Ha, ros. Bolabozlarimizning odoblarini shunday berayotibdirki, nechtasini odam qilib qo’ydi.

OVOZLAR. Ros, ros!

O’KTAM. Mehmoni juda maydaqadam ekan. SHu uchun aytdim-da.

SODIQ. Ishqilib bu mehmon Rustam akamizning qo’lig’a tushmasin!

YuNIS. (Sekin). Zokirjonday bo’ladi deng!

SODIQ. Yana birov kelayotibdir.

ESH IIGIT. Rustam akam bilan Jo’ra.

SODIQ. Endi jim bo’l, birodarlar (Hamma o’rnidan turadi, o’ng tomondan Rustam aka, Jo’ra kiradi).

Majlis: 5

Yigitlar, Rustam aka, Jo’ra

OVOZLAR. (Hamma birdan). Assalomu aleykum, xo’jayin!

RUSTAM. Voalay… Bu nima gap?

O’KTAM. SHunday, xo’jayin, Bekorchilik… Laqillashib o’tiribmiz… O’zingizga yo’l bo’lsin, ho’jayin? Jindak dam olib o’tirmaysizmi?

RUSTAM. Qulluq… Zarur ishim bor (Jo’rani chekkaga tortib) Qani yo’q-ku?

JO’RA. Hovliqmang, xo’jayin! Bo’lsa nima qilardingiz? SHu topda nima qilib bo’lardi?

RUSTAM. Har narsa qilib bo’lardi! SHu topda qo’lg’a tushsa, qaytib odam bo’lmaydi, bilasanmi?

JO’RA. SHoshmang bo’lmasa, mana bulardan so’rab ko’raylik.

RUSTAM. So’ra.

JO’RA. Xo’jayin, siz so’rasangiz yaxshi bo’ladi.

RUSTAM. Menga bo’lmaydi… “So’ra” dedim!

JO’RA (Ularga) Nima… haligi… muvollim afandini ko’rdilaringmi? (Yigitlar jim).

RUSTAM. (Ularga) Nimaga indamaysan hammang?

SODIQ. (Zo’rg’a) Indaganim – mana bu yoqqa o’tib ketib edi…

RUSTAM. O’zi yolg’izmi?

SODIQ. Yo’q… Yonida bir yosh yigitcha ham bor edi.

RUSTAM. Kim ekan u?

SODIQ. Bilolmadik, xo’jayin…

RUSTAM. “Bilolmadik”… Nimaga bilolmading hammang? Oldingdan o’tganni tanimaysanmi?

YuNIS. (Qo’rqib) Yosh bir yigit… Boshida qalpog’i bor…

RUSTAM. Yurishi-chi? (Yigitlar jim).

JO’RA. Yurishi qanaqa?

YuNIS. Qanaqa bo’lar edi, to’g’ri yurish-da…

RUSTAM. Gapirma! Uyingga o’t ketsa, bilmaysan hammang! Xotining bilan birovlar o’ynashib ketsa, bilmaysan hammang!

SODIQ. (Jiddiy biroz yurib keladi) Nima bo’libdir xo’jayin! Nima gap

RUSTAM. Onangning arvoyibo’libdir! “Nima gap” emig! (Ko’zingga ko’lini bigiz qiladi). Oldingdan o’tganda mana bu ko’zlaring ko’rdimi? A?!

SODIQ. (Orqaga qaytadi). Bilmabmiz, xo’jayin… (Uning bu so’zini yigitlar hammasi zo’rg’a takror qilalar).

RUSTAM. Jim o’tir! “Bilmabmiz” emish!.. (Jo’raga) Hamma ishni sen qilding, dayus! “Avval maktabni qarayliq” deding. Endi nima bo’ldi? Endi qaysi go’rdan topasan ularni? Ayt!!!

JO’RA. (Bemalol) O’zim topaman, xo’jayin.

RUSTAM. Qaerdan topasan?

JO’RA. Qaerda bo’lsa ham topaman!

RUSTAM. Top! Hozir top! Bo’lmasa ichak-chovog’ingni og’daraman…

JO’RA. Topaman! Hozir topib kelaman. Hozir topib shu topda sizga ro’pora qilmasam, onam xotinim bo’lsin!..

RUSTAM. Bor!.. Men shu yerdaman! (Jo’ra chiqib, chop tomonga ketadi).

Majlis: 6

Yigitlar, Rustam

(Biroz hamma jim. Rustam ko’zlari o’ynag’on, hayajonli, besaramjon. Jo’raning ketidan biroz qarab turg’och, sekin yigitlarga tomon yura boshlaydi. Yigitlar darrov turib joy bo’shatadilar).

RUSTAM. Bilma, bilma! Qizlaringni ko’cha-ko’ylarda qar kim-har kimlar “toppa- toppa” bosib ketsa ham bilma! Yurt!

SODIQ. Biz fuqaro odamlar, xo’jayin… O’tgan-ketgan bilan ko’p ham ishimiz yo’q…

RUSTAM. (Zaharli, lekin bo’sh, sekin) Kim o’tdi?

SODIQ. Muvallim afandim…

RUSTAM. Kimni yetalab o’tdi?

SODIQ. Yosh bir yigitchani…

RUSTAM. (SHaytoni kuladi). Yosh bir yigitchani! Ha… ha… ha!.. Yosh yigitcha!.. (Birdan) Qaysi biringning xotining? Bilasanmi? Qaysi biringning!

Xotining?..
RUSTAM. Yo singling?

HAMMA. Nima, nima? Nima?

RUSTAM. Ha-ha-ha! Bola emas, yigit ham emas, qishlog’ingning qizlaridan bittasi! (Qattiq) Bitta yangi jalab!.. Muvallimning kiyimlarini kiygan!

SODIQ. Yo’q-ey…

RUSTAM. Yo’q-ey… Senga yo’q-ey… Men bilaman! Yetti qavat yer tagida ilon-chueol qimirlasa bilaman!

SODIQ. Endi siz, xo’jayin…

RUSTAM. Siz-chi?!! Siz!!! Xezalaklar… Xotinlaringizni birovlar tasarruf qilib ketadi, bilmaysiz!

YuNIS. Bilsak qo’ymaymiz!..

YIGITLAR. Ko’ymaymiz!..

RUSTAM. Ko’raman! Jo’ra tolib keladi! O’shanda ko’raman!

RAHMAT. Tavba! Bu qanday zamon! Maktabdor domla-ya!

RUSTAM. Ha-ha-ha! Domla!.. Muvallim!.. (Sekin) Lekin, bu shoma! Huni yo’q…

YuNIS. Xuni bo’lsa ham qo’ymaymiz!

RAHMAT. Avval bir bilaylik…

RUSTAM. (Baqiradi) Nimasini bilasan? Nimasini?!!

YuNIS. Xo’jayin aytdi-bo’ldi! Keldi yoqasig’a yopishtiramiz!

OVOZ. Bo’ldi!

HAMMA. Bo’ldi!.. (SHarla).

O’KTAM. (Irg’ib turib qaraydi). Keldilar! (Hammalari turib boradilar. Rustam ana o’tirib qoladi). Jo’ra bilan muvallim!

RUSTAM. (CHo’chib tushadi). Yonidag’isi yo’qmi?

HAMMA. Yo’q!

RUSTAM. (Tizzasiga uradi). Oh!.. Yomon bo’libdir!

YuNIS. Unisi ham bor, xo’jayin!

RUSTAM. (O’rnidan turib ketadi). Bormi? Qani?

OVOZLAR. Orqaroqda!

Majlis: 7

Yigitlar, Rustam, Jo’ra, Abdilahad, so’ngra SHarofat

ABDILAHAD. (Bir qo’li cho’ntak-da kiradi). Nima gap?

OVOZLAR. Xo’jayin!.. (Rustam jim).

YuNIS. SHeriging qani?

OVOZLAR. SHeriging?

ABDILAHAD. (Tinch) Qaysi sherigim?

YuNIS. Yoningdag’i! (O’rab oladilar).

ABDILAHAD. (Kuladi). Mehmonni aytasizmi? Ana, orqada kelayotibdir…

YuNIS. CHop, bolalar, sudrab kel! (Yigitlar chopa boshlaydilar).

ABDILAHAD. (Yonidan toppancha chiqaradi). To’xta! Qayt hammang! Bo’lmasa otaman!.. (Bir-bir qaytadilar). Jo’ra, meni Rustam akam chaqirdi, degan eding? Qani o’zi?

RUSTAM. Mana, men!

AbDILAHAD. Ha, shu yerdamisiz? Nimaga indamay tomosha kilib o’tirasiz? Bu nima gap? Nima to’palang, bu? Siz tag’in ijroqum raisisiz!..

RUSTAM. Yurtning g’azabi kelgan. Men aralasholmayman. Bir narsa desak, meni ham urib yuboradilar.

ABDILAHAD. Urib yuboradilar? Kimni urmoqchilar?

YIGITLAR. Seni!..

ABDILAHAD. (Rustam akaga) Meni? (Kuladi). Men nima gunox,  qilibman yurtga? Yurt meni Zokirjon deb o’ylabdirmi?

YuNIS. Mehmon deganing kim u?

HAMMA. Bilamiz!

ABDILAHAD. Bilsangiz ko’p yaxshi, nimaga tag’in so’raysiz?

YuNIS. Mehmoningizni ham, sizni ham shu bukun bir taraf qilamiz!

HAMMA. Qilamiz!

ABDILAHAD. Nima bu? Mehmon nima qildi sizga?

YuNIS. Mehmoningiz kim deyman sizga? Aytib ber darrov!

ABDILAHAD. Mehmonim shaharlik bir yigit…

OVOZLAR. (Masxara). Ha… yigit…

ABDILAHAD. Firqa a’zosi…

RUSTAM. (CHo’chiy boshlaydi) Firqa?

ABDILAHAD. Markaziy gazetaning sayyor muxbiri…

RUSTAM. Muxbir?

ABDILAHAD. Ha… Eng o’tkir muxbir!

RUSTAM. Haligi Komil Ali degani emasmi?

ABDILAHAD. O’shaning sherigi muxbir Azimov…

YuNIS. Yolg’on! Ko’ramiz hozir!

HAMMASI. yolg’on! Yolg’on! Yolg’on! Aldaydi (SHovkin).

RUSTAM. (Tamom o’y olib ketgan). Jim! (G’ovur-g’ovur bosiladi). Muvallim ros aytadi!

OVOZLAR. Ha, ros, ros!

RUSTAM. (Abdilahadga) Yurt shu-da, har gapga ishonib ketaberadi.

SODIQ. (Bir chetda, Yunisga) Bezbet qaytib ketdi-ku!

YuNIS. Ie, vuy… SHuning gapiga kirib, to’polon qilg’on biz ahmoq. Yur ketaylik!

SODIQ. SHoshma, tomoshani ko’raylik. Abdilahadga muomila ham boshqa bo’lib qoldi. Yur, bir tomosha ko’raylik (Olomon ichiga aralashib ketadilar).

RUSTAM. U kishi nimaga kelibdilar?

A6DILAHAD. Aytdim-ku, gazetaning muxbiri, yurtning ahvoli bilan tanishib, balan-pasni surishtirib yuribdir…

RUSTAM. Gazetga yozadimi?

ABDILAHAD. Albatta, uning ishi shu-da,

RUSTAM. Bo’lmasa, bu kecha hammamiz bizning bog’da bo’laylik. Yangi qimiz bor. Maza qilib yotadilar. Ertalab Zokirjonni chaqiramiz. Undan keyin birgalashib yurtning ahvolidan aytib beramiz, yozib oladilar…

AVDILAHAD. Ey, aytib berdim, yozib oldilar…

RUSTAM. (CHo’chiydi). Siz? Siz aytib berdingizmi?        ‘

ABDILAHAD (Kulib) Ha, men, men. Men bilmaymanmi? Juda yaxshi bilaman. Keragidan ortiq qilib aytib berdim…

RUSTAM (Tutiladi). Siz, albatta… Siz ham bilasiz-ku… Endi… Zokirjon hamma ishni o’zi qilg’on…

ABDILAHAD. (Kuladi). Kamini Rahima xola to’lg’ozdi…

RUSTAM. (CHo’chiydi). Rahima xola? Uni ham ko’rdimi? U notob edi-ku?..

ABDILAHAD. Notob deb edim, “ko’rib ketay bo’lmasa” deya kirdi…

RUSTAM. (Jim qoladi titraydi). Qani bo’lmasa, bizning boqqa borayliq (O’rnidan turadi).

ABDILAHAD. Unamaydi. Erta bilan ketaman dedi.

RUSTAM. SHehargami?

ABDILAHAD. Yo’q, hali bu yoqlardag’i qishloqlarg’a o’tar ekan. Bu  kun sahar CHuvalachiga jo’naydi…

RUSTAM. Men o’zim borib bir iltimos qilay. Ehtimol, bir kun-yarim. chun qolarlar… Baliq ovi qilamiz (Yura boshlaydi).

ABDILAHAD. Rustam aka, shuncha yurib u odam bitta amaldor bilan ko’rishmagan… Amaldordan qochadi… Siz bilan ko’rishtiray deb men aytib edim, unamadi. “Basharti so’rab qolsalar, mana bu mandatimni ko’rsatib qo’ying”, dedi (Olib beradi).

RUSTAM, (Ko’radi). Xatim yo’q… O’qiy olmayman, xayr, mayli, nima qilayliq. Ertaga ertalab siznikiga ot egarlab yubormaymi?

ABDILAHAD. Otlari ham bor, ovora bo’lmang…

RUSTAM. Bo’lmasa qaytarda tushsinlar, ayting…

ABDILAHAD. Qaytarda tushadilar, albatta. O’zlari aytdilar. Endi bizga ruxsat bersangizmi…

RUSTAM. Xo’p, mayli… (Sekin o’tirib qoladi. Abdilahad o’tib ketadi. Yigitlar ta’zim bilan qoladilar. Rustam aka ularni ko’rgan bilan o’rnidan turib ta’zim qilib qoladi. O’sha choqda muallim SHarofatga gapirib o’tadi).

ABDILAHAD. Qo’rqmang demadimmi? Otangizni shunday tuzatdimki sira qo’ya qoling. Tuzladim, sho’rliq. (Rustam aka jim o’tirib qoladi. Yigitlar Abdilahadning orqasidan biroz qarab turg’och, bitta-bitta Rustam aka yonig’a keladi).

YuNIS. (Sekin) Endi nima bo’ldi, xo’jayin?

RUSTAM. (Og’ir, g’azabli). Onangning yetti pushti bo’ldi!..

YuNIS. En di nima qilamiz, xo’jayin?

RUSTAM. Nima qilar eding? Uy-uyingga ketasan! Bor! (Yigitlar bitta-bitta chiqadilar. Ayrim ovozlar).

OVOZLAR. Rasvo bo’ldi!

— »– -. SHarmanda bo’ldi!

— »– -. Bizni ham nohaq qildi!

— ,,– -. Uning ahvoli shu-da!

— ,,– -. “Ishtonsizning hadigi cho’pdan”, deganday gazet dedimi-joni chiqadi…

Majlis: 8

Rustam, Jo’ra

(Jo’ra bir chekkada uyqisirab o’tiradi).

RUSTAM. (Ancha o’ylang’ondan so’ng, og’ir) Jo’ra, o, Jo’ra!

JO’RA. Labbay! (O’rnidan turadi).

RUSTAM. Beri kel! (Keladi). Yaqinroq kel! Yaqinroq! Qara, hech kim yo’qmi:

JO’RA. (Joyidan) Yo’q…

RUSTAM. Tur, qarab kel!

JO’RA. Xo’p. (Turib ketadi. U yoq-bu yoqni qarag’och keladi). Hech kim yo’q, xo’jayin!

RUSTAM. (Biroz jim koladi, iztirob ko’rsatadi. Tolvasa qiladi. Boshlarini chayqaydi. Peshonasini ushlaydi. Boshlarig’a sekinroq uradi. So’ngra birdan tez) Bir ish qilasan! Bir ish! Eplasang, ko’p pul, amal… Eplay olmasang (o’ldirish ishorasini qiladi). Ha!.. Bildingmi?

JO’RA. Bildim. Siz nima ish buyursangiz, bajarishga yarayman.

RUSTAM. Yaramasang? yo… birovga aytib qo’ysang?

JO’RA. Xohlaganingizni qiling!

RUSTAM. (O’yga botadi, birozdan so’ng yonidan pul oladi). Ma! (Yana jim qoladi).

JO’RA. Xo’p oldim… (Rustam jim). Xo’jayin…

RUSTAM. (Birdan) Oldingmi? Bo’ldi! Boshla! SHu kecha boshla, erta bilan tamom bo’lsin!

JO’RA. Kim? Nima?

RUSTAM. Sen-da, esi yo’q! Fahmladingmi? Kim bo’lar edi?

JO’RA. (Qo’rqib) Abdilahadjonmi?

RUSTAM. Yo’q! Unga hali bor. Mehmoni!

JO’RA. Mehmoni? Qanday qilamiz? Qaerda? O’zim yolg’iz-a?

RUSTAM. Yo’q-yo’q! Sen bilan bo’lmaydi! Miyang yo’q? (G’ijinib) Bas! (Tomog’idan bo’g’adi).

JO’RA. Yo’q, xo’jayin, qilaman, qilaman, qo’ymayman. Jindak uchini chiqarsangiz bo’ldi. Mendan boshqa kimga ishonasiz?

RUSTAM. (Bo’sh, sekin). Ros aytasan. Boshqag’a ishonmayman (Yana tez, qat’iy) Bo’ldi! Epla! CHuvama bo’ldi! Adirda! Sahar, Bir –ikkita yigit olib! SHu kechadayoq, hoziroq! Pul kerak bo’lsa, yana beraman!

JO’RA. Qaysi yigitlarga ishonsam?

RUSTAM. Bir-ikkita bolalar bor: Umrzoq,  Jalil, Qosim, Yaxshi bolalar… Bildingmi?

JO’RA. Bildim… Azimjon akamizniig mahallasidan!

RUSTAM. Ha! Bo’ldi! Bor! Bor!.. (Orqayoq bo’ynidan tortib turg’izib, itarib yuboradi). Bor! Qo’yma, shu kecha… Ertaga qolsa bo’lmaydi!.. Hoy!.. (Jo’ra chiqa boshlaydi. Bu peshonasini ushlab o’tirib qoladi).

JO’RA. (CHetga) Pul tegdi. O’ldiraturg’on yigitlar bor. Lekin kimni o’ldiramiz? U “muxbir” degani o’zining qizi… Mayli, bir-ikkita yigitni tayyorlay, borsin, adirda kutib yotsin. U yigit o’tmaydi. Yotib-yotib o’zlari qaytishib keladi. SHu bilan xo’jayinning ko’ngillari orom oladi. Lekin bizning xo’jayin har bir ishda menga ishonadi. Bechora bilmaydiki, men uning qo’ynida yotib qo’ltig’iga zahar solaman!.. (CHiqadi)

Majlis: 9

Rustam, Zokirjon

(Zokirjonning mastlik sharpasi keladi. Rustam boshini ko’tarib qaraydi, so’ngra o’rnidan turib boradi).

ZOKIRJON. (Kiradi, yomon mast). Hoy, deyman! Kimsan, o’y, mening yo’limda ko’ndalang turg’on! Onangning emchagidan osib… qo’yaman…

RUSTAM. Zokirjon! Uka! Sizga nima bo’ldi? Yarim kecha, saharda shunaqa qilib yurasizmi?

ZOKIRJON. Sahar? Kim aytadi?

RUSTAM. Men aytaman, men!

ZOKIRJON. Sen kimsan o’zing?

RUS-TAM. Men… Men…

ZOKIRJON. Ha, sizmi… izdrast xo’jayin! Selьsovet! Istarshi akalar!.. Men, sendek istarshiy aksakallarning ko’pini ko’rganman! Nima deysan?! SHarofatni kimga berasan? Muallimgami? Yo’….q! Azimjonovgami? Boybachchag’a-ya! Yo’q….q! SHarofat meniki! SHarofat! Milыj moy SHarofat! Simpagichnыy SHarofat! Dorogoy moy SHarofat! Lastochka moy SHarofat! (Rustam akani quchoklaydi. O’pa boshlaydi. U hayron).

(Parda tushadi)













UCHINCHI PARDA

(2 ko’rinishda)

Aralashuvchilar:


	SHAROFAT.

	KIZLAR: Qumri, Zuhro, Xadicha, Patti va boshqalar.

	RAHIMAXON.

	MUALLIM.

	RUSTAM AKA.

	JO’RA.

	RUSTAM AKA.

	AZIMJON QIMORBOZ.

	ABDILAHAD.

	ZOKIRJON.

	JO’RA.

	SODIQOV. Saylov komissiyasining boshlig’i.

	G’ANI SOBIR o’g’li. Faol komsomol.

	BO’TA.

	Ikkinchi parda ikkinchi ko’rinishdagi qishloq yigitlarining hammasi (Sodiq, Yunus, O’ktam, Rahmat, Turdiali va boshqalar).

	Birinchi parda ikkinchi ko’rinishdagi «Qo’shchi»ning a’zolari: Hasanboy, Egamberdi, Xushnazar.

	QIZLARDAN: Kumri, SHarofat, Patti.

	RAHIMA XOLA.

	Saylov komissiyasining boshqa a’zolari. Dehqonlar, batraklar, komsomollar, xotin-qizlar.


ZUHRO.  SHuni aytamanda, Bo’lmasa u muvollim afandidan boshqag’a o’lsam ham tegmayman der edi.

SHAROFAT. Hali ham o’shandan boshqaga tegmayman.

ZUHRO. Qo’ying, o’rtoq, siz ham esipaslik qilmang… O’sha muvollimning nimasiga qiziqasiz? CHoch o’stirib, popiris chekib, o’risg’a o’xshab yurishidan boshqa nimasi bor? (Narigilarga ma’noliq qilib). Otam aytadi, u yigit, deydi, to’g’ri do’zaxga ketadi, deydi.

SHAROFAT. (achchig’lanib). Otangiz aytaberadi. O’zi behishtga tushar ekanmi? Sugxo’rlik qilib pul topadi-yu…

ZUHRO. Sutxo’rlik qilib pul topqanini siz qaerdan bilasiz? Mayli-da, ishqilib pul topib, ro’zg’orini boqibdir, bo’libdir-da (yig’lamsirab). Hali ham bechora bir burda nong’a zor bo’lib qoldi. Inqilobdan burun edi u pul topishlar. Endi 6u zamonda pulni sizning otangizg’a o’xshag’on amaldorlar, kuyovingizg’a o’xshag’on muvollimlar topadi…

SHAROFAT. Alam qildimi? Alammi? Otam amaldor bo’lib, pul topsa, alammi? Muvollim ham kuyov bo’lg’oni yo’q, ta’na qilmay qo’yaqoling.

QUMRI. (SHarofatga). Qo’ying, xafa bo’lmang, bu avlod o’zi shunaqa… Hammasi sassiq taka…

ZUHRO. (yig’lab yuboradi). Oppoq bo’lib sizlar yuraberinglar… Mayli… biz sassiq bo’lsak… O’zingizning otangiz ham bo’qog’u… Ajab bo’lsin! Ajab bo’lsin! (Yig’lab chiqa boshlaydi).

QUMRI. Bo’libdir! Bo’libdir! Xudo qilg’on! Xudo qilg’on!.. (Patti turib Zuhrani qaytarmoqchi bo’ladi, ikkovi tortishadilar) –.

SHAROFAT. Zuhraxon! Esingiz yo’q ekan-a… SHunchalik gapni ko’tarolmasdan yig’lab chiqib ketayotibsiz. SHunchalik gap har kimdan ham o’tadi-da. Kap-katta, erga tegaturg’on qiz ham shunaqa bo’ladimi? O’tiring, aylanay, birga o’yin qilishayliq (Xadicha kiradi). Ana Hadicha ham keldi!

QIZLAR. Ana, dutor ham keldi! (Zuhra ko’z yoshli, sekin qaytadi va chekkaroq bir joyg’a indamasdan borib o’tiradi).

Majlis: 3

Burungilar, Xadicha

QUMRI. Xadcha! Muncha uzoq yo’qolib ketding? SHunaqa yurasanmi?

HADICHA. Qahhorjon bog’ida ekan, “o’zi bo’lmasa, bermayman” deb onasi sira unamadi, undan keyin bog’dan aytib chiqdim.

PATTI (sekin). Olib berayotib nima dedi?

HADICHA (uyalib). Aytolmayman.

QUMRI. Aytaber, aytaber, bu yerda erkak kishi yo’q…

HADICHA (uyalibroq). Kimga deb so’radi, “SHarofat opamg’a” dedim. “Ha… y! U kishiga bo’lsa, o’nta dutor ham qurbon!”, dedi.

SHAROFAT. Voy o’la qolay! Qisiq qo’z!

HADICHA. CHiqib kelayotganimda orqamdan “uf” tortib, “Oh! Biz ham mualim bo’lmog’on ekanmiz-da!”, deb qoldi.

SHAROFAT. Go’rlarga kirsin! U muvollim bo’lg’onda ham men tegar ekanmanmi? Yerlar yutsin, ilohim!

QUMRI. Qahhorjonni yer yutsa, dunyoda erkak qoladimi, aylanay? O’sha o’lgurlar bo’lmasa ham zerikib o’lamiz biz… Qo’yingki, bizning baxtimizga o’lmay yursin o’shalar! (Hammaga) Qani, endi o’yin boshlaylik. Hali ham gapni juda ko’p gapirdim. (Dutorni olib chaladi. Avval Patti, so’ngra Hadichani o’ynatidilar. SHarofatni qistaylar. U qancha qiyin-qistoqdan so’ng yaxshi bir o’yin qilib beradi. So’ngra dutorni Patti chaladi. Qumrini o’ynatalar, u ham yaxshi o’ynaydi. O’yin yarim bo’lg’onda tashqaridan “Uh! Voy!” tovushlari bo’linib-bo’linib kelib bularning o’yinlarini ba’zan bo’lib, ba’zan sustlatsada, bular parvo qilmasdan o’ynay beralar. Nihoyat eshikda Rahima xola ko’rinadi, uning voyvoylashi hammani joy-joyida to’xtatib qo’ydi. SHarofat o’rta-da o’tirib qoladi).

Majlis: 4

Burungi qizlar, Rahima

(Rahima xola avaylab kelib, eshikka suyalib qoladi: uning ba’zi joylari bog’lang’an, rangi o’chgan, uning shu xilda ko’rinishi qizlarni biroz shoshtirib qimirlatmay qo’yadi).

RAHIMA (zo’rg’a so’zlaydi). Aylanay, qizlarim, sizlarning o’yin-kulgilaringizni to’xtatib qo’ydim men. O’ynay beringlar, bemalol o’ynay beringlar. SHarofatxon qizim, narigi uyga bitta ko’rpa tashlab bersa bo’lardi. (Bu choqda qizlar hammasi sekin-sekin turib, Rahima xolag’a yaqinlashg’on bo’ladi. SHarofat borib onasini suyaydi). Sizlar o’ynay beringlar. Agar sog’ bo’lsam qo’yarmidim, o’zim bosh bo’lib o’ynab bermasmidim? Ozib-yozib bir chiqqanlaringda sizlarni xursan qilolmadim.

SHAROFAT.  Yuring bo’lmasa, uyga kiraylik. Yaxshilab joy qilib beray.

QUMRI. Biz Hammamiz o’may-jo’may ko’k tergani o’tib ketayotib edik, SHarofatxonni ham olib o’tamiz deb kirsak, o’zi yolg’iz ekan, o’tiribqoldik. Endi ko’kka o’tayliq, Hali ham ko’p o’tirdiq.

PATTI. Ha, o’yin ham toza bo’ldi.

ZUHRO. Armonimiz kolmadi. Endi chikayliq (chiqa boshlamaydilar).

QIZLAR. CHiqayliq  (chiqa boshlaydilar)

RAHIMA. O’tira bersanglar bo’lar edi. Men uyda yota berar edim.

SHAROFAT. Zuhraxon qiziq qildi-da. Nima ishi ham bor edi deysiz?

QUMRI. Gap Zuhrada emas. Juda ko’p o’tirdiq. CHiqib ko’k terayliq… (Yaxshi qoling”, “tuzalib qoling”, “SHarofatxon, siz ham biz taraflarga chiqing”, degan ovozlar bilan qizlar ketadilar. SHarofat biroz uzatib keladi).

Majlis: 5

SHarofat, Raqima xola

RAHIMA XOLA. Kasal bor joyda, birov o’ntab turg’on uyda kimning o’tirgisi keladi, bolam? Yosh qizlar avji o’ynab kulaturg’on paytda oh-voy eshitadirmi? Kel endi, joyimni qilib bera qol.

SHAROFAT. Uyda yotasiz-a?

RAHIMA. Qo’y, o’sha uyingni. Nafasim bo’g’iladi. SHu yerda yotaberaman.

SHAROFAT. Bu joy issiqroq-da, maylimi, uy salqin edi.

RAHIMA. Ko’y, bolam. Issiq bo’lsa ham shu yer yaxshi. SHu yerga solib ber. (SHarofat “xo’l” deb joy soladi, so’ngra yo’lab kelib, ovaylag’oncha Rahimani yotqizadi).

SHAROFAT. Hali ahvolingiz og’ir, jilmay turing, dedim, quloq solmadingiz. Mana endi urinib qoldingiz.

RAHIMA. Qanday qilay, bolam? SHu topda qancha qiynalsam ham yurmay ilojim yo’q. Bu otang o’lgur nimalarni qilayotibdir, bilsang. Zokirjon qo’shilg’ondan beri ishimiz yana og’irlashdi. U o’lgur otangni har kuyga solib yotibdir, bolam.

SHAROFAT. Sizni bu kuylarg’a solg’ani-chi? Ana ular-chi? Ular nima qilayotibdilar? Ana u olifta yigit nima qilayotibdir? Hammadan o’shang’a g’ashim keladi…

RAHIMA. U ham qandoq qilsin? Qo’lidan kelganini qilayotibdir! SHahardagi o’lgurlardan hech narsaning daragi yo’q! Kecha kechasi o’sha muvollimingga shahardan bir mehmon kelgan ekan, o’sha bilan birga oydinda tomosha qilib yursa, otang o’lgur uni qishloq qizlaridan biri deb gumon qilib… (SHarofat kulib yuboradi) qishloq yigitlarig’a gap uqdirib, ular muvollimni urmoqchi bo’lib… nimaga kulasan? Nima balo bo’ldi senga? Voy, voy, aftini!

SHAROFAT (kuladi). O’zi kulaturg’on gap-da…

RAHIMA. Undan keyin mehmon bir muxbir chiqib qolib, otang sharmandalar bo’lib… ilohim hovliqmay o’lsin jinni! Nimaga muncha kulasan? Nimasi bor muning? Voy kepatasi-ey… Bas! Bas deyman!…

SHAROFAT. Otamning behuda gumonlarini aytaman…

RAHIMA. U muvollim o’lgur koshki sendan boshqani desa, Muni otang bilmaydi, bolam. Muvollim seni olsa, qo’ymaydi. Yetalab olib yuraturg’on qiladi. Otang o’lgur buyog’idan bexabar qaerda bo’lmog’ur gumonlarg’a tushadi (SHarpa, SHarofat irg’ib turadir).

SHAROFAT. Birov chaqirib yotibdi.

RAHIMA. Bor, xabar ol. Zokirjon bo’lsa, meni yo’q, de (SHarofat chiqadi). SHu Zokirjonni ko’rsam, a’zoyi badanimni qaltiroq bosadi. Qo’limda indamas miltig’im bo’lsa-yu, kishi bilmas otib qo’ya qolsam… (Orqadan ovozlar).

SHAROFAT. Voy qanaqa kishisiz? Ayb emasmi? Ayvonda buvim yotibdir…

OVOZ. SHoshmang endi. Bir oz… Jindak.,.

SHAROFAT. Qo’yib yuboring, deyman! Voy, ana u kishini? Bu nimasi, birov ko’rib qoladi…

OVOZ. Bo’ldi, bo’ldi. Boring endi, buvingizga ayting, men keldim.

SHAROFAT. Siz ham odamni yaxshi ko’rishni bilasiz ekan-a… Hukumatning ishidan ham boshqag’a epingiz bor ekan-a…

OVOZ. Nima, nima?

SHAROFAT. Boring! Voy, anovi kishini! Bo’ldi-da! (Qizorg’on, okorg’on, uyalib zo’rg’a onasining yonig’a keladi). Birov kelibdir… Sizni ko’raman, dedi.

RAHIMA. Bildim… Bildim.., bolam, bildim… Ayt kela bersin…

SHAROFAT. Men Qumri xolanikiga chiqib ketaman.

RAHIMA. CHiqmasang nima bo’lardi? Non-pon qo’yib, choy-poy damlamaysanmi?

SHAROFAT. Boring-ey… uyalaman.

RAHIMA. O’laqoling! Bir mahallaga eshittirib noz qilg’on odam, indamasdan yurib, non-choy qo’yg’ali uyalar ekanmi?

SHAROFAT. Qandrq qilay? O’zi… osilib berdi hadeb… Burun chiqmasam ham endi chiqaman.

RAXIMA. O’v… bor, bilganingni qil. Bor, chaqirib qo’y, bechora kutib qoldi.

SHAROFAT. Huv, bechora bo’lmay o’la qolsin… (Ketadi. Birozdan so’ng muvollim kirib keladi).

Majlis: 6

Rahima, Abdilahad

(Abdilahad tip-tik, jur’atli bosib kiradi. Rahima xola zo’rg’a turib o’tiradi, U bilan Rahima so’zlashganda SHarofat dam u yog’idan, dam bu yog’idan kelib, poylab o’tadi),

ABDILAHAD. Xo’sh, ona, qalaysiz, endi? Yotibsizmi? Og’riqlaringiz qalay? Darmonga kiray dedingizmi?

RAHIMA. Keling, qani, mana bu yoqqa o’tiring. Og’riqlarim ancha durust bo’lib, biroz darmong’a, ham kirib qolib edim. Hali chiday olmasdan o’rnimdan turdim. Dadil-dadil bosib mahkamaga bordim. Bir-ikkita zarur ishlar bor edi – qildim. SHaharga yana bitta arzi hol yozdirib yuboray degan edim, bo’lmadi. Darmonim tugab, yana og’iriqlarim kuchayib qoldi. Undan keyin bitta bola yo’lab-yo’lab keltirib qo’ydi. Hozirg’ina kelib yotdim.

ABDILAHAD. SHaharga arzi hol yozishdan men ham zerikib ketdim. Xuddi bir yuzchasini yozib yuborg’ondirman, hech bir darak yo’q. Bilmayman, bularning hammasi ko’ru karmi? Yo hammasi ham Rustam aka bilan Azimjon qimorbozg’a sherikmi? Sira aqlim yetmaydi…

RAHIMA. Bular bo’lsa, bu yerda borg’on sari avj olishib yotibdilar. Biz tomon yigitlardan uch-to’rttasini o’z taraflarig’a ag’dirg’ong’a o’xshaydilar. Eslik-eslik batraklardan bir-ikkitasi menga g’alati-g’alati masala qo’ydilar, hayron bo’ldim.

ABDILAHAD. Markazga ketganlardan sizga xabar yo’qmi?

RAHIMA. Yo’q. Men qo’rqamanki, xat-mat kelgan bo’lsa, doyim o’zi ochib o’qub, keyin Rustam akangizga berib ko’ysa!..

ABDILAHAD. SHunga ehtiyot bo’lish kerak. Bu juda nozik ish.

RAHIMA. Qoravul bolag’a yaxshilab tayin qilg’onman, qo’lig’a pul ham berganman. Xatlarni avval menga ko’rsatadi. Xabarning o’zi yo’q…

ABDILAHAD. Bu la’natilar markazga ham ishlashib yubordilarmikan?

RAHIMA. Markazga-ya? Marqazga?

ABDILAHAD. Yo’q, bu mumkin emas (jim). Endi siz u yoq-bu yoqqa yurmang, jilmang, Dam oling, kuch to’plang. Balki ochiq savoshish kunlan ham yaqindir. Unda kuch lozim bo’ladi. Aytgancha: sizni urg’oni to’g’risida hech narsa qildingizmi?

RAHIMA. Nima qilardim? Ariza yozib guvohlarni qo’l ko’ydirib, bittasini shaharga, bittasini markazga jo’natdim.

ABDILAHAD. Yaxshi. Lekin duxturdan ham bitta guvohnoma bo’lsa, yana ham yaxshiroq bo’lar edi. Duxtur shaharda, siz tusholmaysiz. Hozir men o’zim bir ilojini qilib ko’ray-chi

RAHIMA. Duxturdan ham guvohlantirib olsam, yaxshi bo’lar edi.

ABDILAHAD. Men urinaman. Qo’rqmayliq, umidsiz ham bo’lmayliq. Bu kun-erta xabar bo’lib qolar. Sizni urg’oni to’g’risida gazetga ham yozg’onman, shu hafta ichi bosilib chiqadi. Undan keyin prokuror o’zi tekshiradi.

RAHIMA. Kaltakni bekorga yemagan bo’lsam-a?

ABDILAHAD. Ha, albatta, bu kaltak foydali. Yana bir yesangizmikan?

RAHIMA. Unda o’lib qolaman. Xudo ko’rmatmasin!

ABDILAHAD. Hali o’lmaysiz. Mingdan bir ishingizni tugatganingiz yo’q. Hali yoshsiz, ishlaysiz. Men ketdim.

RAHIMA. Muncha tez? O’tiring. CHoy-poy qilayliq. SHarofat, SHarofat!

ABDILAHAD. Yo’q, men borayin, haligi duxturning maslahatini qilmoq lozim.

RAHIMA. SHarofatxon!.. O SHarofatxon!..

ABDILAHAD. Ovora bo’lmang, yo’qqa o’xshaydi. Men ketdim (chika boshlaydi).

RAHIMA. Sizdan qochqong’a o’xshaydi.

ABDILAHAD. Men shunaqa odam qo’rqaturg’on narsamanmi?

RAHIMA. Endi, yosh qiz-da. Ketdingizmi?

ABDILAHAD. Xayr endi (chiqadi).

RAHIMA. Kelib turing!

Majlis: 7

Rahima, SHarofat

SHAROFATXON (kirib keladi). Mening kelmaganlygimni bilib turib, muncha chaqirdingiz? SHunaqa qilib, o’zingizni yana charchatib ko’yasiz, Jim o’tirsangiz bo’lmaydimi?

RAHIMA. Kelgan mehmon dasturxonsiz ketadimi? O’zing o’yla!

SHAROFAT. Xoh, o’sha ham mehmon bo’lmay o’ladimi? (Rahimaning orqasiga yaxshilab bolishlar qo’yib o’tkazadi).

RAHIMA. Hali kuyov bo’lib kirguncha mehmon-da, qizim.

SHAROFAT. Xah, bering! Men uni aytganim yo’q.

RAHIMA. Nimani nytding bo’lmasa?

SHAROFAT Hadeb so’ray berasizmi? Qo’ying, o’shaning to’g’risida, endi mundan nari sira gapirmang! Bo’ldi!

RAHIMA. Men nimasi, qizim, o’zing gapirib yotibsan.

SHAROFAT. Bekor aytibsiz… U nima, mening bir tug’ishg’on qarindoshimmidi? Nimaga gapirar ekanman? (SHarpa. Rustam aka bo’yin egik, qovog’i soliq kelib kiradi, Bular qaraylar-da, qotib qoladilar).

Majlis: 8

Rahima, SHarofat, Rustam

(SHarofat biroz orqag’a chekinib to’xtaydi-da, rangi o’chib, qotib qoladi! Rahima xola yuzini o’giradi. Rustam indamasdan kelib, kavshini yechib, duvolg’a suyanib o’tiradi).

RUSTAM (Rahimaga). Nimaga indamaysan?

RAHIMA. Nima ham deyman (Jim) Nimaga keldingiz?

RUSTAM. Kelmaymi? O’zimning joyim, keldim.

RAHIMA. Joy sizniki bo’lsa, bo’shatib berayin. Ammo siz bilan mening oramda ko’rishaturg’on bir narsa qolmadi.

RUSTAM. Nimaga?

RAHIMA. Ko’rib turibsiz-ku avholimni. Tag’in “nimaga” deb so’raysiz?

RUSTAM. Avholingga nima bo’libdir? Tur o’rningdan!

RAHIMA. Masxara qilmang! O’lmadim, uning bu yog’i bo’ldim.

RUSTAM. SHu yomon bo’ldi. O’lib keta qolsang, dunyo tinchir edi…

RAHIMA. Oh!.. (Ko’z yoshini artadi).

SHAROFAT [yig’lab turadi). Buvi… Yig’lamang…

RUSTAM (SHarofatga). Jim! Bor, havliga o’tib tur!

RAHIMA. O’tir, qizim, shu yerda.

RUSTAM. Nimaga selayib turibsan? CHiq dedim!

RAHIMA. O’tir, qizim!

RUSTAM. Qo’rma, onangni o’ldirib qo’ymayman. (Rahimaga) Seni o’ldiraturg’on bo’lsam, qizingdan qo’rqarmidim ablah?

RAHIMA. Men o’limdan qo’rqmayman. Bir marta o’lib bo’lg’on kishiman. O’tur, qizim, o’tur! Otangning yuzig’a qaramag’animg’a yarasha, sening sho’rliq yuzingni ko’rib o’tiray… (Jim).

RUSTAM. Mening toqatim qolmadi! Sen bilan gaplashgali keldim. Men bilan olishishni to’xtatasan!

RAHIMA. Gapiring!

RUSTAM. U da’yus muallim bilan bordi-keldini uzasan!

RAHIMA. Gapiring!

RUSTAM. Qizingni o’ynab-kulib To’qtasin boybachchaga berasan!

RAHIMA. G apiring!

RUSTAM. Zokirjonga uzr-ma’zur qilasan!

RAHIMA. Gapiring! Yana bormi?

RUSTAM. “Qo’shchi”dan o’zing istipo berib ketasan!

RAHIMA. Yana bormi?

RUSTAM. Meni urdi deb hech qaerda hech kimga aytmaysan!

RAHIMA. Bo’ldingizmi?

RUSTAM. Bo’ldim. Gapir! Bilib ko’y: men “xo’p” degan javobni eshitgali keldim. Boshqa gap kerak emas!

RAHIMA. Bo’lmasa indamayman! (Teskari qarab oladi).

RUSTAM. Astag’furillo. SHuni-chi! Bir uraman, saranjom topadi. (SHarofatga qarab) Tur, chiq bu yerdan! Tur deyman (SHarofat yig’laydi). Damingni chiqarma! (Turib og’zini to’sadi va o’zini pasga itara boshlaydi).

RAHIMA. Qo’ying, qo’ying deyman! O’zi chiqadi! SHarofat! Bor, qizim. Qumrinsalarnikiga chiqib tur! Bor, qizim!

SHAROFAT (yig’i orasidan). Qo’rqaman!..

RAHIMA Qo’rqma, qizim, bor! Otang hech narsa qilmaydi (SHarofat chika boshlaydi). Qo’shnilarg’a gapirib o’tirmag’il! (SHarofat chikib ketadi).

Majlis: 9

Rahima, Rustam

(Rustam qo’rqinch bir vaziyat bilan o’rtada SHarofatning orqasidan qarab qoladi. Birozdan so’ng beliga qaraydi. Pichoqni ko’radi, biroz qarab turg’on, birdan tezlik bilan oladi. Rahima muni ko’rmaydi, lekin ko’rpaga o’ranmoq harakatida bo’ladi).

RUSTAM. Gapir! Xo’pmi? Yo… pichoqmi? (Rahima jim). Hoy,  deyman! Gapir!

RAHIMA. (yig’laydi). Men sizga nima gunoh qildim?

RUSTAM. Yig’i kerak emas! Javob kerak! Gapir! Xo’pmi, yo’qmi! (Yana jim).Gapir deyman! (Rahima dir-dir qaltiraydi). Gapirasanmi-yo’qmi? (Ko’zi qizarib, qo’lidag’i pichoqni maqkam g’ijimlab ko’llari, tizzalari kaltiray boshlaydi. Rahima xolaning ranglari oppoq, juda qattiq qaltiraydi). Gapir deyman (Juda qattiq) Gapir!!! Gapirmaysanmi?!! (Tiz cho’kadi, bo’ynidan bo’g’adi, pichog’ini do’laydi). Ayt!!! (Rahima xola qimirlaydi, uning changalidan qutilmoqchi bo’ladi, tillarini chiqaradi, bo’g’ilg’onlig’ini ko’rsatadi. Qo’llari bilan uning ko’llarig’a osiladi. Kuchi yetmaydi. So’ngra o’zining yoqalarini yirta boshlaydi. Rustamning pichoqli ko’li balandda qaltiraydi). Rahima!!! Ayt!!! (CHopib Jo’ra kirib qoladi).

Majlis: 10

Rahima, Rustam, Jo’ra

JO’RA. Xo’jayin! (Rustamning qo’lidag’i pichoq tushib ketadi, o’zi sapchib turadi).

RUSTAM (tutilib). Nima gap?

JO’RA. Markazdan saylov komissiyalari kelishdi. Sizni yo’qlashib yotibdi!..

RUSTAM. Markazdan saylov komissiyasimi? Oh!.. (Peshonasini ushlab, o’rtada kotib koladi).

RAHIMA. Saylov komissiyasimi!.. (Asta-sekin kula boshlaydi. Jo’ra hayron).

(Parda tushadi)

UCHINCHI PARDA

IKKINCHI KO’RINISH

SAYLOV

Qishloq, masjidmning keng sahni. Uning masjidligini bildiraturg’on yolg’iz birgina narsa saqnada ko’rinadi, u ham bo’lsa, 4-5 zinalik pastgina mezana. Uning yonida supacha. Supa ustiga ustol qo’yilg’on edi. Usti uylarda bo’laturg’on qizil “choyshab” bilan yopilg’on, ustida qalam, qog’oz, ko’ng’iroq va hokazo. To’rda uzun “eshak”, yonida “tabaratlar”. Bu ko’rinish saylovni qo’rsatgani uchun “nutq” va “ma’ruza” yo’sinida gaplar bilan tomoshachini zeriktirib qo’ymaslik xususig’a ayrim e’tibor qilmoq lozim bo’ladi. SHu uchun biz ham saylovning o’ziga va ham asardagi voqeaga tegishli eng zarur joylarinigina ko’rsatib o’tish qasdida bu ko’rinishni bir necha bo’lakka bo’ldik. O’sha bo’laklar kelgan vaqtida pardani tushirmasdan yolg’iz fonarni bir-ikki daqiqa o’chiriladi xolos. Bu bilan vaqtni ko’p olmasdan saylovni tugal ko’rsatmak mumkin bo’ladi.

Bo’lak: 1

“Guruhlar ishda”

Vaqt juda erta. Quyosh endi ko’tarilib keladi. Masjid sahnida kimsa yo’q. Orqadan g’ovur-g’uvur gap. Bir ondan so’ng Rustam aka, Zokirjon, Azimjon qimorboz, ular- ning tarafkashlaridan bir necha kishi – orada Yunis, O’ktam kirib keladilar. Hammasida besaramjon bir holat bor.

Majlis: 1

Rustam, Azimjon, Zokirjon va dehqonlar

ZOKIRJON. Rustam aka, menga qarang! (CHetga olib ketadi) Mana bularingizni biroz nariroq jildirib turing, o’zaro bir gaplashib olayliq.

RUSTAM. Yiroqqa jildirib bo’lmaydi. SHu yerda turishsin, men aytay. (Ularga) Sizlar sal nariroqda turinglar, Jilmanglaram… (Dehqonlar bir chetda so’zlashib o’tiradir, bir chetga bular – “amaldorlar” chiqadilar).

AMALDORLAR:

RUSTAM. Muallimni o’ldirish kerak edi. Yo’limni to’sdingiz.

AZIMJON. Albatta o’ldirish kerak edi, xom kallalar…

ZOKIRJON. O’ldirish qiyin emas edi, xohlasak o’ldirar edik. Lekin undan foyda emas, zarar bo’ladir.

AZIMJON. Qanday zarar bo’ladi, xom kalla?

ZOKIRJON. Qanday deysizmi? Rustam akam bu kun to’g’ridan-to’g’ri turmada o’tirg’on bo’lar edi-yu, Rahima xolam yo bo’lmasa shaharlikning bittasi bizga rais bo’lar edi…

AZIMJON. Ie kundosh yomon bo’lar edi, xom kallalar.

RUSTAM. Qo’ying, gapirmang siz ham! Hali yaxshi bo’ldimi? Hammangizning otangizning arvoyiga… (tura boshlaydi).

ZOKIRJON. (qattik) Rustam aka! (Etagidan mahkam tortib o’tqizadi). Unaqa yengillik qilmang.

AZIMJON. Ros, xom kallalar, ros, Yengillik qilma, sen ham, Rustam.

RUSTAM. Nima kilay bo’lmasa? Menga qolsa, hozir pichog’lab tashlayman o’shani!

ZOKIRJON. SHoshmang, hovliqmang! Hali umid yo’q emas, bor. Bizning tarafimizga chiqaturg’onlarni juda ko’p tayyorlag’anman, qo’ya bering. Tadbir bilan ish qilsaq, kuymaymiz. Oldin eson-omon mana bu saylovni o’tkazib olayliq. Undan keyin muallim o’z-o’zidan tamom bo’ladi…

RUSTAM. Bu saylovni salomat o’tkazib olsam, qo’yamanmi muallimingni?

AZIMJON. To’yni ham boshlab yuboramiz, xom kallalar! SHunday emasmi, Rustam!

ZOKIRJON. Sizning esingiz to’yda. Uni qo’ya turing. Gapning nozigi bu yoqda!..

AZIMJON. Tag’in nimasi bor xom kalla?

RUSTAM. Tag’in nimasi deysan?

ZOKIRJON. Majlis raisligiga mutloq o’zimizdan o’tkazish kerak. Agarda shahardan kelgan komissiyadan biri o’tirib qolsa, ish yomon bo’ladi,

AZIMJON. O’zingni saylaymiz, xom kalla!

RUSTAM. Ammo-lekin shuni ham bilib qo’yinglarki…

DEHQONLAR:

1-DEHKON.  Kattalaringizning kengashlari qachon tugar ekan-a?

2-DEHTSON. Tugab qolar. Sizu bizning nimamiz ketadi, salqin joy ekan, o’tira beramiz.

4-DEHQON. Qanday qilayliq, shularning qo’lida qul ekanmiz! Nima buyursalar “xo’p” deymiz-da.

1-DEHQON. Men shularning hama yomonliqlarini bilaman, yurtda bulardan yomon odam yo’q. Bularning turishi-turmushlari yurtga zarar. O’rinlarig’a, boshqa kishilar o’tsa jon deyman. Ammo-lekin… shu Rustam akadan jindakkina qarzim bor… SHuning tufayligidan munga boylanib o’tiribman.

4-DEHQON. Qarzlarni kechib yubormoqchi bo’ldimi?

1-DEHNON.   “Agar, dedi, saylovda men taraf bo’lsang – qarzlaringni kechib yuboraman”, dedi…

2-DEHNON.   Menga ham Azimjon aka bir qo’sh ho’kiz bermoqchi bo’ldi. Bo’lmasa juda qiynalib ketdim.

YuNIS. Biz ham sizlarg’a o’xshag’on, og’aynilar. Soy bo’yida, o’zingiz billasiz, nahoyat ikki tanob yerimiz bor. SHuni ham Azimjonboy qarzig’a ushlayman, dedi. O’rtag’a Zokirjon tushdiyu qarzini yengillashtiraturg’on qilib meni ham saylovda Rustam aka tomong’a o’tkazib qo’ydi. Bilmadim, nima foyda tegar ekan unga?

4-DEHQON. Uni o’zlari bilishadi-da. (Bu choqda bularning yonig’a sekin bosib Hasan qeladi. Narigilar – “amaldorlar” gap bilan bo’lib ketib ko’rmay qoladilar. Hasanboy kelgandan biroz so’ng bir-ikkita bo’lib xalq ham kela boshlaydi).

Majlis: 2

O’shalar, Hasanboy, xalq

YuNIS. Kel, Hasanboy, saylovga keldingmi?

HASANBOY. Ha, sizlarning tomonlaringizni ko’raylik, deb kelib edik…

4-DEHQON. U nima deganingiz, Hasan?

HASANBOY. Nima deganim bo’lar edi? O’zi muttaxham, yurtbuzuqi xo’jayinlaringizg’a qo’l ko’tarib, rasvo bo’lishingizni tomosha qilamiz-da.

1-DEHQON.  Ie, Hasan, Hasan, sen hech narsani bilmaysan.

YuNIS. Muning qarzi yo’q, bilmaydi.

2-DEHQON.  Bu ham bizday birovg’a band bo’lsa edi, o’zining ketidangina emas, «bosh kesar»ning ketidan ham keta berar edi.

HASANBOY. Bilaman, bilaman. Sizlar qarzu qurzingizdan qutilmoqchi bo’lib, bu yomon yo’lg’a yurayotibsiz. Lekin, shuni ham bilib qo’yingki, ish boshida – hukumat tepasida yana shu kambag’al dushmani o’zlari qolsa, bir qarzini ming qilib oladi.

1-DEHQON.  SHu ham to’g’ri.

2-DEHQON.  Bu ham ikki emas.

HASANBOY. SHunday bo’lg’ondan keyin, sizlar mundaqa qilib yurmasdan…

AMALDORLAR:

(Hasanboyning gapirib yotg’onini Azimjon aka ko’rib qoladi).

AZIMJON. Hoy, xom kallalar! Ana ularning yonig’a yot odam kelib qolibdir-ku!

RUSTAM. Qani?

ZOKIRJON. Kim u? Ie… u Hasanboy degan “Qo’shchi” a’zosi bir – yigit. Bu – yomon odam.

RUSTAM. Markazg’a borg’on ham shu emasmi?

ZOKIRJON. Ha markazga borib, arz qilib, komissiyani boshlab kelgan shu!

AZIMJON. Nima qildiq endi, xom kallalar?

RUSTAM. Borob qornig’a bir tepaman – sop bo’ladi (Tura boshlaydi).

ZOKIRJON ( qattiq). Rustam aka! (Tortib o’tqazadi). Ishni rasvo qilasiz. Xovliqmang axir!

AZIMJON. Ko’p mushingga zo’r bermasang-chi, xom kapla!

RUSTAM. Nima qilay? Maslahating bitguncha dehqonlarni aynitib qo’yadi.

AZIMJON. Ros, xom kalla, ros.

ZOKIRJON. Sekin borib o’zimiznikilarni chaqirib oling, “ish bor” deng. Lekin sira bildirmang (Rustam ketadi).

HASANBOY. Uqdingizmi? Hali gap ko’p. Yaxshi quloq bering, men aytib beray, siz uxlab yotibsiz!

RUSTAM (yakin kelib). Hoy Hasanboy! (Hasanboy shoshib qoladi) Qani u komissiyalaring?

HASANBOI. Bilmasam. Uni siz bilasiz…

RUSTAM. Biz bilamiz? Biz boshqa narsalarni bilamiz! Sen qarab tur! Hap?..

1-DEHQON. Xo’jayin, biz nima qilamiz?

RUSTAM. Sizlarga ish bor. Hozir aytaman. Hasanboy, bo’l tezroq, komissiyalaringni topib kel, xalq kutib qoldi (Hasanboy ketadi). Bu nima gap? Hammangizni yer bilan yakson qilish kerak! Muallimning ayg’oqchisi bu! Nimaga gaplashdingiz? Nimalar dedi? (Jim).

YuNIS. (birozdan so’ng). Gapning rosi, xo’jayin, allanimalar deb jovradi, bittasini ham uqmadiq.

HAMMALARI. Sira uqmadiq, xo’jayin! (Bu vaqtda Azimjon bilan Zokirjon kiradilar).

AZIMJON. Uqmadiq? O, xom kallalar-ey! Siz uqmadingiz?

ZOKIRJON» Sizlar u yoqqa yuringlar! (Hammasini yetalab olib chiqadi. Bu orada xalq to’planib qolg’on, ikkita-ikkita bo’lib, gaplashib o’tiradi, yuradi. Orada 2-parda 2-ko’rinishdagi dehkon yigitlar, so’ngra Hasan bilan birga birinchi parda ikkinchi ko’rinishdagi ko’ringan «Qo’shchi» a’zolari ham ko’rinadilar. Bir ozdan so’ng “papka” ko’targan 2-3 kishi o’tadilar. Bular saylov komissiyasi a’zolari. Ularning yonlarida muallim bilan birga bir-ikkita komsomol yoshlari bor. Ular sahnadan o’tib ketalar. Orqalaridan Rahima xola boradi. Uni juda qo’ltig’idan suyab olg’on. Xalq orasida paran- jili qizlar ham ko’rinadi).

Majlis: 3

Xalq, komissiyalar, Rahima xola, qizlar

SHAROFAT. Odamning ko’pligi-ey!

QUMRI. Voy, bu paranji o’lsin! Dimiqib o’lib ketdim.

PATTI. SHu yerda hech kim yo’q ekan, bir ochib olsaq bo’lmaydimi?

KUMRI. Ros-a! Hech kim yo’q! Ochamiz! (Ochadi) Uff! Hayriyat, ancha yengillashdim-a!..

PATTI. Havodan yuz ming aylanib-o’lgursak ham oz!

KUMRI. Nimasini aytasiz, kelinchak!

PATTI. O’zingiz kelinchak!

KUMRI. Ov… bolam, men kelinchakmidim? Men qirqdan oshib qoldim… To’rtta – beshta bolam bor…

SHAROFAT. Hali erga tegmay turib-a? Voy tavba!

KUMRI. Qo’ying, aylanay, erdan gapirmang! Bezgak tutib qoladi.

PATTI. Ana… u ana… SHarofat opamning kuyovlari…

KUMRI. Muallim afandi-ya… Voy tavba! Qani?

PATTI. U… Ana! Ana machitniyg oldida… SHaharliklar bilan gaplashib turibdi…

KUMRI. Ha, u ana umi? Qizil gullik Toshkan do’ppi kiygan? Nimcha chiroylik ekan… (Bularga teskari bo’lib turg’on SHarofatga) SHarofatxon, aylanay, uyalib ketdingizmi? Qo’ying, aylanay, uyalmang, kishi o’zi yaxshi ko’rgan kuyovidan ham uyaladimi? Menga qarang. Muvollim afandi juda ko’hlik ekan, mening ham tegib olgim keldi shu topda…

SHAROFAT. Qari, sasig’on-bijigan Hoji bobo bo’lmasa, sizga ham birorta o’shang’a o’xshag’on ko’hlik chiqib qoladi.

KUMRI. Qo’ying, aylanay, o’sha Hoji bobo o’lgurni gapirmang, yuragim siqilib ketadi… (Naridan qo’shiq ovozi borgan sari yaqinlashib kela boshlaydi).

PATTI. Ana, shaharliklar bilan muvallim pochcham shu yoqqa kelayotibdirlar. Orqaea Rahima xolam ham bor. Ana, Zokirjon bilan otangiz ham qo’shildi,

KUMRI. Endi saylov boshlanadi shekillik, biz qochayliq (Yuzlarini berkitib qochadilar).

(1-2 daqiqa fonarlar o’chadi. Supacha ustida rayosatustolida majlisrayosati o’tirg’on bo’ladi. Orada xola, Muvallim, Xasanboy, Xushnazar, yana bir necha batrakdehqonlar, komsomollar, Rais, komissiya a’zosi, “markazli” Sodiqov, pastda pastda boshqa Rustam aka, Zokirjon, Azimjon kimorboz, masjid so’fisi, yana 1-2 kishi)

SODIQOV. (o’rnidan turg’on  qo’ng’iroq chaladi. So’ngra kulib turib so’zlaydi). Batrak, qo’shchi, dehqon o’rtoqlar! Bu majlisni olib bormoq uchun saylag’on rayosat hay’atingiz o’z joyig’a o’tirdi. Men sizni Markaz ismidan qattiq olqishlab turib deymanki, yashang, mehnatkash o’rtoqlar, rayosat hay’atiga asil kambag’allarni va toza odamlarni bilib sayladingiz! (Kuchli olqish, burung’i hayьat kuchsiz qo’l urishar…) Bu hurmatli jamiyat, ya’ni rayosat hay’ati majlisning doimiy raisligiga meni sayladi va… (katta olkish) va… shu bilan o’zining ishonchini bildirdi. O’sha ishonchni joyig’a qo’ymoqqa sizning xuzuringizda so’z beraman! O’rtoqlar! Ro’znomamizda yolg’iz ikkita masala bor. Biri – eski ijroqo’mning hisobi, ikkinchisi — saylov. Agar ruxsat bersangiz, 6u yozda, issiq kunda gapni va rasmiyatni ko’p cho’zmasdan to’ppa-to’g’ri ishga o’ta qolsag’u saylovni tezroq o’tkazib, hammamiz o’z ishimizga tarqalsaq! Nima deysiz?

OVOZLAR. Ma’qul! Ma’qul!

SODIQOV. O’rtoqlar! Hozir burung’i ijroqo’mning ishlari xususida hisob eshitamiz. Bu xususda birinchi so’z ijroko’m raisi Rustam akamizga beriladi (u yerdan-bu yerdan kuchsiz bir chapak).

RUSTAM. (so’qurlarcha yurish bilan mezanaga chiqadi. Biroz xo’mrayib qarab turadi. So’ngra boshlaydi). Bu ish qiziq bo’ldi. Birdan komissiya kelib qoldi. Birdan saylov! Nima bu azbaroyi xudo!.. (Rayosatdagilar kulishib o’tirarlar). Hali boshqa yurtlarda saylov yo’q. Nimaga bizga keldi? Ye bizning yurtimiz markazmi? Unday desa, Markazning saylovi hammadan keyin bo’ladi (Sodiqovga) Ros! Hali sen hisob berdingmi?

SODIQOV. Ha, ijroqo’mdagi qog’oz ishlaringizga hisob berasiz.

AZIMJON. (joyida), Bu xom kalla nimalar deb o’tiribdir, Zokirjon?

ZOKIRJON. Aytaturg’on gaplarni shuncha tayinlab, gapirib, o’rgatib chiqarsam ham yana o’z bilganini qildi-ya! Voy hayvon-ey!.. (Asabiyat ko’riladi).

AZIMJON. Bu o’zi shundoq xom kalla-da!

RUSTAM. Hisob degan narsa juda ko’p yuborildi. Rayonga, shaharga, marqazga! barmoq bosa berib, barmog’i yeyilib ketdi. Nima, bu azbaroyi xudo? Endi o’zimizni dehqonlarg’a ham hisob berib o’tiramanmi?. Ie, qo’ying!..

SODIQOV. Dehqonlar sizni saylag’on! Ular sizning xo’jayiningiz!

JO’RA. (bir burchakdan). Yo’g’-ey, dehqonlar bu xo’jayinni xo’jayin deyishadir-ku!

AZIMJON. Ha, ros, xom kalla!

SODIQOV. Dehqonlar sizni saylag’on! Ular sizning xo’jayiningiz!

JO’RA (bir burchakdan). yo’g’-ey, dehqonlar bu xo’jayinni xo’jayin deyishadir-ku!

AZIMJON. Ha, ras, xom, kalla!

SODIQOV. Yo’q, birodarlar! Saylang’an xo’jayin emas, saylag’on xo’jayin bo’ladi!..

RUSTAM. Xo’jayinliq bilan ishim yo’q. Kim xo’jayin bo’lar ekan, hali ko’ramiz! Bu ishlarni bir-ikkita ig’vogar qilib yotibdi! Taniyman hammasini! Saylov o’tsin hammasining yetti pushtini ko’rsatib qo’yay…

SODIQOV (qo’ng’iroq chaladi). Rustam aka, hisobdan gapiring!..

RUSTAM. Men hisob o’qug’on emasman! Bo’libdir! Hisob darkor bo’lsa — ana mirzam (chaqiradi). Zokirjon! Gapirib tashla, uka!.. (Tushib ketadi, hamma hayron).

SODIQOV. Rustam aka!

RUSTAM (buralib). Tag’in nima deysanlar?

SODIQOV. Hisobni qilasizmi-yo’qmi?.

RUSTAM. Ie, mirzam qiladi dedim-ku!.. «Ha» deb so’rayverasanmi?

AZIMJON. Yemon gap yuqmas xom kalla ekan-da!

SODIQOV. Ijroko’m hisobini tugatmak uchun o’rtoq Zokirjonga so’z beriladi (Rustam, Azimjon, yana bir-ikki kishi qarsak uradi).

ZOKIRJON (chiqadi, mo’ylovini bir-ikki daf’a buraydi, so’ng boshlaydi). O’rtoqlar! Mne prejde chem gapga kirishmasdan, bir nedorozumenieni anglatib o’tay. Aslida selьsovetning otcheti bo’yicha dokladchik men emas, a 6u o’rtoqlarimiz namerenno, konechno so’zni Rustam akamga berdilar. U odam podgotovitsya qilmag’on – bir, gapirishni bilmaydi – ikki, bezgramotniy odam – uch, so’qirlik xarakteri bor – to’rt, juda yomon nervniy – besh!    ь

MUALLIM. Ijroko’m raisligiga juda bop kishi ekan-da bo’lmasa! (Rais qo’ng’iroq chaladi).

ZOKIRJON. Siz tek o’tiring! Vь1 molchite. Bidamiz, siz shunday poxodkalar bilan borib-borib Rustam akaning o’rnig’a o’tirm^oqchi bo’lasiz! Ko’ramiz o’rtoq!

SODIQOV. Hisobdan gapiring o’rtoq!

ZOKIRJON. Maorifdan chiqqan geroylar doklad qildirg’oni qo’ymasa nima qilay? O’rtoq rais, siz prejde vsego ularni poryadokga chaqiring!.. (jim). Ha, o’rtoqlar, shunday! Asl dokladchik men edim, mana men endi dokladg’a kirishaman… Vo pervыx o’rtoqlar, qishloq, eto derevnya…

Bo’lak: 3-“Muzokaralar”

(1-2 daqiqa fonar o’chadi, yana yonadi. Mezanada muallim)

MUALLIM. SHundai, o’rtoqlar! Bizda ijroqum degan, hukumat degan narsa yo’q zdi. Bizda yolg’iz qimorbozlar, boshkesaryaar, yeri ko’p boylar, po’rdoq boybachchalar, xotin-qiz dushmanlari, ozodlik yovlari bor edilar… Ular, bir to’da bo’lib uyushib…

SODIQOV. O’rtoq Abdilahadjon! Vaqtingiz o’tib ketdi. So’zingizni to’xtating, bo’lmasa o’zim to’xtatishga majbur bo’laman!

MUALLIM. Hozir tugataman! Hozir!

OVOZ (pastdan). Zokirjon uch soat gapirdi, muni yarim soat ham gapirtirmaysizmi?

ZOKIRJON. U dokladchi emas.

AZIMJON (ovozg’a). Tek o’tir sen, xom kalla!..

OVOZ. O’zing xom kalla!..

SODIQOV O’rtoqlar! Muallim o’rtoqqa so’zini tugatish uchun yana vaqt beramizmi?

OVOZLAR. Berilsin! Berilsin! Gapirsin! Hammasi haq gaplar. Ros aytadi 6u yigit!

SODIQOV. Gapiring, o’rtoq Abdilahad!

MUALLIM. Men o’zim ham gapirib bo’ldim. Yolg’iz shunigina demoqchimanki, oldimizda yer islohati kabi katta va og’ir bir masala turibdir. Unday qiyin masalalarning holini qimorbozlarg’a topshirib bo’lmaydi. O’rtoqlar! Men bo’ldim! (Kuchli olqishlar).

AZIMJON.. SHoshmay tur, sen tirrancha. Biznikilarga navbat kelganda sen xom kallalarning adabini beradilar. Zokirjon! Bizdan kim gapiradi?

ZOKIRJON. Juma gapirsa kerak endi. Qani o’zi?

AZIMJON (qarab). Ko’rinmaydi (Zokirjonda iztirob)

S0DIQOV. So’z o’rtoq Juma Hoshim o’g’lig’a!

OVOZ. Ana endi Juma o’g’ri gapirar ekan!

AZIMJON. Ana, Jumaga navbat keldi! (Juma mast, tentiraklab keladi).

ZOKIRJON. Fuv chyort! Bunisi ichib kelibdir!

RUSTAM. O’shalar ichirishgan!

AZIMJON. O, xom kalla-ey! Mas bo’lmasa qotirar edi…

ZOKIRJON. Muni gapirtirish yaramaydi (qattig’) Doloy!

RUSTAM. Bu gapirmasin (Rais ko’ng’irok chaladi).

AZIMJON. Muning gapini eshitmaymiz!

ZOKIRJON. Gapirmasin!

JUMA. (mezanaga chiqib, bularga xo’mrayib qarab turadi). Hay, nima deysan sen? Gapirgali qo’ymaysanmi meni? Dadangning arvoyiga… (To’xtaydi), arvoyiga… “pata” o’qib qo’yaman, ha! Nima qildim men senlarga! (Xalqda kulgi, rayosat hay’ati hayron). O’zing “yaxshi gapir, bizni maqta!” deb yer-suv, pul berib o’tirasan-u, endi kelib o’zingni maqtatqali ham ko’ymaysanmi?

AZIMJON. Sen massan, xom kalla!

JO’RA. Masman? Men-a? Bekor aytibsan! O’zing massan! SHu kichkina qishloqqa ham bitta aroq do’koni ochib qo’yibman. Kimning puliga ochildi bu? Senlarning pulingga!.. Xoy, Azimjonboy, sen qancha pul berding, bilasanmi? Bir yarim ming so’m, Rustam akam, xo’jayin, ikki ming so’m berdilar…, Yolg’onmi? Yolg’onmi? Yolg’on de otangning arvoyiga?.. (Tushib Azimjonning yoqasig’a osiladi. Uni ajratib olib chiqib ketadilar).

SODIQOV. O’rtoqlar! SHo’ro saylovini hurmat qilmasdan maslik bilan majlisga kelib, odobsizlik-bezoriliq qilg’on odamlarg’a togishli mahkamalar tegishli jazolarini berarlar. Biz bu voqeaga o’z tomonimizdan taassuf bildirib qo’yib ishimizni davom etaylik. Muzokorachilardan oxirg’i so’z Rahima xolamg’a (olkishlar, ayniqsa xotin-qizlardan, “amaldorlar” orasida asabiyat, besaramjonlik).

RAHIMA (zo’rg’a yurib rayosat ustoli yonig’a keladi). Meni, meni… balanga chiqib gapir demanglar. SHu yerga zo’rg’a keldim, shu yerda gapirsam.

OVOZLAR. Ros! Ros!

RAHIMA. Bu qishloqda bo’lib o’tgan hangomalarning hammasiga men juda odil guvohman, hammasi ko’z oldimda bo’ldi. Bu qishloqda yurish bechorag’a qanday jabru jafo kelgan bo’lsa, hammasidan xabarim bor. Nimaga desangiz yurtga yetgan jabru jafolarning hammasi mening erimdan yetdi. Erimdan!

RUSTAM. Bekor aytibsan! (Rais zang chaladi).

RAHIMA. Erim hamma ishni bir qimorbozg’a, bir boshkesar o’g’rig’a suyanib qildi. Anna o’sha o’g’ri (Azimjonni ko’rsatadi).

AZIMJON. O’zing g’arsan, xom kalla.

RAHIMA. O’sha gaplarning hammasinibir-bir aytib berib hmmangizni bir yig’latayin degan edim. Bo’lmadi. Er o’lgur menga yo’l qo’ymadi. Ezilgan yurtni, sho’rlik dehqonni u yer – bu yerda yoqlab turar edim, erimdan o’lgudek tayoq yedim, manashu holg’a tushdim! Yolg’on! Yolg’on! Ishonmang dehqonlar! Erim sizga desaki, buni urg’on qimorbozlar, deb, ishonmang! O’zi qimorboz, do’sti qimorboz! O’zi urdi meni!.. Bas endi, men gapirmayman! Sizlardan birgina iltimosim bor: burunlari xotin kishini odam demas edingiz… Men o’zim xam o’zimni yarim odam deb yurgan edim… Oxirda, bu zamong’a kelib “Qo’shchi”g’a saylandim. Foydasi ham bo’ldi, natijasi ham ko’rildi. Demak xotinlar xam odam ekanlar! Endi sizdan iltimosim shugina: xotin qam odam, uni qimorboz va o’g’ri amaldorlarning changalidan qutqaring! Qutqaring! Qutqar…ing… (kursiga o’tirib qoladi).

Bo’lak: 4-“Natija”

(1-2 daqiqa fonar o’chib turadi. So’ngra yana yonadi. Xalq o’rnidan turg’on, u yoq-bu yoqqa yurg’on, g’avur-g’uvur gap).
(Bir chekkada)

I-DEHQON. Bizning Rustam aka ro’yxatga kirmay qoldi-a?

UNISI. Zokirjon-chi, Zokirjon! Zokirjonni aytgil!

I-DEHQON. Azimjon qimorboz ham saylanmadi.

I-DEHQON. Xo’jay inlarning hamma tortg’on rejalari unmadi endi.

IV-DEHQON. Reja qoldimi ularda!.. Rasvo bo’lishdi.

II-DEHQON. Ishongan tog’lari Jumamidi? Nima qildi?

I-DEHQON. SHarmandalar qildi lekin!

IV-DEHQON. Qani o’zi!

I-DEHQON.   Qamab qo’ydilar!

IV-DEHQON. Juda yaxshi bo’libdir!

I-DEHQON.   SHunda-yu, qarzdan qutilolmadiq-da.

IV-DEHQON. Bilagimizda kuchimiz bor, uzib yuboramiz…

YuNIS. O’zimizga yer-suv tegadi deding-ku!

I-DEHQON. Unday bo’lsa… (Yana bir chekkada).

I-XOTIN. Yigit o’lgur Jumani qarang! SHu yerda ham yomonliq qildi-a!

QUMRI. Voy, yerlar yutsin uni! Unga tekkandan o’lgan yaxshi emasmi?

PATTI. Voy o’zingizning Hoji bobongiz undan yaxshimi?

QUMRI. Voy aylanay, u o’lgur aroq ichmaydi, og’zi sassiq emas. Undan keyin erta-indin o’lib ketadi… Boshqa bittaga tegib olaman!

SHAROFAT. Qo’ying, gapirmang! Sizni olmasdan burun go’rlarga kirsin, ilohim!

QUMRI. Aylanay sizdan, keling o’sha shirin tilingizdan bir o’pib olay! Abdilahadjon uchun…

SHAROFAT. Qo’ying o’shani, gapirmang!

QUMRI. Voy aylanay, uning gaplarini ko’rdingizmi? Bir osh pishguncha gapirdi. Hamma jim bo’lib, “churq” etmasdan eshitdi. Yurtning hama gaplarini bilib yurar ekan-da. Otanggizning o’rnig’a o’shani saylamasmikan?

SHAROFAT. Boya majlisda aytsangiz bo’lmasmidi?

QUMRI. Voy, bizlar aytsak ham bo’la beradimi?

SHAROFAT. Buvim aytdi-ku…

QUMRI. Buvingiz boshqa-da. Biz bilan birmidi? U amaldor…

SHAROFAT. Bularning zakunida bo’la berar ekan… Eri-xotin bir dedi…

QO’MRI. Yaxshi zakun ekan bo’lmasa…

PATTI. Ana kattalar kelishib yotibdirlar (Yuzlarini yopib chekinadilar).

(Rayosat joyig’a Abdilahad, Sodiqov, Hasanboy, Egamberdi, Xushnazar, Bo’ta, komsomol bolalar, bir necha qo’shchi va batraklar, so’ngra 2-3 xotin, Jo’ra chiqadilar. Hammalari ustol tegrasida tek turadilar).

SODIQOV. (Rayosatning joyig’a kelib zang chaladi. Yana boyog’iday kelib turadi). O’rtoqlar! Yaqin kelinglar! (Hamma siqishib keladi) Saylov tamom bo’lib, SHo’ro saylanib o’tsa ham tarqalmasdan yangi SHo’ro majlisining natijasini kutib turibsiz. Muning sababiga biz yaxshi tushunamiz. Albatta, siz hozirdan bilmak istaysizkim, sizning e’timod qilib topshirg’on ishlaringizni bir prasan ham bajara olmag’an Rustam akaning o’rnig’a kim saylandi deb sizning bu qiziqishingiz to’g’ri. Ijroqum raisi butun idora ishlari uchun javobgar bir odam. SHu uchun uni bilib saylamoq kerak. O’tgan safar nima uchundir bilmasdan Rustam akaga o’xshag’on so’qir, boyvacha, omi va johil boylarni, Zokirjong’a o’xshag’on burung’i mingboshilarning mirzolarini, Azimjon akaga o’xshag’on qimorboz, boy o’g’illarini saylag’on bo’lsangiz… Bu safar toza ko’ngilli kambag’allar, qo’shchilar, batraklarni, yosh va g’ayratli komsomollarni, jamoat ishlarini har narsadan ortiq ko’raturg’on sog’lom fikrli muallimlarni, yangi turmushqa qadam qo’yib kelayotg’on ozod xotin-qizlarni, umr bo’yi xizmatdan boshi chiqmagan qorollarni sayladingiz! Endi men yangi ijroqumni doim ish qilaturg’on uch a’zosini sizga tanitay, munga o’zingiz ham juda intizor bo’ldingiz. Mana: ijroqumning yangi raisi – O’sha Rustam akaning xotini rahima xola (Olqish, rahima xolani taqdim qiladilar) Uning noibi sizning qadron do’stingiz, qirq yilliq mehnat kahramoni Jo’raboy  Azim o’g’li (Olqish, taqdim) Sarkotib: yosh kuchlardan komsomol muallim G’ani Sobir o’g’li! (Olkish, taqdim) Boshqalar aьzo! (Olqish, taqdim),

(Parda tushadi)













TO’RTINCHI PARDA

(Ikki ko’rmnishda)

ARALASHUVCHILAR:


	AZIMJON qimorboz.

	TUXTASIN bo’rdoq. Uning o’g’li.

	ZOKIRJON.

	RUSTAM aka.

	I va II – xotinlar, shaharlik buzuqlar.

	Xizmatkor bola.

	Sodda dehqon. O’rta yashar, arzga kelgan.

	Yosh yigit. Deqqon bola, ish bilan kelgan.

	MIRZA. G’ani Sobir o’g’li.

	RAHIMA xola.

	MATXOLIK boy, novcha, aqmoq, buzuq odam.

	RUSTAM aka.

	Militsioner yigit.

	ADHAMJON.




TO’RTINCHI PARDA

BIRINCHI KO’RINISH

“Alamzadalar”…

Azimjon akaning tashqarisi. Sahn. Katta supa. Yonida mo’miqqa o’tqizilgan chiroq, supa ustiga ko’rpa-to’shak solingan, bolishlar ko’yilg’on. Dasturxonda turli yemaklar… Kechasi xuptondan kechrak. Supada Azimjon bilan o’g’li To’xtasin o’tiradilar. Yosh bir yigit choy quyib o’tiradi.

Majlis: 1

Azimjon, To’xtasin, bola

TO’XTASIN. Ayb o’zingizda, ota, ayb o’zingizda.

AZIMJON. Bekor aytibsan, xom kalla. Bekor…

TO’XTASIN. Hammani “xom kalla” deysiz, aslida o’zingiz xom kallasiz.

AZIMJON. Bay, bay, bay… Kishi o’z otasig’a ham shunaqa gap qiladimi, xom kalla?

TO’XTASIN, Rustam akaning qizi endi qo’ldan chiqdi. Munga kim sabab bo’ldi?..

AZIMJON. Zamon sabab bo’ldi, xom kalla, zamon! Zamonaning oxiri sabab bo’ldi…

TO’XTASIN. Bekor aytibsiz, o’zingiz sabab bo’ldingiz! O’zingiz!..

AZIMJON (achchig’lanib) Hay, xom kalla! Nimaga men sabab bo’laman?..

TO’XTASIN. Siz uxladingiz! Harakat qilmadingiz! Rustam akani ko’rsatishlariga ishondingiz!.. Siz!..

AZIMJON. Astag’firulloh!.. Bu nima do’q, oh xom kalla?! Kimga do’q?! (Tiz cho’nib qarshisig’z o’tiradi).

TO’XTASIN. Senga!.. Senga do’q!! Senga!.. (Bu ham tiz cho’kib qarshisig’a o’tiradi).

AZIMJON. Hay bola, menga o’shqurmag’il. Mening odatim yomon! Bir urib og’darib qo’yaman men!… Ha!

TO’XTASIN. Kim ag’daradi? Senmi? Menmi? Otam bo’lsang ham sendan qo’rqa- turg’on odam yo’q!..

AZIMJON. Astag’firullox!… Hay, hay deyman! (Yoqasidan silkiydi) O’sha buzuqni sen haromiga olib beraman, deb qo’limdan kelganini qildim-ku! Yana nima deysan?

TO’XTASIN. Uni menga olib beraman, deb sira harakat qilg’oningiz yo’q! Yurtning amaldori Rustamboyg’a quda bo’laman, deb harakat qildingiz! Bilaman! Mana, ol endi, katta amaldor bilan quda bo’ldingiz! Erta-indin “islahat” degani kelar emish, qutqarib olsin o’sha Rustam boying!.. Yerlaringni batraklarg’a bo’lib-bo’lib bersa ko’rarsan Rustam akangni! Ko’rarsan Zokirjoningni! Mushtingga ishongansan, sen ahmoq!..

AZIMJON. Hay, menga qara! “Islohat” kelib yer bo’lsa, mening yerimni bo’ladimi? Sening yering yo’qmi? Mening yerlarim seniki emasmi?.. Xom kalla!

TO’XTASIN. Menga yer kerak emas, olaber yeringni!

AZIMJON. Ha, senga yer kerak emas! Senga ming kishidan qolg’on sassiq bir buzuq xotin kerak! Muvollimning qo’ynida yotaberib sasib jiyib ketgan SHarofatni olib bersam bo’larmidi? Ey barakalla, xom kalla!… Bor, senday o’g’lim yo’q! Endi yerlarimni bodroq oladimi. talqon yeladili-olabersin! G’amim qolmadi! Sen xom kallaga yer kerak bo’lmasa, menga ham kerak emas! Men qimordan cho’tal olsam ham kunimni ko’rib ketaman!

TO’XTASIN. Men ham bir ish qilib kun ko’rib ketarman!

AZIMJON. Sen hech qaerdan kun ko’rolmaysan! Sen ochqa o’lasan, xom kalla!

TO’XTASIN. Nimaga? Nimaga ekan?

AZIMJON. Sen hech bir ishga yaramaysan! Mana shu supaga chiqishqa hansirab qolasan-u, ish qilish osonmi? (SHarpa) Tur o’rningdan, Rustam akamlar kelishdi.

TO’XTASIN. Ey, o’sha Rustam aka deganingni ham vujudiga urib qo’yay!.. (Turib hansirab chiqadi).

AZIMJON. O’zingni urib qo’yishmasin, xom kalla. Ehtiyot bo’l! (Bolag’a) Tur, joylarni tuzat (O’zi tushib ketadi, bola tuzata boshlaydi).

BOLA. SHu ham ota-bola bo’ldimi endi? Tavba… Ikovining og’zidan ham it kirib, mushuk chiqadi-ya! U semizi arazlab ketdi, endi… Tavba! Ho’kuzday gavdasi bilan xuddi yosh bolag’a o’xshaydi…

(Azimjon bilan Zokirjon gallashib kiradilar).

Majlis: 2

Azimjon, Zokirjon, bola

ZOKIRJON. Qo’ying, Rustam akangizni so’ramang, U yo bitta-yarimtani o’ldiradi, yo jinni bo’lib qoladi. Alamiga chiday olmasdan, kim ko’rinsa, so’kadi. Ilgari kuni bir-ikkita qishloq bolalarini so’kkan ekan, ular toza tutib olib urishibdi…

AZIMJON. Tek yursa bo’lmasmikan? Ko’cha-ko’yda “ayuxannos” tortib, so’kib yurishda nima foyda bor? Qo’lingdan kelsa, xilvatda tuzla! Xilvatta, ey xom kalla!..

ZOKIRJON. Endi xilvatning ham foydasi yo’q. Tuzlasa bittani tuzlar, ikkinchisini tuzlar… Qolg’onlari ishini qilib ketaveradi. Qaytag’a odam o’zingni nobud qilasan.

AZIMJON. SHoshma, Zokirjon! Aroq ichasanmi, bo’zami yo toza qimiz bor, undan ichasanmi?

ZOKIRJON. Aroq, bo’za degan narsalar odamni kayf qildiradi. Kayf bo’lg’onda bitta-yarimta nozanin bo’lmasa bo’lmaydi… Qimiz beravering… (Bola turib chiqadi).

AZIMJON. (o’ylab). Nozaninning ham maslahati topilib qoladi, xom kalla.

ZOKIRJON (sirli). Bormi?

AZIMJON. Birovnikida bittasi bor, yotibdi. Sen bir enlik xat yozsang, bolani yuborib ko’raman.

ZOKIRJON. Kimga?

AZIMJON. Yoz, ol qalamingni, Qurbonali hojiga yozasan, xom kalla. Unikida ikkita shaharlik tannoz uch kundan beri yotibdir…

ZOKIRJON (xursand), Qanday qilib? (Qalam, kog’oz oladi).

AZIMJON. SHaharda ularni qisg’ong’a o’xshaydi… Bu yerga chiqibdirlar… Qurbonali hojining ana bu Abdulhay degan xom kalla o’g’li, shaharlik, bir bazzoz bilan birga soyavon aravada olib chiqibdir…

ZOKIRJON. SHaharlik bazzoz bo’lsa, Abdulhay o’zi bo’lsa… Qanday qilib yozamiz?

AZIMJ0N. SHaharlik bazzoz kecha qaytib ketdi, xom kalla. Abdulhay o’zi chorbozarda, hojining o’zi qari odam, xursan qilolmay yotibdir… Yozayotibsanmi? SHoshma! O’z otingdan yozma, muvollimning otidan yoz (Yaxshi bo’ladi, xom kala! Muvollim hozir amaldor, “jon” deb yuboradi.

ZOKIRJON. Bu yaxshi fikrku-ya, lekin muallimning xatig’a o’xshata olarmikanman? SHoshmang! (yonidan bir xat oladi) SHoshmang, shoshmang! Qani ko’raylik (Yoza boshlaydi). “Hurmatli Qurbonali boyg’a. Salom… Ijraqum rayosat a’zosi muallim Abdilahad jondan yetib ma’lum bo’lsinkim, havlingizdagi shaharlik mehmonlarni mana shu xatni olib borg’an boladan jo’natib yuborg’aysiz. Aks holda javobgar bo’lasiz, deb Abdilahad qo’lim qo’ydim”. Bo’ldi, mang! Originalniy bo’ldi! Muallimning xatig’a ancha o’xshadi. U chol muni bilmaydi.

AZIMJON. Ketidan g’alati tomoshalar ham chiqadi, xom kalla! Bu xatni hojidan qaytarib olib, gazetga yuborasan! Oladimi?

ZOKIRJON. Oladimi-ya? Oldirish kerak. SHunaqa ishlardan 4-5 ta bo’lsa, yana bir komissiya yana, bir saylov-da…

AZIMJON. (bolaga). .Ha, anavi katta havli bilan o’tib Qurbonali hojig’a mana bu xatni ber. Mehmonlarini senga qo’shadi, yetalab kelasan, xom kalla! Tuzukmi? Havlidan olib o’t! “Kimlar chaqirdi?” deb so’rasa, “yurtning ulug’lari” degin… Ishondingmi, xom kalla?

Majlis: 3

Azimjon, Zokirjon

AZIMJON. Ish sara bo’ldi, xom kalla. Aroqni olib chiqa beraymi?

ZOKIRJON. Bo’ladi. SHoshmang, bitta-yarimta qimiz ichib turay… Xo’jayin kelsin. Haligilar ham kelishsin,

AZIMJON. U Rustam xom kallang keladimi? Yo’qmi?

ZOKIRJON. Albatta keladi. U guzarda qolib edi.

AZIMJON. SHu Rustaming, xom kalla, o’zini bekordan-bekorga urintiradi. Amaldan tushgan bo’lsa, hali-hozir yerlarini ekdirib yeb yotibdimi? Xudoga shukr 1-2 yuz tanob yeri bor. Qo’sh ho’kizlari bor. CHorakorlari bor (Qimiz beradi).

ZOKIRJON. Unaqa behuda so’kishlaring o’rnig’a shu kundan harakat qilib, o’sha chorakorlarning ko’nglini olmoq lozim edi. Yer o’shalarga qolsa ham xo’jayin to’q yurardi. (Qimiz ichadi).

AZIMJON. Ha, albatta (SHarpa). Birov keldi (qarab) Rustamning o’zi… (Turib chiqadi. Bir ozdan so’ng Rustam bilan kiradi). Ha, Zokirjon ham shu yerda, seni kutib o’tiribdir, xom kalla!

Majlis: 4

Azimjon, Rustam, Zokirjon

ZOKIRJON (o’rnidan turib). Ha, xo’jayin. Keldingizmi? (Rustam jim) Qani, bu yoqqa o’tiring! (Rustam jim, bir chekkaga o’tiradi) Xo’jayin, bu yoqqa o’tiring!

RUSTAM. O’tiraber.

AZIMJON. Ko’p g’am torta berma, Rustam. O’t bu yoqqa, to’rga (Rustam jim) Bu nima qilganing, xom kalla!

ZOKIRJON. (Azimjonni imlab chaqiradi). Tez aroqni olib chiqing, ana ular kelguncha xo’jayinni tayyor qilmasaq bo’lmaydi. SHunday o’tirib olsa, bazm buziladi (Azimjon tezda ketadi) Xo’jayin! Yuqoriroq o’tiring. O’zingizni “ha” deb urintiraberishingizdan nima foyda chiqadi? Dunyoning ishi shu-da.

RUSTAM. Ey, dunyongizning yetib borg’on joyig’a!.. Dunyo emish! Olaber dunyo kerak bo’lsa! (Azimjon indamasdan kirib, aroqni Zokirjonga beradi).

ZOKIRJON. Xo’jayin, mana muni iching. Ko’nglingiz ochiladi.

RUSTAM. (biroz olmay turadi-da, so’ngra birdan oladi) Mayli, ber, hozir mundan boshqa do’stim qolmadi… (Ichadi) Yana ber! Beraver endi (Bir-bir ketin 3-4 piyolani ichadi) Uf! … Yeydig’on narsang bormi, hoy xunpar! (Azimjonga)

AZIMJON. Nima xohlaysan, Rustam?

RUSTAM. (Dasturxon yonig’a cho’ziladi). Olib kelaber topg’aningni, Zokir! Ko’zidan! Nima xohlag’animni bilasanmi?

ZOKIRJON. Bilaman, ho’jayin!

RUSTAM. Aroq topgan xunpar narigisini ham topadi-da (Birdan qattig’) Yo’qmi?

ZOKIRJON. Unisini uy egasi biladi-da, xo’jayin!

RUSTAM. O’chir chirog’ni! Eyg xunparlar, deyman!

AZIMJON. CHirog’ yoqilg’on emas, Rustam!

RUSTAM. Nimaga bo’lmasa, o’zing ichmaysan?

AZIMJON. Men ham ichayotibman, xom kalla!

RUSTAM. Zokir! Agar shu kechag’a ov topg’on kishi narigisini ham topmasa, o’zining ichkarisidan bittasini sudrab chiqamiz!

AZIMJON. (bir olayib oladi) Ha, bo’libdir! Rahimani olib kelamiz!

RUSTAM. (musht bilan Zokirjonni uradi kattig’). Gapirma uni!.. O’ldirib tashlayman!… Uv!.. Ber oqidan! Oqidan ber!..

AZIMJON. (mast bo’la boshlaydi). Endi so’z… endi… so’z…

ZOKIRJON. (mast). Endi so’z… Ijroqum hisobini… hisobini tinglamoq uchun… dokladchik… starshiy aksakal… podumaeshь!… Rustamboy Dostonboy o’g’lig’a… Doston tovarish, vinovat, vinovat t.e. Baev gapiroladi…, nu govori Rostanbaev… Hisob… Hisob…

RUSTAM. Hisobingning otasining arvoyiga…

(Ko’shiq)

Quchog’ingga kirmay dod deysan,

Do’lanam, shoxim hoy-hoy!..

Hoy, hoy, hoy…

Quchog’ingda… SHarofat… dod, voy!..

RUSTAM. (patnisga mushti bilan urib baqiradi, Qani SHarofat!.. SHarofat!.. Pichog’imni ber!.. Ber pichog’imni;.. (Yonidan pichog’ini oladi) SHarofat!.. SHarofat!..

ZOKIRJOK. O… SHarofat! Muvollimning quchog’ida… SHarofat, milыy moy SHarofat!..

RUSTAM. (pichoq bilan boshig’a uradi). Mana SHarofat! Mana!.. Ol!.. (Bola bilan ikki paranjili xotin kirib keladi)

Majlis: 5

Burungilari, ikki xotin, bola

BOLA. (kirib). Mana, mehmonlar kelishdi! (Jim)

I –XOTIN. (kirib). Voy o’la qolay!

II-XOTIN. (kirib). Voy, bu nimasi! Men bu yerda turolmaymai, ketaman!

I-XOTIN. SHoshma! Nimadan qo’rqding? Mas odamlar! Nimasidan qo’rqasan?.

II-XOTIN. Pichog’ini qara! Bolishni teshib ketibdir.

I-XOTIN. Bo’lsa bo’lar. Unaqa ishlarni kam ko’rganmizmi! Bolishg’a botg’on pichoq odamga botmaydi. SHoshma, u pichoqni olib berkitib qo’yamiz! Hali, bola, bor pichog’ni olib berkitib qo’y! (Bola borib oladi).

AZIMJON. Kimsan?

BOLA. Men mehmonlarni olib keldim (pastga tushib pichog’ni yerga tashlaydi).

AZIMJON. Mehmonlar? (Qaraydi) Kelinglar! (Rustamlarga) Tur, hoy, Rustam! Turing, Zokirjon! Tur, hoy xom kallalar! Mehmon keldi!

RUSTAM. (boshini ko’tarib). Mehmon! Qani?

ZOKIRJON. (o’rnidan turib indamasdan mehmonlarg’a qarab boradi). Assalom aleykum! (Egilib salom qiladi. Xotinlar kuladilar. To ularning yonig’a borguncha o’ndan ko’p-ta’zim bilan salom qiladi). Keling, oyimlar! Hush kelibsiz! Ko’zingizdan akangiz, hammangizning!.. Qani yuring! (Etalab olib chiqib, 1-xotinni Rustam akaning yonig’a o’tqazadi). O’tiring, ko’zidan! Bu kishi bizning xo’jayinimiz… Katta amaldor… (Ikkinchisini o’z oldig’a o’tirg’izadi). Siz, ko’zlaridan… men bilan o’tirasiz. Kayf qilamiz! Bazm qilamiz! Ishrat!.. Azimjon! Sen xizmat qil! Olib chiq kabobingni! Bo’l! (Azimjon hayron, qotib turadi, bola chiqadi) Bor, dedim!.. (Sekin tusha boshlaydi) Tez bo’l!..

AZIMJON. Bola, ho bola! Qaerdasan? Bola, bola!..

RUSTAM. Hoy, kim bor?.. Ko’nglim o’rtanadi!..

Quchog’ingga kirmay turib dod deysan (ey yor-yorlarim)

Quchog’imni ochib qo’ydim, kelsang-chi (ey yor-yorlarim)

I-XOTIN. Voy, bu nimasi, darrovla-ya? Qo’ying!.. Qo’yib yuboring!

RUSTAM. Kimsan? (Qarab) Kim? Kim bu? Rahima?… yo’q… Boshqa! (Mahkam quchoqlaydi).

I-XOTIN. SHoshmang! SHoshmang deyman! Tanishaylik… Biroz gaplashaylik… Nima bu birdaniga osilish?

RUSTAM. (o’pib yuborib dastarxondan bir narsa oladi-da yendi… Yana bir narsa olib xoting’a beradi) Mang… Men Rustam Dostonboev… Men selьispolkom. Bildingizmi? Mana, tanishdik… Siz kimsiz?

I-XOTIN. Men mehmonman.

RUSTAM, Qaerlik mehmon?

I-XOTIN. SHaharlik.

RUSTAM. SHaharlik? O!.. Aylanib ketay shaharlik bo’lsangiz! SHaharlikka qurbon bo’lsin qishloqi-ey… (Yor-yorlarim)

(Elkasiga qo’lini tashlaydi) Ayting! Ayting! (Bu orada Zokirjon ikkinchi xotinga 1-2 piyola ichirgan bo’ladi).

II -xotin (qo’lidag’i piyolani 1-ichiga uzatib). Ma, manavuni ich!

I-XOTIN. Sen o’zing ichdingmi?

II-XOTIN. Men uchtani ichdim…

I-XOTIN (olib ichadi). Quy bo’lmasa, menga ham! (Yana ikkitani ichadi) Quy, sendan qolsam jalab bo’lay… (Yana birini ichadi.)

II-XOTIN (bir piyola mayni o’rnidan turib kelib, Rustam akaga tutadi). Qani, taqsir, ichsinlar!

RUSTAM (unga qarab). Qaydan! Kimsiz o’zingiz?

II-XOTIN. Mehmon!

RUSTAM. Mehmon! Buningiz ham mehmon! Siz ham mehmon! SHoshmang! (Dam unga, dam bunga qaraydi-da, mayni tez olib ichadi. So’ngra piyolani yerga tashlab, ikkinchiga osiladi. Uni yorga yotqizadi. Zokirjon irg’ib o’rnidan turadi-da, Rustam akaga osiladi, kuchi yetmaydi, birinchi xotin bilan birga tortib turg’izadi. So’ngra ikkinchini o’zi bilan bir cheknaga ketadi. Rustam o’rnidan turib, tez boradi-da, Zokirjoini bir tepib, supadan ag’daradi, so’ngra o’zi ikkinchi xoting’a yopishadi. Zokirjon ungacha turib kelib, Rustam akaga yopishadi. Rustam uni mahkam kuchoqlab yerga yotqizadi, so’ngra tizzalarini uning ko’ksiga qo’yib turib, Zokirjonni bug’adi. Zokirjon “hiq-hiq” qilib tipirchilanib, titrab-qimirlab tek bo’ladi. Xotinlar bir chekada qo’rqib turadilar. Rustam ak o’rnidan turadi-da, sekin xotinlarg’a qarab yura boshlaydi. Xotinlar zinadan yugirib tushib qochadilar. Rustam aka quvalamoq uchun zinadan yugurib tushmakchi-da, “gurs” etib pastga yiqiladi. Sahna shu bo’yicha biroz bo’sh qoladi. Birozdan so’ng ichkaridan “dod” ovozlari chiqadi. So’kishlar, baqirg’on tovushlar eshitiladi.  So’ngra oyoq sharpasi kelib, sahnaga yugurganicha Azimjon aka kelib chikadi, uning yaktaklari yirtilg’on, baьzi joylari qon, Orkasidan ko’lida pichoq, xalloslab To’xtasin chikadi-da, zinaning yonida Azimjon akaga pichoq soladi. U ham gursippab yiqiladi. Bir chekkadan haligi II-xotinning boshi ko’rinadi. To’xtasin ularga qarab qo’rqinch kepatada tikilib koladi).

(Parda tushadi).

TO’RTINCHI PARDA

IKKINCHI KO’RINISH

SO’NGGI UCHRASHISH

Jamoa ijroqo’mining binosi. Eski mehmonxona mahkamaga aylantirilgan. Duvolda rahbarlarning suratlari. Turli plakatlar, ba’zilari ko’chib ketib osilib qolg’on… Duvolg’a suyalgan bir bayroq ham turibdi. Bir burchakda bir bog’ “isiriq” ham bor… Bir ustol raisga, bir ustol mirzaga. Ikkalasi ham g’oyat sodda ustollar. Ustollar orasida bittadan “tabarat”, bir yoqda kelganlar uchun ikkita uzun “yog’och esha”.

Rais ustoli ustiga-duvolg’a xunuk va qo’pol xat bilan “jamoat ijroqum raisining joylaridur”, mirza ustoli ustiga esa “jamoat ijroqum sarkotib joylaridur” deb lavhalar osilg’on… Bir necha har xil shiorlar ham bor. Uyda ikki erkak o’turadi: biri o’rta yoshlar bir dehqon, maxsichan, yana biri yosh bir yigit, arzga kelganlar.

Majlis: 1.

Arzga kelgan ikki dehqon.

DEHQON. Bolam, bu mahkamaniig mirzasi qaerg’a ketdi?

YIGIT. SHu yerda, bir ish bilan guzar tomong’a ketdi. “Siz o’tirib turing. Hozir kelaman”, deb chiqib ketdi. Kelib qoladi.

DEHQON. Sen qachon kelib eding, bolam?

YIGIT. Men ham sizdan ozg’ina burun kelganman.

DEHQON. Hali, 2-3 kun yotarmiz, bolam?

IIGIT. Nimaga?

DEHQON. Utgan yil bu mahkamaga bir ishim tushib edi. Uch kun kutib yotg’onman…

YIGIT. R os, o’tgan yil shunday edi, endi tuzalib qolg’on bo’lar. Yangilar uncha kuttir- maydilar.

DEHQON. Unday bo’lsa, durust. Biz kambag’al odam. Ekin-tikinimiz bor. Tez-tez xabar olib turmasak bo’lmaydi. (Mirza kiradi. Yigit o’tira beradi Dehqon o’rnidan turib salom beradi).

Majlis: 2

Mirza, yigit

MIRZA (kulib). O’tiring, tog’a. Bu zamonda undaqa o’rnidan turish yo’q. Hamma baravar (Dehkon u yoq-bu yoqqa yilanlab qarab, bu nima degani? “Rostmi” deganday qilib yigitga qarab, so’ngra yigitni o’tirg’anini ko’rgach, sekin o’tiradi). Xo’sh, qaysi biringiz avval kelgansiz?

YIGIT. Men.

MIRZA. Ha, ros. Sen avval kelib eding. Yaqin kel bo’lmasa (Yigitga biroz karab turg’och) To’xta, o’rtoq. Sen-ku yoshsan. Avval mana bu tog’amni jo’natib yubormasam bo’lmaydi.

YIGIT. (bo’shang). Bo’ladi.

MIRZA. Ha, shunday bo’lsin, o’rtoq. Qani, tog’a, berirak keling.

YIGIT. Men chiqib, tashqarida suv-puv ichib tursam bo’ladimi?

MIRZA. Albatta bo’ladi. Men o’zim chaqiraman (Sekin chiqadi).

Majlis: 3.

Mirza, dehqon.

MIRZA. Qani, tog’a, bu yoqqa keling!

DEHQON. (sekin o’rnidan turadi). Xo’p, taqsir.

MIRZA. Taqsir demay gapirabering. Taqsir zamoni o’tib ketdi.

DEHQON. Nima deyin bo’lmasa, bolam!

MIRZA. Mirza deyavering, mirza.

DEHQON. Xo’p, eshoni mirza, xo’p.

MIRZA. Eshoni nimaga kerak, eshon? To’g’ri “mirza” deya bersangiz bo’lmaydimi!

DEHQON. Xo’p, mulla, xo’p… Endi biz o’rg’onib qolg’onmiz-da.

MIRZA Xo’sh, nimaga keldingiz

DEHQON. Jindak arzim bor edi.

MIRZA. Xo’sh, qani, nima to’g’risida?

DEHQON. Zaifam bilan jindak janjalimiz bor edi. Hayr siz bor ekansiz, bu eshoni aminning o’zlarimikan, deb qo’rqib kelib edim…

MIRZA. Nimaga u kishidan qo’rqasiz?

DEHQON. Eshoni amindan…

MIRZA. To’g’ri “Rais” deb gapirsangiz-chi! Aminlar zamoni o’tib ketdi…

DEHQON. Xo’p, xo’p eshoni raisdan qo’rkqanimizning sababi shuki, endi u kishi ham qanday bo’lg’onda ham ayol emaslarmi, ayollarning tarafini tutib ketarlarmikan deyman-da.., O’zimiz kambag’al bebuzat odammiz. U kishini xursan ham qilolmaymiz. (Sekin). Ozg’ina bir narsa topib kelib edim, u kishining o’zlariga bersemmi, yo sizga bersam siz berib qo’yasizmi? (U yoq-bu yoqka qarab yana ham sekin). Yo… o’zingiz olib to’g’rilab bera qolasizmi?

MIRZA. (qah-qahlab kuladi, dehqon qo’rqib ketadi). Voy bechora sodda odamlar-ey… Pora qonlaringizgacha singishib ketgan-da… Xayr, mayli, nima qilayliq, asta-sekin kurashib borib yo’qatamiz-da, ayb sizda emas!

DEHQON. (avval hayron, qo’rqib turg’on edi, so’ng so’zda sevinadi), Ha, taqsir, bizda ayb yo’q. Ayb xotinlarda!

MIRZA. Yo’q, tog’a, men uni aytganim yo’q. Arzingiz xotin janjali bo’lsa, uni raisning o’ziga aytasiz. Birozdan keyin u ham kelib qoladi. O’tirib turing…

DEHQON. O’zingiz to’g’rilab bersangiz yaxshi bo’lar edi, mening ko’nglim asti ishonmaydi…

MIRZA. Nimaga ishonmaydi? Bizning rayisimiz shunday xotinki, erkak-xotin, yosh-qarini sira ajratmaydi, hammasini bir ko’radi.

DEHQON. Endi, ishqilib, u ham ayol-da… (Sekin borib burung’a joyig’a o’tiradi. Mirza borib tashqaridan yigitni chaqiradi). Qani, kel, o’rtoq!

Majlis: 4.

Yigit, dehqon, Mirza

YIGIT. (to’p-to’g’ri ustol yonig’a borib to’qtaydi, o’zini dadil tutadi). Menga “nikoh pata” kerak.

MIRZA. O’zinggami?

YIGIT. Ha, o’zimga.

MIRZA (uni xo’p qarab). Ha durust, o’ylasak bo’ladi. Qiz qaerda? Nega u kelmadi?

YIGIT. Necha marta keladi? U bu kun erta bilan kelib olib ketgan…

MIRZA. Bu kun erta bilan? Mening esimda yo’q. SHoshma, oti nimaydi?

YIGIT. Otini kim biladi, deysiz!

MIRZA. Nimaga bilmaysan?

YIGIT. Onam biladi uni… Odat shu-da!

MIRZA. Bu gaping ham ros. Bizning xalq tug’ilg’on yilini ham bilmaydi. SHoshma, daftarni qaray.

YIGIT (shoshib qoladi, so’ngra o’zini o’ylab). Menga qarang! Siz bu kun mahkamada yo’q bo’lib ham turdingizmi?

MIRZA. U nima deganingiz?

YIGIT. Ishni tashlab, boshqa biror joyg’a, jildingizmi deyman?

MIRZA. Ha, erta bilan yo’q edim. Raisning o’zi bor edi.

YIGIT. Ha, balli. Qiz o’shanda kelgan. Ruxsatni ham raisingizdan olib ketgan.

MIRZA (biroz o’ylab). Xayr, kelganda o’zi aytar. Otingiz nima?

YIGIT. Otim Matkarim hoji Madrayim o’g’li.

MIRZA. Hojimisan? SHunday yosh turib-a?

YIGIT (biroz qovshab oladi). Yo’q… Yoshlig’imda amakim bilan borg’onman…

MIRZA. yoshing?

YIGIT. 22.

MIRZA. (yozib turib). Qo’l qo’yishni bilasanmi! YIGIT, Yo’q.

MIRZA. Barmoq bosasan. Bir so’m ber.

YIGIT. Mana! (Beradi) Qaerg’a barmoq bosaman?

MIRZA. Mana bu yerga. (Bosadi), Mana, pattang. (Yigit chiqa boshlaydi). Xotiningga jabr qila ko’rma! SHo’ro hukumati unga yo’l qo’ymaydi!

YIGIT. (Juda sevingan, chiqa boshlandi). Albatta-albatta. (Qarshidan, Rahima xola kirib qoladi-da, yigitni to’xtatadi).

Majlis: 5.

Ular, Rahima xola

RAHIMA. (kirib keldi). to’xta. nima u ko’lingdag’i? (yigitning rangi o’chib ketadi chetadi).

YIGIT. (zo’rg’a). Nikoh pattasi…

RAHIMA. Qani, ko’ray-chi? (Zo’rg’a beradi). Nima? Matkarim hoji Madrayim o’g’li? 22 yashar? O’?

YIGIT. Men…

RAHIMA. Sen? Ha, o’g’ri, muttaham! O’tur! (Yigit qaltiroq boskon, o’tiradi. Mirzaga). Siz, yaxshi yigit, surishtirmay-netmay beraverasizmi?

MIRZA. Qizg’a o’zingiz beribsiz-ku?

RAHIMA. Qaysi qizg’a?

MIRZA. Muning olaturg’on qizig’a.

RAHIMA. Kim ekan muning olaturg’on qizi!

MIRZA. O’zingiz bilasiz.

RAHIMA. Men qaydan bilay? Yozib olg’on siz emasmisiz? Bu kun men hech kanday qizg’a “Nikoh patta” berganim yo’q. Bu – bir, undan keyin men sizning daftar ^ishingizga aralashmoqchi emasman, bu–ikki, uchinchi–bu muttaham, o’g’ri Matkarim hoji emas, bu–uch!

MIRZA. Nima deysiz? Bu kim bo’ldi, bo’lmasa?

RAHIMA. Bu–bir muttaham, o’g’ri! Sizni aldabdir. Ko’zingizni kattarak oching. So’rangchi qani mundan: olaturg’on qizining ismini aytarmikan?

MIRZA. So’radim, “Bilmayman, onam biladi”, dedi.

RAHIMA. Yolg’on! Agar aytsa, “siz” “Nikoh patta” bermas edingiz.

MIRZA (hayron). Nega? Nima gap o’zi bu?

RAHIMA. Qiz–o’zimizning Qumri. Yaqinda bizning Bo’tako’z bilan to’ylari bo’laturg’on…

MIRZA (bo’ladi). Ha, ha, bilaman! Bilaman!

RAHIMA. Qizning o’gay onasi uni o’zining amakisiga–Matkarim hoji degan xasis, baxil, 80 yashar cholg’a bermakchi edi. SHu niyatlariga yetmak uchun mana bu o’g’rini ishga solibdirlar. SHoshmang, men bu bolaning adabginasini beraman! Siz xotin-qizlarni tanimaysiz. Qizlarning ota-onalari boshqa qizni ham o’z qizlari qilib keltiraberadilar. SHu uchun mundan keyin hech kimga mening ruxsatimdan tashqari “Nikoh patta” bermang! (Hamma hayron).

YIGIT (yig’lamsirab). Rahima xola, menda ayb yo’q. Otam boshliq mahallaning hamma kattalari menga osilishib, unamag’animg’a ham qo’ymay yubordilar. Ellikboshi o’zi “Rahima xolaning yo’g’ida kirib mirzasidan qildirib ol”, dedi.

RAHIMA. Bilamiz. Bilamiz. (Mirzaga). Siz ellikboshining, o’sha mahalla kattalarining, bu muttahamning nomlarini yozib oling. O’zim to’g’rilayman. Tur, borib hammasini aytib ber! (Yigit darrov mirza yonig’a boradi, ular gallasha boshlaydi. Dehkong’a). Qani, tog’a, sizning nima ishingiz bor?

DEHQON. (qul qovushtirib, egilibran qarshisig’a keladi). Mening arzim, taksir…

RAHIMA. O’turib bemalol gapirabering. Undan keyin “taqsir”ni ham qo’shmang.

DEHQON. (zo’rga o’tiradi, kursiga o’rnasha olmaydi, Rahima xola gapirgan vaqtlari- da o’rnidan biroz-biroz turib oladi. U kulib qo’yadi). Taqsir…

RAHIMA. Yana “taqsir”mi?

DEHQON. Yo’q, taqsir… (Kuladi).

RAHIMA. Xayr, gapirabering.

DEHQON (yig’lag’onday bo’lib). Zaifam meni tashlab chiqib ketmakchi bo’ldi.

RAHIMA. Nimaga? (Bu vaqtda yigit ishni bitnazib chiqib ketadi. Mirza bularning gapini tinglay boshlaydi).

Majlis: 6

Dehqon, Mirza, Raqima

DEHKON. Bilmasam… Xotin kishining ko’nglini xudodan boshqa kim biladi, taqsir?

RAHIMA. SHunaqami? (Pauza). Ehtimol, urib-so’kkan bo’lsangiz, usti-boshig’a, ovqatig’a qaramagan bo’lsangiz, qizi bo’lsa, xohlamag’on odamg’a bermakchi bo’lsangiz…

DEHQON (Mirzaga) Eshoni mirza, aytmadimmi axir: ayol kishi ayolning tarafini ola beradi. Mana, gaplarini qarang! Ayolimni menga da’vo qildirmoqchi bo’ladi… O’zingiz to’g’rilab yuborganingizda yaxshi bo’lar edi…

MIRZA. Rayisning aytgan ishlarini siz kilg’onmisiz? Yo’qmi?

DEHQON. O’lay agar qilg’on bo’lsam…

MIRZA. Unday bo’lsa, rayisdan koyimasdan bo’lg’on gapni aytib bering.

DEHQON. Qanday aytaman? Men aytolmayman… (Boshini yerga egadi).

MIRZA. Bu kishi aytadiki, men deydi, xotinimg’a dedi, rayisning aytganlaridan hech bittasini qilg’onim yo’q, dedi. Qasam ichadi, qarg’anadi.

RAHIMA. SHunaqami, tog’a?

DEHQON. (zo’rg’a). SHunday, taqsir…

RAHIMA. Unday bo’lsa, xotiningiz nimaga chiqaman, deydi? O’zingiz nima deb o’ylaysiz?

MIRZA. Gumonim bor-u, taqsir… Qiniy-da… Kambag’alchilik… Islohatdan endi picha yer tegarmikan, deb turibman. Hali, juda kambag’alman, taqsir… Yaxshi yeb, yaxshiichib, boy bo’lg’on… o’shanda tegmakchi emish dedimi…

RAHIMA. Muni qaerdan bildingiz?

DEHKON. Endi. taqsir, qiyin-da… Xotin o’lgurning jindak husni bor… Boyroq odamlar ko’p xaridor bo’lib, yo’ldan ko’p urishadi. Xotin kishi-da, taqsir… Erning qadrig’a yetmasdan davlatga uchadi-ketadi.

RAHIMA. Bo’ldi, bo’ldi. Ellikboshingiz kim?

DEHQON. Mirzaga qaraydi. Aytaberaymi?

MIRZA. Qo’rqmang, aytabering.

DEHQON. Ana u Madrayim oqsoqolning o’g’li Qo’chqor… “Qo’chqor go’shna”, deyishadi…

RAHIMA. Ha… Go’shnami? Bilaman, bilaman.

MIRZA. Men ham bilaman, uzuqora odam.

RAHIMA (keskin). Bo’ldi! Borabering, yanagi shu bu kunga keling. Oqibatini aytaman. Xotiningizni chaqirtirib, o’zim gaplashaman. Albatta, to’g’rilaymiz, xotirjam bo’ling (Mirzaga). Siz bu kishining otini, joylarini yozib qoling. (O’zicha). Bizning xotinlar zamonni- tushunmaydilar, ularga tushuntirish lozim. (Qog’ozlarni axtarish bilan ovora. Mirza dehkondan ba’zi narsalarni so’rab yozib oladi). Mana bu tunov kungi ariza… Yana qaytib kelibdir, egasiga bildirish kerak. (Yozadi)… Bildirish… (Dehqon chika boshlaydi). Ketdingizmi, tog’a? Borabering, xotirjam. Agar xotiningiz sizni kambag’al deb chiqmoqchi bo’lsa, xato qiladi. Zamon–kambag’alniki! (Dehkon chiqadi).

Majlis: 7

Mirza, Rahima, so’ngra Matholikboy

RAHIMA. Bu odamning ishini o’zim to’g’rilayman. CHinakam kambag’al. Erni tashlab boyg’a tegmakchi bo’lg’on ahmoq xotinlar ham bor… Ular bilan, mana biz, xotinlar o’zimiz gaplashamiz!

MIRZA. Juda sodda odam ekan, bechora… Qarang, hech kimga ishonmaydi.

RAHIMA. SHuning uchun aytaman-da, muning gapida yolg’oni yo’q. (Eshikdan mo’ralab, lekin salomni “kir” bilan berib, Matholiqboy kiradi. Vaqgi chog’ ko’rinadi).

RAHIMA. Keling, boy!

MATHOLIQ. Keldik. Qalaysiz, eshoni amin? (Eshakka o’tiradi). Yurtni so’rab yotibsiz? Bolshovoyning haqig’a duoni quyuq qilib yotqondirsiz?

RAHIMA. Ha, ishimizni qilib yotibmiz. Bolshovoyni duo qilish, albatta, bizning ishimiz, sizning ishingiz emas. Siz qarg’aysiz, biz olqaymiz. Birorta arzlaringiz, gap-mapingiz bormi? yo… burung’i odatingizni qilib laqillashgani kirdingizmi?

MATHOLIQ. (o’rnidan turib boradi-da, Rahimaning ro’parasiga, yaqinig’a o’tiradi). Rahima, senga jindak gapim bor. (Sekin gapiradi. Mirza yozish bilan mashg’ul). O’zing ancha qarib qolsang ham ravnaqing joyida… (Rahima hayron, tinglaydi). Ancha yosh juvonlarni yarim yo’lda qo’yasan… Qalaysan? Zerikmay, xafa bo’lmay yuribsanmi? Biz taraflarga munday birpasli asir qilib, yo… shomlashib borib ham qelmaysan… (Rahima endi angladi, biroz kula boshlaydi). Xursandlik qilishardiq… Sen, mana bunday mansablarga yetding… Muning qadrini bilgil-da… Uncha-muncha ayshu ishratni ham aralashtirib turg’il-da… Ering yo’q… Yolg’izsan… Odamning rahmi keladi, axir… Bu Rustam noinsof seni ko’p qiynadi… Sen agar meniki bo’lsang bormi, he-he boshimg’a ko’tarar edim, boshimg’a… >

RAHIMA. (kuladi) Ish ko’p, Matholik aka… Vaqt yo’q… Bo’lmasa, ko’ngul o’lgur intiladi-ya…

MATHOLIQ (sevinib ketadi). Ha, albatta. Ko’ngil shunaqa uynaqi narsa bo’ladi… Uni “ha” deb siqib ushlashning ham ma’nisi yo’q… Munday bir…

RAHIMA (Mirzaga birdan) Siz eshikka chiqib jindak aylanib turing. Men o’zim chaqirib olaman! (Mirza kizik-qiziq qarab, sekingina “xo’p” deb chiqadi).

Majlis: 8

Matholiq, Rahima

MATHOLIQ. (juda hovliqqan). Umur degan narsa besh kunlik… O’tadi-ketadi. Ish deb o’zingni siqib o’ldirasanmi? (Yana yaqinlashadi).

RAHIMA. SHunda-yu… men ancha qarib qoldim… Erga tekkan qizim bor… Menga kim qarar edi, deysiz?

MATHOLIQ. Rahimaning bir qo’lidan ushlaydi, uning yana bir qo’lidan qamchi o’ynaydi. (Ie.. qiziq ekansiz, shamollashib menikiga kel, o’zim shunday xursand qilayki, sen hayron qol! Sen yoshsan, sen shunday bazm berasanki, o’sha ko’rnamak Rustam bilmaydi xolos). Tong otib, kun chiqquncha seni xursand qilib,  yashartirib yuboraman…

RAHIMA. SHunday deng! Xo’p bo’libdir! Hali bu ataylab shuning uchun kelib edingizmi?

MATHOLIQ. Albatta… Bo’lmasam-chi?

RAHIMA. Ataylab-a?

MATHOLIQ. Ha, ataylab!

RAHIMA. Mana, bo’lmasa sizga! (Qamchi bilan savalay boshlaydi). Mana, mana!..

MATHOLIQ (bir necha kamchi yegach, irg’ib turadi-da, orkag’a chekiladi), Hay, hay! Rahima… Rahima! bu nima qilg’aning? Rahima!..

RAHIMA (so’ngra jiddiyrak olib, qamchini irg’itadi). Fosiq! SHu yoshg’a kirib ham to’g’ri odamlarni yo’ldan urg’oni uyalmaysiz! Tag’in har kun besh vaqt nomozdan qolmaysiz! Nomoz o’qimag’onlarni ayhannos tortib so’kasiz, yomonlaysiz! (Yaqin keladi, u qochadi). Atay shu niyat bilan kirib edingizmi? Agar ataylab shu ishga kelgan bo’lsangiz, deylik, men er qilg’im kelsa, o’zim bilib qilaman, bildingizmi? O’ynashmoqchi bo’lsam ham o’zim odamni topib o’ynashaman! Sizdaylarga hojat yo’q! Boring, yo’qoling! SHo’ro mahkamasi sizlarning vujudingizni ko’rmasin!..

MATHOLIQ. Boshqa ishim ham bor edi… U gaplarni men shunday seni xursand qilay deb aytgan edim,.. Kechir, Rahima, kechir…

RAHIMA (borib joyig’a o’tiradi). Ishingiz nimaydi? Ayting!

MATHOLIQ. Sag’irlarning 5-10 tanob yeri bor edi. SHuni komissiya chiqib xatlab yotibdir… U nima qilg’oni? SHuni so’rag’ali kelgan edim. Odamlar har gap qilishib yotibdilar… “Boylarning yerlarini olamiz”, deydilar… Biz-ku boy emasmiz-a… Sag’irlarning yerlariga osilarmikan, deb qo’rqaman…

RAHIMA. “Boylarning yerlarini olamiz!” deb kim aytibdir?

MATHOLIQ. Bodroq bolalar… Qo’shchi-mo’shchilar… Korondalar… CHorakorlar…

RAHIMA. Ularning gaplari ros! Mamlakatning egalari o’shalar, nima xohlasalar bo’ladi.

MATHOLIQ. Ularga qolsa, bizni ham tiriklay go’rga tiqishadi-ku!

RAHIMA. Yer kerak bo’lsa–er olishadi. Kambag’allarga yer kerak, otu mol, qo’sh-xo’kiz kerak, jon kerak emas, qo’rqmang! Undan keyin hamma ish tartib bilan, qonun bilan bo’ladi. Betartiblikka aslo yo’l qo’yilmaydi.

MATHOLIQ. Ha, shunday deng.

RAHIMA. SHunday. Boravering. Yurt ichiga ig’vo solako’rmang, bo’lmasa adabingizni berib qo’yamiz!

MATHOLIQ. Ie, yo’q-ey… (CHika boshlaydi). A, aytgancha, ering qaerda? Rustam aka?

RAHIMA. Uni sizlar bilasizlar?

MATHOLIQ. Biz qaerdan bilaylik? Nimaga undaqa deysan?

RAHIMA. Zokirjonni o’ldirgandan beri yo’q, hech qaerdan topib bo’lmaydi. Bilamiz, u har kim–har kimnikida qochib yuribdir…

MATHOLIQ. Qo’y-ey, beti kursin! Qonxo’r!..

RAHIMA. Bekor aytibsiz! Bilamiz xo’p! Yaxshi bilamiz! Sizday oshnolarinikida berkinib, qochib yuribdir. Xotirjam bo’ling, topmay qo’ymaymiz. SHo’ro mahkamasidan qochib kutilmaydi! Berkitib yurganlarni ham qora kursiga o’turg’izamiz! Bilib qo’yinglar! Boring!

MATHOLIQ. Qo’ying-ey, beti kursin! Xudo saqlasin, biz unaqa qora odamlarg’a yaqin ham kelmaymiz!

RAHIMA. Borabering! Biz o’zimiz yaxshi bilamiz! Sizlarning tilingiz qashqarlik oshpazning xamiriga o’xshaydi, – burala beradi har tomong’a! Ammo, ko’nglingiz tosh, metin… Boring! (Matholik indamasdan baqrayib qarab-qarab chiqadi. Eshikdan mirza kiradi).

Majlis: 9

Rahima, Mirza

MIRZA. Nima bo’ldi? Boyning lunji soliq…

RAHIMA. Nima bo’lar edi: qamchi yedi! Bilasizmi, hozir, shu vaqtda menga bachchabozlik qilg’ali kelibdir, Boshqa ishi yo’q. Keyin qamchidan bir nechtasini yegandan keyin Rustam to’g’risida so’raydi. Bular bahona. Bilaman. Xayr, qo’ying endi uni. Ishga kelaylik. O’turing, yozib oling! (Mirza o’tirib yozadi). Bugun Abdulahadjon keladi. Balki yo’ldadir. Men uni shu yerda kutib olaman. Siz hozir guzarga chiqing-da, birovg’a tayinlang: Abdulahadjon kelsa, to’g’ri shu yerga yuborsin. U kelgandan darrov majlis qilib, islohat to’g’risida uning markazdan olib kelgan gaplarini eshitaylik. So’ngra shunga qarab ish qilamiz. (O’ylaydi). Yo’q, qo’ying. Bu kun dam olsin, charchab keladi. Ertaga erta bilan qilamiz

MIRZA. (yozadi). Xo’p. Hammasi bo’ladi. (Biroz jim). Rahima xola, shoshmang. To’y qachon?

RAHIMA. Qaysi to’y?

MIRZA. Nechta to’y bor edi? Usha-bittada! Qizingiz bilan Abdilahadjonniki?

RAHIMA. Yanglishasiz–to’y bitta emas, ikkita. Ammo birinchi to’y SHarofat bilan Abdilahadjonniki shu hafta ichida bo’ladi. To’y deb endi dabdabadoronmidi? Bir shirin gurung… shu!

MIRZA. Yaxshi. Yana bir to’y deganingiz qaysi?

RAHIMA (kuladi), Aytaberaymi?

MIRZA. Mumkin bo’lsa, aytabering.

RAHIMA. Mumkin-ku, endi… Xayr, ajablanmang, lekin… u to’y o’zimizniki.

MIRZA. Sizniki?

RAHIMA. Ha, meniki!

MIRZA. Ajab! Kim bilan? Mumkinmi?

RAHIMA. Ajablanmang demadimmi?

MIRZA. Qanday qilay? Kutilmagan narsa…

RAHIMA. SHunday lekin ayb emas-ku?

ALBATTA. Xayr, kim bilan?

RAHIMA. Mun ga x,am ajablanmang: Jo’ra bilan!

MIRZA. Jo’ra bilan? SHu o’zimizning SHo’ro a’zosi, sizning noibingiz, Rustam akaning burung’i qorovuli—Jo’rami?

RAHIMA. Ha, o’rtoq Jo’ra!..

MIRZA. (qarsak chaladi). Yashang! Yashang!.. Hayr, men guzarga ketdim.

RAHIMA. Men Ahadjonni shu yerda kutaman. Bildingizmi?

MIRZA. Aytaman! (CHiqa boshlaydi).

RAHIMA. Militsiya bolag’a ayting, shu yerdan jilmasin. Kerak bo’lib qoladi. (Mirza chiqadi).

Majlis:

10 Rahima yolg’iz

RAHIMA. Rustam… Har nima bo’lg’onda ham er edi… Ko’ngilning bir chekkasi achishadi… Qanday qilay? O’ziga o’zi qildi… Yo’q, endi uni esdan chiqarish kerak! Esdan, emas, ko’ngildan! Esda tursin, chunki uni topib mahkamaning qo’lig’a topshirish kerak! Qilmishig’a yarasha jazo tortsin. Men vazifamga xiyonat qilmayman, albatta! Lekin ko’ngildan chiqarish lozim. Hozir ko’ngilga Jo’rani joylash kerakdir. Jo’ra… Qirq yoshlik xizmatkor… Qani, uning ko’ngli qanday ekan? Hamma erkak birmi, yo’qdir… (Eshikdan sekingina bosib, Rustam kiradi).

Majlis: 11

Rahima, Rustam

RAHIMA. (shu yerda tom ma’nosi bilan xotinlig’ini bildiradi). Voy sho’rim! (Urundan turib ketadi) Sizmisiz?

RUSTAM (avzoyi buzuv). Ha, men.

RAHIMA (qovshaydi, talvasada). Nimaga keldingiz? O’z oyog’ingiz bilan nimaga keldingiz?

RUSTAM. Qochishdan zerikdim. “Bor bo’lay yo yo’q bo’lay”, deb keldim…

RAHIMA (o’zini kuch bilan to’xtatib). CHakki qilibsiz.

RUSTAM. Nimaga?

RAHIMA. Sizni tutib mahkamaga topshirishga majburman!

RUSTAM. SHundaymi? Hali-ya? Xo’p… Men boshqa umid bilan kelib edim… Sen odam emassan!

RAHIMA. Qanday umid u?

RUSTAM. Ikkovimiz yarashamiz… Meni boqasan… Yer-suvlarimni mana bu kelayotqon balodan saqlab qolasan… Qizing bilan ishim yo’q… Kundoshingni qo’yib yuboraman… Mana shu edi umidlarim.

RAHIMA. Kundoshim–bolalik, uni haydatkali qo’ymayman. Mayli, kun ko’rsin. Lekin Zokirjonni nima qilg’oningizni bilasizmi?

RUSTAM. Bilaman. Juda yaxshi bilaman.

RUSTAM. Uni nima qilardi u?

RAHIMA.  Yopib ketarding…

RUSTAM. To’xtasin bo’rdoqqa ag’darar eding…

RAHIMA. Mumkinmi: Siz qilg’on ishni boshqag’a ag’darish?

RUSTAM. Mumkin!

RAHIMA. Qanday?

RUSTAM. Hukumat qo’lingda-

RAHIMA. Ha… SHundaymi? Undaybo’lsa, bilingki. hukumat chirog’: sizning qo’lingizda o’g’irlikka ishlasa, mening qo’limda to’g’rilikka ishlaydi!

RUSTAM. Gap shumi?

RAHIMA. SHu!

RUSTAM. Mayli bo’lmasa, meni ushlab, kerakli joyg’a topshir!

RAHIMA. Topshiraman! Vazifam shu!

RUSTAM. Gunohim bittagina. Ko’prak gunoh bilan topshirgin bo’lmasa.

RAHIMA. Nima demoqchisiz? Gunohingiz bitta emas, 5-6 ta! Bu, balki yettinchisidir.

RUSTAM. Unday bo’lsa sakkizinchisidan keyin topshir!

RAHIMA. Bas! Unisiga yo’l qo’ymaymiz!

RUSTAM. Kim? (Pichog’ini tayyorlay boshlaydi).

RAHIMA. Biz!

RUSTAM. Sen-a?

RAHIMA. Ha, men!

RUSTAM. Ol, bo’lmasa! (Pichok bilan Rahimaga qarab tashlanadi).

RAHIMA. (ko’lida tayyor turg’on to’pponchani birdan tutadi). Qayt! Otaman! Qayt!.. (Eshikdan to’pponcha ko’tarib, militsiya kiradi, u ham Rustamga o’xtaladi. Rustam ikki to’pponchaning karshisida kolib kaltiraydi, pichog’i qo’lidan tushadi).

Majlis: 12

Rahima, Rustam, militsiya

RAHIMA. Bog’la, muning qo’llarini! (Rustam indamay, yerga qarab turib beradi. Militsiya bog’laydi). Sening qo’ling nomard! SHu bilan uch marta menga intilding, eplay olmading! Mas, o’zini bitgmagan Zokirjonni bo’lsa, bo’g’izlashg’a yarading!

RUSTAM. Ta’na qilma! Jo’nataber jo’natadirg’on joyingg’a! Ko’p gap eshakka yuk!

RAHIMA. Jo’nataman! Jo’natmay ilojim yo’q! Qancha qiynalsam ham jo’nataman!

RUSTAM. Jo’nat tezroq!

RAHIMA. Jo’nataman! Lekin, xotirjam bo’l! Kundoshimni, ayniqsa uning go’daklarini och qo’ymayman!

RUSTAM. Gapirma! Menga desa, endi bo’rilar yeb ketsin! Ota bo’lmag’andan keyin…

RAHIMA (militsiyaga). Hozir qama! Ertalab shaharga jo’nat! Olib bor! (Militsiya bilan Rustam chika boshlaydi. SHu chokda eshik ochilib Adhamjon kiradi).

Majlis: 13

Rahima, Rustam, militsiya, Adhamjon  

ADHAMJON (tez kirib). Buvi… (Ko’zi otasig’a tushib). Ie! Ota!.. (Yugurib borib quchoqlaydi). Ota! Hozir uyimizga muallim pochcham kelibdilar! SHarofat opam osh pishirib yotibdilar! Buvimni aytgali kelib edim!.. Siz ham borasiz!.. Siz ham borasiz!.. (Rustam qarab turib, yig’lab yuboradi, Rahima ham chiday olmay yig’laydi, militsiya ham yig’lab yuboradi). Ota!.. Ota!.. Nimaga indamaysiz? Kap-katta kishi nimaga yig’laysiz? Ota!..

RAHIMA. (butun kuchini to’plab, o’zinchng stuliga o’tirib qoladi. Militsiya olib chiqa boshlaydi).

ADHAMJON. Ota! Qaerg’a? Yurmaysizmi? (Ergashib, etagiga osilib keta boshlaydi, Rahima o’runidan turib chaqiradi).

RAHIMA. Adhamjon! Adhamjon! Adhamjon deyman! (Adhamjon tinglamaydi, “ota”, “ota”lab chiqib ketadi. Tashqaridan uning yig’lag’on tovushi keladi. Rahima ham ho’ngrab yig’lab yuboradi-da, ustolga yiqiladi).

(Parda tushadi)

Bitdi. Samarqand, 1928, 13 iyun.

